|  |  |  |  |
| --- | --- | --- | --- |
| **Tárgy:** | 2023. november 30-ai Közgyűlés nyilvános jegyzőkönyve | | |
| **Helyszín:** | Városháza, Nagyterem | | |
| **Időpont:** | 2023. november 30. 09.00 - | | |
| **Jegyzőkönyv-**  **vezető:** | Vasas Melinda | | |
| **Jelenléti ív** | **Név** | **Aláírás** | **Megjegyzés** |
|  | Dr. Nemény András |  |  |
|  | Dr. Horváth Attila |  |  |
|  | Horváth Soma Ádám |  |  |
|  | Dr. László Győző |  |  |
|  | Ágh Ernő Péter |  |  |
|  | Bokányi Adrienn |  |  |
|  | Dr. Czeglédy Csaba Adrián |  |  |
|  | Horváth Gábor |  |  |
|  | Illés Károly Roland |  |  |
|  | Dr. Kecskés László István |  |  |
|  | Kelemen Krisztián |  |  |
|  | Koczka Tibor |  |  |
|  | Kopcsándi József |  |  |
|  | Lendvai Ferenc |  |  |
|  | Dr. Melega Miklós |  |  |
|  | Németh Ákos |  |  |
|  | Putz Attila András |  |  |
|  | Sátory Károly |  |  |
|  | Szuhai Viktor Zsolt |  |  |
|  | Dr. Takátsné Dr. Tenki Mária Magdolna |  |  |
|  | Tóth Kálmán |  |  |

|  |  |  |  |
| --- | --- | --- | --- |
| **Jelenléti ív** | **Név** | **Aláírás** | **Megjegyzés** |
|  | Dr. Károlyi Ákos  (jegyző) |  |  |
|  | Babicsné Dr. Tőke Erzsébet  (aljegyző) |  |  |
|  | Dr. Hende Csaba  (Ogy.képv.) |  |  |
|  | Majthényi László  Vármegyei Kgy. elnöke |  |  |
|  | Marton Ferenc  Vármegyei Kgy. alelnöke |  |  |
|  | Dr. Kondora Bálint  Vármegyei Kgy. alelnöke |  |  |
|  | Vámos Zoltán  (Főispán) |  |  |
|  | Dr. Orbán István  Kormányhivatal-főigazgató |  |  |
|  | Dr. Kovács Györgyi  (Kormányhivatal Járáshiv.vez.) |  |  |
|  | Dr. Balázsy Péter  vármegyei jegyző |  |  |
|  | Dr. Stankovits György  vármegyei aljegyző |  |  |
|  | Dr. Pilisi Gábor  (r. ezredes, Vas Vármegyei Rendőr-főkapitányság vezetője) |  |  |
|  | Dr. Koncz Gabriella  (r. ezredes, Szombathelyi Rendőrkapitányság vezetője) |  |  |
|  | Dr. Bognár Balázs (tü.dandártáb. VVM. Kat.VI.) |  |  |
|  | Dr. Sámson Ferenc |  |  |
|  | Dr. Róka György |  |  |
|  | Dr. Wächter Walter László |  |  |
|  | Dr. Király Ildikó Mónika |  |  |
|  | Kovács Vince |  |  |
|  | Mukicsné Kozár Mária |  |  |
|  | Szirmai Róbert |  |  |
|  | Friedl Tamás |  |  |
|  | Jurasits Ferenc |  |  |
|  |  |  |  |
|  |  |  |  |
|  |  |  |  |
|  | Demokratikus Koalíció |  |  |
|  | Éljen Szombathely! Egyesület |  |  |
|  | FIDESZ-KDNP |  |  |
|  | Lehet Más a Politika |  |  |
|  | Magyar Kétfarkú Kutya Párt |  |  |
|  | Magyar Szocialista Párt |  |  |
|  | Magyar Szolidaritás Mozgalom |  |  |
|  | Mindenki Magyarországa Mozgalom |  |  |
|  | Momentum Mozgalom |  |  |
|  | Párbeszéd Magyarországért Párt |  |  |
|  | Pro Savaria |  |  |
|  | JOBBIK |  |  |
|  | Dr. Kunhegyi József (FKGP) |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Osztály/Irodavezetők (Polgármesteri Hivatal)** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Andorné Fodor Ágnes |  |  |
|  | Ágoston Sándor |  |  |
|  | Bonti Tamás |  |  |
|  | Brányi Zoltán |  |  |
|  | Desits Zoltán |  |  |
|  | Demes Edit |  |  |
|  | Dr. Gyuráczné dr. Speier Anikó |  |  |
|  | Füzi Judit dr. |  |  |
|  | Holler Péter dr. |  |  |
|  | Horváth Eszter |  |  |
|  | Horváth Ildikó dr. |  |  |
|  | Kalmár Ervin |  |  |
|  | Kopcsándi Katalin |  |  |
|  | Kovács Balázs |  |  |
|  | Kovács Előd dr. |  |  |
|  | Lajos Tibor |  |  |
|  | Mester Ágnes |  |  |
|  | Molnár Hajnalka dr. |  |  |
|  | Nagyné dr. Gats Andrea |  |  |
|  | Németh Klaudia |  |  |
|  | Pál-Vaidlinger Mónika |  |  |
|  | Stéger Gábor |  |  |
|  | Sütő Gabriella |  |  |
|  | Szabó Ilona |  |  |
|  | Szakács Eszter |  |  |
|  | Szentkirályi Bernadett |  |  |
|  | Vigh Péterné |  |  |
|  | Vinczéné dr. Menyhárt Mária |  |  |
| **Cégvezetők, Intézményvezetők, Meghívottak** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Baráthné Molnár Mónika |  |  |
|  | Csapláros Andrea |  |  |
|  | Gráczer György |  |  |
|  | Grünwald Stefánia |  |  |
|  | Horváth Zoltán |  |  |
|  | Izer Gábor |  |  |
|  | Jancsóné Sárdi Katalin |  |  |
|  | Kiss Barna |  |  |
|  | Kovács Cecília |  |  |
|  | Kovács Géza |  |  |
|  | Dr. Kovácsné Takács Klaudia |  |  |
|  | Krenner Róbert |  |  |
|  | Kulcsár Lászlóné |  |  |
|  | Molnár Miklós |  |  |
|  | Németh Klára |  |  |
|  | Polákovics Marietta |  |  |
|  | Sebestyén Bianka |  |  |
|  | Szabó Tibor András |  |  |
|  | Taoufik Roland |  |  |
|  | Vigné Horváth Ilona |  |  |
|  | Dr. Csató Gábor |  | 2. napirend meghívottja |
|  | Dr. Haness János |  | 2. napirend meghívottja |
|  | Verasztó István r. alezredes |  | 3. napirend |
|  | Vörös Andrea |  | 9. napirend meghívottja |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **SAJTÓ** | | | |
|  | Alon.hu |  |  |
|  | Credo Rádió |  |  |
|  | Echo Tv |  |  |
|  | Frisss.hu |  |  |
|  | Rádió 1 |  |  |
|  | Frisss FM |  |  |
|  | Hír Tv |  |  |
|  | Köz-Hír |  |  |
|  | Kossuth Rádió |  |  |
|  | MTI |  |  |
|  | Nyugat.hu |  |  |
|  | RTL Klub |  |  |
|  | Savaria Fórum |  |  |
|  | Szombathelyi TV |  |  |
|  | TV2 |  |  |
|  | ugytudjuk.hu |  |  |
|  | Vaol.hu |  |  |
|  | Vaskarika.hu |  |  |
|  | Vas Népe |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*A Közgyűlés 21 fő képviselő jelenlétében 9 óra 10 perckor megkezdte munkáját.*

**Dr. Nemény András polgármester:** Szép napot kívánok mindenkinek. Nagy szeretettel köszöntök mindenkit a novemberi Közgyűlésen. Megkérek minden képviselőt, aki jelen van, hogy nyomja meg a gombot. Köszönöm szépen. Megállapítom, hogy határozatképesek vagyunk, és ezzel a Közgyűlést meg is nyitom. A kiküldött napirendi pontokkal kapcsolatban kérdezném, van-e valakinek bármilyen javaslata? Czeglédy Csabának adom meg a szót.

**Dr. Czeglédy Csaba, a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! A most kiosztott közgyűlési anyagok között szerepel - mármint a két közgyűlés közötti kiosztott anyagokban - a szombathelyi Egyházmegye tájékoztatása az egyházi negyed kialakításáról való tervekkel. Én azt gondolom polgármester úr, hogy nem lehet a két közgyűlés közötti napirendeknek csak a napirend tárgyalási műfajából sem fakadóan ezt érdemben megtárgyalni. Azért azt javaslom, hogy ezt tegyük önálló napirendi pontként. Se idő se mód főépítész asszony megkérdezésére nincsen. Én javaslom, hogy ezt ne a két közgyűlés között, hanem egy önálló napirendi pontként és csak szimplán tájékoztatásként tárgyaljuk. Nem szeretném, ha bármilyen közgyűlési döntésnek olyan következménye lenne, mintha mi érdemben el is fogadnánk az egyház velünk tartalmilag soha nem egyeztetett terveit.

**Dr. Nemény András polgármester:** Tájékoztatás csak. Ilyen értelemben nincsen olyan típusú döntés.

**Mikrofon nélkül Dr. Czeglédy Csaba, a Szociális és Lakás Bizottság elnöke:** Tudomásul vesszük.

**Dr. Nemény András polgármester:** Tudomásul vesszük azt, hogy ez a tájékoztatás. Nincs meg előttem pontosan, hogy a határozati javaslatban itt mi szerepel, azon tudunk változtatni ebben az esetben, de szerintem, ha ennek más típusú érdemi tárgyalását akarjuk, akkor meg kell hívni az egyházmegyének a képviselőjét is, akkor ne a mai Közgyűlésen tárgyaljuk. Akkor most vegyük is le a napirendről és azt mondom, hogy visszahozzuk egy későbbi Közgyűlésre meghívóval együtt. Nem ez a decemberi alkalom lesz a legjobb, januárra kellene tenni. Ez így megfelel a képviselő úrnak?

**Mikrofon nélkül Dr. Czeglédy Csaba, a Szociális és Lakás Bizottság elnöke:** Ez így teljesen megfelel.

**Mikrofon nélkül Dr. Károlyi Ákos jegyző**: Akkor a két Közgyűlés közöttiben kell szavazni erről.

**Dr. Nemény András polgármester:** Akkor majd a két Közgyűlés közöttin belül, mert ez nem egy önálló napirendi pont, szavazunk arról, hogy akkor ezt most nem tárgyaljuk és új napirend lesz januárban. Ez így megoldható. Decemberben azért nem, mert szerintem decemberben az Egyházmegyének elég sok feladata van és ne ez legyen a téma. Jó akkor jövőre mondjuk így, majd megkeressük hozzá a megfelelő időpontot, de ez nem érinti a napirendi pontjainkat. További napirendi pont javaslatot nem látok. Vitát lezárom és a kiküldött napirendet teszem föl szavazásra. Szavazunk most.

Megállapítom, hogy a testület 13 igen, 0 nem, 8 tartózkodással elfogadta a kiküldött napirendi pontokat. A Közgyűlés az alábbi határozatot hozta:

**357/2023. (XI.30.) Kgy. számú határozat**

A Közgyűlés a 2023. november 30-i ülés napirendjét az alábbiak szerint fogadta el:

**i.**

**NYILVÁNOS ÜLÉS**

**1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Előadó:** Dr. Nemény András polgármester

**2./** **Javaslat az alapellátási orvosi ügyelet átadásával kapcsolatos döntések meghozatalára**

**Előadók:** Dr. Nemény András polgármester

Dr. László Győző alpolgármester

**Meghívottak:**  Dr. Csató Gábor, az Országos Mentőszolgálat főigazgatója

Dr. Haness János, az Országos Mentőszolgálat Nyugat-dunántúli Regionális Mentőszervezet regionális igazgatója

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezete igazgatója

**3./ Javaslat bizottsági tagok megválasztására**

**Előadók:** Dr. Nemény András polgármester

Horváth Soma alpolgármester

**4./** **Javaslat szén-monoxid érzékelő készülékek biztosítására**

**Előadók:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

**5./ Javaslat a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosítására**

**Előadók:** Dr. Nemény András polgármester

Horváth Soma alpolgármester

Dr. Károlyi Ákos jegyző

**Meghívott:** Kovács Cecília, a SZOVA NZrt. vezérigazgatója

**6./ Javaslat bérleti díj támogatás feltételrendszerének módosítására**

**Előadók:** Dr. Nemény András polgármester

Dr. László Győző alpolgármester

Dr. Károlyi Ákos jegyző

**7./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

**Előadók:** Dr. Nemény András polgármester

Dr. László Győző alpolgármester

Horváth Soma alpolgármester

Dr. Horváth Attila alpolgármester

**Meghívottak:** Gráczer György, a FALCO KC Szombathely Kft. ügyvezető igazgatója

Kovács Cecília, a SZOVA NZrt. vezérigazgatója és a Szombathelyi Sportközpont és Sportiskola NKft. ügyvezető igazgatója

Taoufik Roland, a SZOMHULL NKft. ügyvezető igazgatója

Dr. Kovácsné Takács Klaudia, a Savaria Városfejlesztési NKft. ügyvezető igazgatója

Grünwald Stefánia, a Savaria Turizmus NKft. ügyvezető igazgatója

Horváth Zoltán, az AGORA Savaria Kulturális és Médiaközpont NKft. ügyvezető igazgatója

**8./ Javaslat egyes önkormányzati rendeletekkel kapcsolatos döntések meghozatalára**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

**9./ Javaslat Szombathely Megyei Jogú Város közigazgatási területén keletkező, nem közművel összegyűjtött háztartási szennyvíz begyűjtéséről és ártalommentes elhelyezéséről szóló közszolgáltatás ellátásával kapcsolatos döntés meghozatalára**

**Előadók:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

**Meghívott:** Vörös Andrea, a KALAMÁR TRANS Szolgáltató és Kereskedelmi Kft. ügyvezetője

**10./ Javaslat ingatlanokkal kapcsolatos döntések meghozatalára**

**Előadók:** Dr. Nemény András polgármester

Dr. Horváth Attila alpolgármester

**11./ Tájékoztató a lejárt határidejű közgyűlési határozatok végrehajtásáról**

**Előadó:** Dr. Károlyi Ákos jegyző

**12./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről**

**Előadó:** Dr. Károlyi Ákos jegyző

**II.**

**ZÁRT ÜLÉS**

**13./** **Javaslat a kultúra területén dolgozók önkormányzati kitüntetésére**

**Előadók:** Dr. Nemény András polgármester

Horváth Soma alpolgármester

**14./ Javaslat lakbértámogatás iránti kérelem elutasítás elleni fellebbezés elbírálására**

**Előadók:** Dr. Nemény András polgármester

Dr. László Győző alpolgármester

**15./ Javaslat vezetői megbízással kapcsolatos döntés meghozatalára**

**Előadók:** Dr. Nemény András polgármester

Horváth Soma alpolgármester

**Meghívott:** Taoufik Roland, a SZOMHULL NKft. ügyvezető igazgatója

**Felelős:**  Dr. Nemény András polgármester

**Határidő:** azonnal

**1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Előadó:** Dr. Nemény András polgármester

**Dr. Nemény András polgármester:** Most egy nagyon rövid bevezetőt tartanék. Egy kis ízelítő a mostani Közgyűlésünkhöz. Én úgy látom és gondolom, hogy az egész Közgyűlés számára - remélem és hiszek is benne - a szombathelyiek biztonsága az egyik legfontosabb feladat, amit szeretnénk elérni, a Közgyűlésünk erről is szól, meg arról is szól, hogy segítsük azokat, akik egy kicsit nehezebb helyzetben vannak, mint az átlag. A biztonságról szól elsősorban a szén-monoxid érzékelőnek a bevezetése Szombathely részéről. Az önkormányzat biztosítja az arra rászoruló lakosságnak - legalább is azoknak, akik kérik - az egyik legfontosabb napirendi pontunk lesz és nagyon remélem, hogy közösen tudjuk elfogadni. Az én értelmezésemben Szombathely egy gondoskodó város, odafigyel minden polgárára. Mondjuk az infrastrukturális beruházásaink kapcsán az egyik legfontosabb motiváció lesz például, amikor körforgalmakat építünk, akkor azt arra is alapozzuk, hogy minden statisztika szerint a legbiztonságosabb, ha körforgalomba közlekednek a szombathelyiek és kimondottan kritikus kereszteződésekbe sikerült az elmúlt fél évben, egy évben körforgalmat építeni. Ez más típusú gondoskodás vagy segítségnyújtás ez a szén-monoxid érzékelő, mert a közvetlen életveszélyt tudja elhárítani. Tudjuk, hogy ma Magyarországon nem biztonságosak még a biztonságosnak mondott nyílt égésterű rendszerek sem és ezért a szén-monoxid érzékelő ténylegesen életet ment. Nagyon szomorú tragédia volt a közelmúltban Szombathelyen - innen is részvétet kívánok a családnak - és azt szeretnénk, hogy ilyen tragédia ne fordulhasson elő a jövőben. Ebben, ha a város tud segíteni, azt gondoltuk, hogy tegye meg és erről szól az előterjesztés. Egy másik témát is idehoznék. Ez egy sajnálatos esemény. Kaptam egy feljegyzést Kulcsár Lászlónétól a Pálos Károly Szociális Szolgáltató és Gyermekjóléti Szolgálat vezetőjétől, azt fölolvasnám tanulságképpen és a kampányra a jövőre nézve szeretnék ezzel kapcsolatban kéréseket megfogalmazni. Tisztelt Polgármester Úr! A Pálos Károly Szociális Szolgáltató Központ és Gyermekjóléti Szolgálat által a Szombathely Gagarin u.24. szám alatt működtetett idősek klubjában 2023. november 20-án történt eseménnyel kapcsolatban az alábbiakban tájékoztatom: A fenti napon 11 óra körül egy magát meg nem nevező fiatal hölgy jelent meg a klubban és az egyik klubtagot kereste. A szolgálatban lévő gondozónő az érintett klubtagot az éppen akkor zajló énekkari próbáról kihívta, az épület előterében várakozó hölgyhöz irányította, majd ott magukra hagyva őket megkezdte az aznapi ebéd átvételét és bekapcsolódott az étkeztetéshez kapcsolódó feladatok ellátásába. Körülbelül 15-20 perc elteltét követően, az énekkari próba végeztével szembesültek a gondozók azzal, hogy a szóban forgó fiatal hölgy a klub társalgójában, az ott helyet foglaló, beszélgető, kártyázó idősek számára saját politikai nézeteit fejti ki. A gondozók felszólították, hogy azonnal hagyja abba a politizálást, mert ennek nincs helye az idősek klubjában, amire azt válaszolta, hogy „szólásszabadság van”. Erre a gondozók ismételten nyomatékosan megkérték, hogy azonnal fejezze be a tevékenységet és hagyja el az épületet, mely kérésnek ekkor eleget tett. A fenti információk birtokában utasítottam az idősek klubjainak munkavállalóit, hogy mindent tegyenek meg a hasonló esetek megelőzése érdekében. Azért hozom ezt ide a Közgyűlés elé, mert az a fiatal hölgy Pehi Orsolya volt, a Fidesz képviselő jelöltje, aki magát már így is deklarálja legalábbis Kecskés László utódjaként fogalmazza meg, hogy milyen címen megy ide-oda. A gondosóra programban is részt vesz, ami helyes, csak se a gondosóra programot, se az idősek klubját nem arra találták ki, hogy valaki a politikai nézeteit fejtse ki. Nagyon sok idős jelentkezett abba a pillanatban nálunk és elmondták, hogy a hölgy - hogy is mondjam - nem csak pozitív irányba fejtette ki politikai nézeteit, hanem konkrétan engem szidott és azt mondta az ott lévő embereknek időseknek, hogy én a város pénzével nem jól gazdálkodok, mert jön ide az akkumulátorgyár, pedig az jó dolog, hiszen Szijjártó miniszter úr hozott volna ide akkumulátorgyárat, de Szombathelyen mi ezt nem akarjuk és nem is érti, hogy miért nem akarjuk, mert akkumulátorgyár nem is veszélyes, az teljesen rendben van. Ezt mondták az idősek vissza azonnal. Én ezt egy óriási felelőtlenségnek gondolom, hiba is a Fidesz képviselőjelöltek részéről egy ilyet csinálni, nem is éretek egyet a gondolataival sem. Főleg azzal nem értek egyet, hogy bemegy valaki az idősotthonba, ahova pihenni mennek az idősek meg egymással közösségben lenni és arra hivatkozva, hogy „szólásszabadság van”, politikai nézeteit fejti ki, ráadásul gyalázkodva. Én szeretném frakcióvezető úr, meg az egész frakciónak címzem ezt, hogy a jövőben beszélgessenek el a jelöltjeikkel - még ha hivatalosan nincsenek is megnevezve -, hogy ne csináljanak ilyeneket, ráadásul az idősek többségével pozitív és jó viszonyban vagyunk, karácsonykor és más alkalmakkal is szoktunk találkozni teljesen politika mentesen, ahogy az a korábbi polgármester idején is történt. Ezt nagyon nehezményezték. Pont az ellenkező hatást érte el és semmi keresnivalója nincsen egy képviselőjelöltnek egy idős otthonban úgy, hogy politikai nézeteket fejt ki. Határozottan szeretném ezt kérni a szombathelyi idősek érdekében, többet ilyen ne forduljon elő. A gondosóra kapcsán, mert ott is körzetfelelős vagy ilyesmi a hölgy, kapunk ugyanilyen visszajelzéseket, akkor ugyanezt tudom mondani, hogy a gondosóra program se arra való, hogy politikai nézeteket fejtsen ki valaki, azon a jogcímen bemenjen, hogy segít valakinek, majd utána traktálja különböző dolgokkal. Válasszuk el a segítést az embereknek és válasszuk el a politikai marketinget. Szerintem ez egy rendkívül rossz antréja volt ennek a hölgynek. Nagyon sajnálom, hogy ilyen történhetett. Minden intézményünk figyelmét fel fogjuk hívni, hogy senki ne engedjen ilyet, de a gondozónők sincsenek felkészülve - akik az időseket segítik - arra, hogy egy ilyen esemény megtörténik, ők is nagyon felháborodtak ezen. Egy kérést szeretnék ezzel kapcsolatban megfogalmazni és egyben határozottan elutasítom az ilyen az ilyen cselekedetet. Ezt szerettem volna a Közgyűlés elé hozni ezzel, ennek a napirendi pontnak a vita részét megnyitom. Az első hozzászóló Dr. Czeglédy Csaba.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Hát remélem, hogy nem az önkormányzatiság fekete napjára ébredtünk. Lehet, hogy a Közgyűlésünk ideje alatt fogják szóbeli előterjesztés alapján átírni a jövő évi önkormányzati választásokat. Azért bízom benne, hogy a Fidesz politikusainak többségének talán megvan a józansága és megyei jogú városok vonatkozásában nem lépi meg az egyébként most már háttérinformációnál erősebben terjedő információkat, hát ez a mai nap folyamán ki fog derülni. Lehet, hogy miközben itt ülünk, gyökeresen fog megváltozni az elmúlt több, mint 30 évben kialakult rendszer. Rátérve az ügyeinkre, ha még foglalkozhatunk a saját ügyeinkkel. A szombathelyi Haladást lehet szeretni és nem szeretni, de azt gondolom, hogy senki sem vitatja el, hogy a Haladás a szombathelyi identitásnak a része. A szombathelyi Haladás Kft-vel kapcsolatosan megerősítést nyertek azok a hírek, amelyeket egyébként mindegyikünk halott már az elmúlt egy, másfél hónapban. A játékosok, a játékosok hozzátartozói, a Viktória játékosai - hiszen nem csak férfi labdarúgócsapat felé vannak tartozások - beigazolódott, hogy szeptember óta nem kaptak fizetést, az önkormányzatunk kisebbségi tulajdonában lévő cég alkalmazottjai én úgy tudom, hogy nem csak a játékosok, hanem az alkalmazottak nem kaptak fizetést. Azonban nem tudjuk, hogy mekkora a gond. Én többeknek azt mondtam el, hogy nem ugyanaz a helyzet következik be, de biztos nem ugyanaz a helyzet, mint 2004-ben, amikor Bíró Péter ellopta a szombathelyi Haladást Pápára. Bíró Péter nem érdemli meg, hogy megjegyezzük a nevét, de beírta azért szombathelyi történelem fekete oldalaira a nevét. Akkor volt egy teljesen egyértelmű helyzet, egyik nap volt Haladásunk másik nap nem volt Haladásunk és akkor a városvezetés, Ipkovich György polgármester, Pavelkovits László, akkor ő volt a Sport Bizottság elnöke ugye kényszerhelyzetbe került és döntési helyzetbe is került az önkormányzat. Ha jól értékeljük a helyzetet, akkor nem biztos, hogy jelen pillanatban kényszerhelyzetben vagyunk, hiszen Homlok úr a Haladás többségi tulajdonosa a hozzám is eljutott információk alapján most már sokadjára megígérte, hogy rendezi a több, mint 500 millió forintos tartozását a Labdarúgó Kft.-nek. Nem tudom, hogy polgármester úrnak ezt ő megerősítette-e vagy egyáltalán önnek, illetve László Győző alpolgármesternek fölveszi-e a telefont, de azt fontos lépésnek tartom az önkormányzat vezetése részéről, hogyha jól tudom, kezdeményezték a taggyűlés, illetve a felügyelőbizottságnak az összehívását. Bár hozzá teszem, amíg az ügyvezető Lisszabonban van egy hétre, úgy eléggé nehéz egy taggyűlést összehívni meg levezényelni. Nem is biztos, hogy ez a fajta dőzsölés ebben a helyzetben jól veszi ki magát, de mindenki úgy éli az életét, ahogy akarja, főleg amíg azt a közösség hagyja. Én azt javaslom polgármester úr, hogy december 14-ei Közgyűlésen feltétlen legyen egy napirendi pont a Haladás aktuális helyzetét illetően, ahova hívjuk meg a tulajdonostársunkat, Homlok Zsoltot, illetve az ügyvezetőket is. Akkor be tud számolni a városvezetés arról, hogy a taggyűlésen, ha sikerül eredményesen összehívni, illetve a felügyelőbizottsági ülésen mi hangzott el, ugye túl leszünk december 9-én. December 9-e a mostani számításunk szerint az a nap, amikor visszafordíthatatlanná válnának a folyamatok, „ergo” még december 14-én, ha kell, akkor a szükséges lépéseket meg tudjuk tenni. Én nem rejtem véka alá, még az itt lévők többségének nem is biztos, hogy elnyerné a tetszését, de én azt gondolom, hogy a szombathelyi önkormányzat nem hagyhatja, hogy megszűnjön a szombathelyi labdarúgás. Az egyik megoldási lehetőség az, hogyha a szombathelyi önkormányzat ugyanúgy, mint 2004-ben egy Labdarúgó Kft.-nek a létrehozásával amatőr, félprofi szinten megpróbálja legalább az NB-III-as klubot megmenteni. Azonban hozzáteszem, hogy nekünk kell-e proaktívan lépéseket tenni, azt azért nem tudjuk, mert ha a vérző sebre most szorító kötést tesz a Homlok Zsolt, akkor pár hónapig vagy lehet, hogy még fél évig vagy ebben a bajnokságban még a Haladás - szomorú ezt kimondani - valahogyan elvergődik. Már az is méltatlan, ahogy most vagyunk pár pontra a kieső helytől, de a Homlok Zsolt, ha akarja és az uniós forrásokból hazamenekített építőipari pénzeiből, ha valamit visszalapátol a közösbe, akkor elvileg még meg is tudja a Haladást átmenetileg is menteni. Azt hozzáteszem, hogy hiába tesz be 500 millió forintot most, januárban, meg februárban, meg márciusban ugyanúgy béreket kell fizetni. Összeségében nem látunk pontosan tisztán, én bízom benne, hogy Homlok Zsoltnak a környezete, a szombathelyi NER-lovagnak nem fogják hagyni, hogy az a szégyen megessen Szombathellyel, hogy megszűnjön évközben a csapat, amire nem nagyon volt példa. Ha ez bekövetkezne, akkor meg december 14-én én azt gondolom, hogy lehet, hogy konkrét döntéseket is meg kell hoznunk, de én azt kérem, hogy a taggyűlésről és a felügyelőbizottság ülésének az eredményéről napirendi pont keretében adjon a városvezetés tájékoztatást. Az is egy fejlemény, ha ezt nem hívják össze, bár most jegyző úrra nézek, az önkormányzatunk által delegált FEB tag - én úgy tudom, hogy FEB elnök - gondolom a FEB elnök, hogy összehívja a FEB ülést, abban semmi nem akadályozza, legfeljebb nem lesz ott, de akkor ennek részleteiről kérjük a beszámolót. Én azt gondolom, hogy a Haladás egy olyan érték, a 104 éves klub egy olyan értéke Szombathelynek, amit, ha meg tudunk menteni, akkor én azt kérem a városvezetéstől, hogy ismételten - ez már a sokadik alkalom lenne - vegyünk egy nagy levegőt és ismételten mentsük meg, bár hozzáteszem, remélem nem szorul a Haladás megmentésre és Homlok Zsolt beteszi azt a pénzt, hogy a klub ne jusson csődbe, a játékosok pedig ne váljanak szabadon igazolhatóvá. Az biztos - utolsó mondat és nem vonnám össze - a játékosok szabadon igazolhatóvá válnak december 9-e után, akkor vége a klubnak, a játékosaink nagy része el fog igazolni. Semelyik játokos nem fog úgy elmenni karácsonyozni, hogy nem tudja, hogy januárban melyik klubnál kezdi meg az edzést és hol fog fizetést kapni. Ebből a szempontból még szerencsés, hogy december 14-én Közgyűlést tartunk, ahol meg érdemi döntéseket meg kell hoznunk. Azért ne vesztegessük majd polgármester úr december 14-én az időt, mert a következő Közgyűlés január végén lesz és nem mehet el másfél hónap úgy, hogy nem kezdünk el egyeztetést. Én azt gondolom, hogy ebben tudunk politikán fölül emelkedni és vagyunk biztos többen itt a közgyűlési teremben is, akik ebben természetesen tiszteletdíj nélkül a képviselői munkáján fölül segítenék a városvezetést, én 3 ilyen képviselőt is tudok a teremben, de ezt majd december 14-én közösen majd eldöntjük.

**Dr. Nemény András polgármester:** Köszönöm szépen elnök úr. Tegnap előtt próbáltam felhívni Homlok Zsolt urat, aki felvette a telefont és azt mondta, hogy visszahív másnap délelőtt - azaz tegnap délelőtt - ez nem történt meg. Korábban alpolgármester úr Szántó Erzsébetet hívta, ez már több, mint egy hónapja volt körülbelül, egyáltalán nem veszi föl a telefont. Igen mondta, hogy külföldön van tárgyal és másnap délelőtt fog hívni, de nem hívott, ez a dolognak a lényege. Mondom, Szántó Erzsébet meg egyéltalán nem vette föl a telefont, tehát egy kicsit nehéz úgy kommunikálni, hogyha a másik oldal részéről csönd van, de ettől persze nyilván a probléma és a gond az itt van nálunk is, ahogy az egész városnál. Én is remélem, hogy tartja a játékosoknak tett ígéretét Homlok Zsolt és kifizetik a tartozást. Abban biztos, hogy én nem tudok utat látni, hogy az NB-II-es csapatnak a tartozásait a város fizesse meg, amiről nem is tudjuk, hogy mekkora. Ezt nem is kérte elnök úr sem - nem erről beszélünk -, hogy a város mentse meg azt a klubot, aminek a működését sem látjuk pontosan, hogy mi történik és még kommunikálni sem kommunikálnak velünk és lehet, hogy több százmillió forintos tartozásról beszélünk. Városi pénzből - ahogyan már korábban elhangzott - lyukas hordóba nem öntünk vizet. Ebben is nagyjából egyformán gondolkozunk, persze majd megkérdezem a tisztelt Fidesz frakció véleményét is e tekintetben. Nem tudjuk, hogy bármilyen tényleges helyzet van-e, ez majd ki fog derülni 9-én. Támogatom elnök úrnak ezt a javaslatát, hogy a mostani információink birtokában legyen egy napirend 14-én, amelyikben egyáltalán látjuk, hogy mi a helyzet, hívjuk meg Homlok Zsoltot erre, vagy az ügyvezetőket, is mindenkit, aki érintett. Az is mutat valamit, hogy eljönnek, beszámolnak, mit mondanak mit nem, ha addig megtörténik a kifizetés, akkor is ezt gondolom, hogy fontos, hogy tudjuk, mi történt, miért történt és mi várható az ő véleményük szerint a jövőre nézve, nem csak nekünk, a Közgyűlésnek, hanem a szélesebb közvéleménynek, a Haladás szurkolóknak és egyébként az egész városnak. Én azt mondom, hogy közpénzt értelmetlen módon a jövőben sem fogunk felhasználni és azt gondolom, hogy fontos lenne megmenteni a Haladás brandet, hogy ennek milyen módjai vannak, meg lehetőségei csak akkor tudunk róla beszélni, ha oda jutunk, amikor látjuk, hogy ténylegesen miről beszélünk és milyen kármentésről van szó. Az NB-II-es csapat adósságainak a kifizetését én biztos, hogy nem fogom támogatni ezt most mondom. Folytatjuk még gondolom ezeket a gondolatokat, de először megadom a szót Tóth Kálmán frakcióvezető úrnak, aki frakcióvezetői hozzászólásként szól.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető (bizottsági elnöki hozzászólás):** Köszönöm a szót polgármester úr. Tisztelt Közgyűlés! Egy perc van a frakcióvezetőnek és ezért gyorsan mondom. Azért kértem frakcióvezetőként szót, mert valamennyi frakciótagunkat megkereste Gyöngyössy Péter úr, a Kerekerdő Alapítványnak a képviselője, vezetője, aki arra kért minket, hogy támogassuk a felsőcsatári gyermeküdülőnek a megújítását. Én mondtam neki, hogy a jelen pillanatban, ameddig az unióval való tárgyalások ilyen állapotban vannak, addig nem nagyon tudunk mit ígérni ebben a sztoriban, de arról biztosítottam, hogy frakciónk minden tagja elkötelezett a felsőcsatári gyermeküdülő megújítása tekintetében. Ebben a körben annyit tudunk mondani itt és most a médián keresztül is, hogy megpróbáljuk azt elintézni, hogy vagy a megyei TOP pluszon keresztül, vagy a városi TOP pluszon keresztül forrást szerezzünk abban az esetben, ha megnyílnak ezek a források a gyermeküdülőnek a megújítására. Szerintem ebben a teremben nincs senki, aki valamilyen módon ne kötődne ehhez az épülethez, esetleg még korábban gyereként vagy szülőként - mint én - többen jártunk ott. Azt gondolom, hogy az a helyzet, ami a 2022-es bezáráshoz oda tett, az semmiképpen sem egy politikai rezsimhez köthető, hanem többhöz. Azt gondolom, hogy ebben egyet kell értenünk, hogy ezt a gyermeküdülőt meg kell mentenünk a jövő számára. Ha ebben is együtt fogunk tudni dolgozni a megyével, ahogy a TOP plusznak az elfogadásával is kiválóan együtt tudtunk dolgozni a megyei szakemberekkel, akkor meg fogjuk találni azt a lehetőséget, azt a helyet, ahogy ezt az üdülőt meg fogjuk tudni menteni. Köszönöm szépen polgármester úr.

**Dr. Nemény András polgármester:** Köszönöm szépen frakcióvezető úr. Nagyon sokunknak fűződik jó gyerekkori élménye a felsőcsatári táborhoz és méltatlan körülmények között van már évtizedek óta. Hát már 2009-ben volt felmérés, már akkor 60 millió forintot kellett volna beletenni ahhoz, hogy ez felújításra kerüljön. Értelemszerűen a gazdasági helyzet az elmúlt években sem tette lehetővé, hogy a beruházását elvégezzük. Én is azt gondolom, hogy ez egy fontos dolog. Szerintem a társadalmi támogatottsága is nagy, ha ez így van akkor szerintem érdemes egy közös gyűjtést szervezni, amit én magam is tudok támogatni akár a saját fizetésemből is 200 ezer forinttal, az egyhavi támogatási keret, amit szoktam felajánlani a terhére és erre bíztatok mindenki mást is meg a szélesebb közvéleményt is. Én ezt tudom jelen pillanatban felajánlani, meglátjuk, hogy mennyi pénz jön össze. Nyilván cégeknél is tudunk lobbizni ebben, ha valamennyi szükséges még hozzá, mikor majd kiderül a gyűjtés végén, valamennyi önkormányzati támogatást is hozzá lehet tenni, de nem mondom, hogy ezt önkormányzati támogatásból lehet és kell vagy tudjuk most jelen körülmények között megvalósítani. Én azt szeretném, hogy derüljön ki, hogy ténylegesen ez mekkora társadalmi összefogást hoz és az milyen anyagi lehetőséget ad, indítsunk erre egy ilyen gyűjtést én ennek az élére is állok kezdem én akár és azt kérem, hogy mindenki csatlakozzon majd be. Ezenkívül amit mi megtudunk tenni, be fogom kérni a Savaria Városfejlesztési Kft. vezetőjét, hogy nézze meg, hogy TOP forrásból lehetséges-e ezt finanszírozni, mert a TOP-nál nem a mi közigazgatási területünkön belül van - vagy a városi, vagy a megyei TOP-ból lehet ezt - én a megyét is meg fogom kérni erre, hogy az ő TOP lehetőségeibe tegyék be és igazi megoldást nagyságrendben az tud adni, hiszen ez turisztikai célú, gyerekeknek szól és nagyon nagy nagyságrend úgyhogy se a megyétől, se várostól nem elvárható a jelenlegi gazdasági helyzetben, hogy így kifizesse. Mindenki, aki szeretné támogatni és én tudom, hogy a honvédség részéről és a határőrök részéről is jelentkeztek be nálam olyan fontos közszereplők, akik azt mondták, hogy ők is szívesen támogatnák, akkor teremtsük meg ennek a feltételeit ezt a gyűjtést meg fogjuk ezennel indítani. Megadom a szót Illés Károly frakcióvezető úrnak.

**Illés Károly városi képviselő, frakcióvezető:** Tisztelt Polgármester Úr! Tisztelt Közgyűlés! Mielőtt reagálnék, illetve a napirendhez hozzászólnék. Én egy szomorú esemény kapcsán szólalnék föl. A tegnapi nap tudtuk meg, hogy meghalt a Weöres Sándor Színház korábbi színésze, aki hosszú éveken keresztül a szombathelyi közönség kedvence volt, Bajomi Nagy György. Én úgy gondolom, hogy egy egyperces megemlékezést mindenképp megérdemelne itt a Közgyűlés részéről. Nem tudom, polgármester úr egyetért velem? Utána folytatnám majd a többit.

*A teremben lévők egyperces felállással emlékeznek meg Bajomi Nagy György színművészről.*

**Dr. Nemény András polgármester:** Köszönöm szépen.

**Illés Károly városi képviselő, frakcióvezető:** Egy jó hírrel szeretnék jönni, ami a két ülés közti beszámolóban található. Az előző Közgyűlésen döntés is született a szabálytalansági eljárás részletei ismeretében, hogy a Szentkirályi bölcsőde tekintetében akár saját forrásból biztosítsuk a fejlesztést. „Hál Istennek” azóta pozitív döntés született, ennek nagyon örülünk és üdvözöljük, hogy a szabálytalansági eljárás „kvázi” szabálytalanság nélkül lezárult. A felcsőcsatári üdülőre reagálva a frakciónk teljes mértékben támogatja a frakcióvezető úrnak a kezdeményezését, illetve a hozzászólását, természetesen ebben próbálunk mi is egyeztetni akár a megyével is. Ezt mi is fontosnak látjuk. Korábban én is beszéltem róla, hogy fontos lenne az üdülőt felújítani, hogy újra használni tudják a szombathelyiek. Haladás kapcsán Czeglédy Csaba felvetésére egyrészt ahogy polgármester úr is mondta, a jelen pillanatban nincs döntési helyzetben az önkormányzatunk. Egy dolgot azonban megjegyeznék. Korábban a jobboldali városvezetés mindig támogatta mind a Haladás VSE-ét mind a Haladás futball Kft.- ét. Korábban Nemény András polgármester úr azt ígérte, hogy a Haladás VSE-ét támogatni fogja azzal az összeggel, ami a Haladás Sportkomplexum Fejlesztő Kft.-től adó jogcímen befolyik a városhoz, ez 2022-ben az iparűzési adó és az építményadó nagyságrendben több, mint 20 millió forint volt. Az idei évben csak az építményadó meghaladja a 30 millió forintot. Én úgy gondolom, hogy a HVSE ezer gyereke, aki ott sportol, megérdemelné ezt a forrást, én mindenképp javasolnám, hogy ezt a pénzt kapja meg a sportegyesület. Futball Kft. kapcsán úgy gondolom jelen pillanatban, amit én már javasoltam korábban is, illetve tettem rá utalást, a felügyelőbizottság először vitassa meg elsősorban a helyzetet. Én úgy gondolom, ha majd döntési helyzetre kényszerül az önkormányzat, akkor később hozzon döntéseket. Jelen pillanatban én úgy gondolom, hogy nincs olyan helyzet, hogy döntést kellene hozni. Köszönöm szépen.

**Dr. Nemény András polgármester:** Köszönöm szépen frakcióvezető úr. Ugye 40 millió forinttal támogatjuk a foci Kft.ét, amiből 10 millió forint a Viktória részére megy. Ez a helyzet azért is rossz, hogyha ez a nagyon sajnálatos esemény bekövetkezne, mert ez érintené az akadémistákat is, hiszen itt van egy ilyen szimbiózis. Ott is van egy olyan csapat amelyik most megyei I-es, de NB- III-ba kerülne föl jövőre, ami az akadémistákból áll, akik egyébként az utánpótlást adják a Haladás focistáknak. Én azt láttam, hogy itt a foci körül annyi szereplő van, aki nagyon komoly állami támogatást kap, az Illés is, Király SE is és maga a stadion is kap, hogy ennyi közpénz mellett nem az önkormányzatra kell támaszkodni. Nem is érkezett hozzánk a HVSE ügyben semmilyen kérés, én azt gondolom, hogy minden plusz forrásunk, ami van azt utakra és járdákra kell fordítani, így teszünk a jövőben is és szerintem ezt gondolják a szombathelyiek is. Megadnám Koczka Tibornak a szót, de közben Czeglédy Csaba ügyrendiben.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Én biztos, hogy nem vagyok ellene a HVSE támogatásának, csak amíg a HVSE gazdálkodását sem látjuk át, amíg a hírek szerint kölcsönökből működik a HVSE, amíg a szakosztályok nagy része nélkülözik, majd a Homlok Zsolt szívének oly kedves futsalosok Lisszabonban vannak, előtte Máltán meg nem tudom, hogy hova, ez a fajta HVSE működés nyilván nem egyeztethető össze azokkal a közösségi érdekekkel, amit itt mindegyikünk politikai beállítottságtól függetlenül vall. Én azt gondolom, hogy a szombathelyi önkormányzat a HVSE-nek csak akkor adhatna pénzt, ha tisztán átlátnánk a HVSE gazdálkodását is, amit egyébként nem látunk át. Én azt gondolom, hogy sok szakosztályvezető tudna beszélni azokról az egyenlőtlenségekről, illetve azokról a finanszírozási anomáliákról, amit most már a Homlok Zsolt vezetése alatt az elmúlt időszakban kénytelenek elviselni.

**Dr. Nemény András polgármester:** Köszönöm szépen elnök úr. Most itt felidéztem, az utolsó ilyen típusú beszélgetésem Homlok Zsolttal az volt, hogy mit szeretne a HVSE, ő azt mondta, hogy amennyiben a Bajnokok Ligájában van esély rá, hogy rendezzenek döntő fordulókat, akkor az Arénát szerette volna elkérni. Ez most már egy éve volt körülbelül, nem tudom pontosan, hogy mikor volt. Azt mondtam, hogy természetesen ezt meg fogjuk oldani, nyilván nézni kell, hogy az Arénában lévő csapatainknak a meccs ütközés ne legyen, ebben az esetben úgy kell kiválasztani az időpontot. Aztán erre nem került sor. Amikor volt ilyen beszélgetésünk, akkor pénzről egyáltalán nem volt szó és én azt gondolom, hogy valóban, amit elnök úr mondott, az fontos, hogy lássuk egy klubnak a működését pontosan, hiszen nekünk az adófizetők pénzét kell a lehető legjobb helyre fordítani. Nem vagyok benne biztos, hogy ez lenne a helyes ebben az esetben. Újabb ügyrendi Illés Károly parancsoljon.

**Illés Károly városi képviselő, frakcióvezető (ügyrendi hozzászólás):** Köszönöm. Én is csak azért nyomtam ezt, hogy tényleg a kereten belül maradjunk. Pont ez volt a javaslatom, hiszen rá kell, hogy lássunk, a működés részén van delegált felügyelőbizottsági tagunk a HVSE-ben, tehát ha van valaki, neki látni kell cég működését. Én úgy gondolom, ilyen értelemben a kontroll mindenképp meg kell, hogy legyen. Köszönöm szépen.

**Dr. Nemény András polgármester:** A HVSE-ben ki a felügyelőbizottsági tag?

*Mikrofon nélküli hozzászólások.*

**Dr. Nemény András polgármester:** Úgy látom, hogy vannak tisztázatlan kérdések. Nem rendelünk el szünetet ez ügyben. Én nem tudom, hogy a HVSE-ben ki lenne a felügyelőbizottsági tagunk, de az biztos, hogy a HVSE-ét amikor kértük, hogy legyen bármilyen beszámoló, akkor nem álltak rendelkezésre, ami még szomorúbb, hogy az ügyvezető nem veszi föl a telefont, szerintem ez elég fájdalmas dolog ebből a szempontból, úgy azért nehéz kommunikálni. Független attól, hogy a futsal csapatunk tényleg szép eredményeket ér el, hogy mindezt milyen áron, azt meg szintén nem tudjuk meg, hogy valójában ott is vannak-e tartozások vagy nincsenek, ott is jó lenne, ha megnyugtató válaszokat kapnánk. Megadom a szót Koczka Tibor képviselő úrnak.

**Koczka Tibor városi képviselő:** Tisztelt Polgármester Úr! Tisztelt Közgyűlés! Először is tisztába kellene rakni, a Haladás VSE az egy sportegyesület, ahol egyébként a városunknak volt elnökségi tagja, aki az elnökségnek részese volt és onnan kaptunk információkat esetleg a sportegyesület működéséről. A Haladás és Sportszolgáltató Kft futballklub az pedig a profi csapat, ahol nem ezer gyerek focizik, hanem sok millió forintért havonta profi futballisták játszanak, ez az utóbbi van nagy bajban. Elég szomorú, hogy erről kell most itt beszélnünk, amikor az elmúlt tizenegykét évben minimum 40 milliárd forint közpénz érkezett a szombathelyi futballra, ha belevesszük a stadiont, ha hozzá vesszük az akadémiák felépítését, ha hozzá vesszük évről-évre a TAO milliárdokat, amelyek a működéshez érkeznek. Elég szomorú, hogy itt tartunk, hogy arról kell beszélnünk, nemhogy NB-I-es, de esetleg NB- II-es csapata sem lesz Szombathelynek. Az pedig egyszerűen felháborító, hogy a Haladás Kft. így áll egyrészt a szombathelyiekhez a labdarúgást szerető közvéleményhez, a Haladás szurkolókhoz és nem utolsó sorban testületünkhöz, hogy csepegtetett információkat innen, onnan a sajtóból kell még tulajdonosként is elcsípnünk. Az is felháborító, hogy aztán néhány nap után egy közleményt kiad a klub, ami nem, hogy NB-II-es, de NB-III, sőt a megyei szintet sem üti meg, hiszen egyrészt közleményben ekézi a hírt adó ugytudjuk.hu-t, plusz a főszerkesztőjét. Utána elismeri, hogy tényleg van gond a csapatnál és ami a legfelháborítóbb, a közlemény aláírása, hogy Haladás vezetősége. Mi az? Itt felelősök vannak. A sajtóközleményt, azt minimum az ügyvezetőnek kellett volna aláírni. Egyébként 2022 július 1. óta a csapat fő tulajdonosa Homlok Zsolt, minden felelősség őt terheli. Az ügyvezetőket is terheli felelősség, Séllei Árpád, Szántó Erzsébet, nekik kellett volna ezt aláírni. Nevezzük meg őket. Ezért a helyzetért, ami most kialakult, ők a felelősek és egyetértek polgármester úrral, hogy a jelen helyzetben egy fillért sem szabad ehhez adni. Köszönöm azt a gyors intézkedést, hogy levélben azonnal taggyűlést, illetve felügyelőbizottság összehívását kezdeményezte. Nagy lehet a baj, illetve úgy gondolom, megérkezett a selyemzsinór vagy kilövési engedély is, hiszen a Magyar Nemzet tegnap az ugytudjuk.hu forrásra hivatkozva linkel megírta, hogy nagy bajban van a Haladás. Halmosi Péter nyilatkozik aggódva, hogy azért is kellett eljönnie a Haladástól, mert ő évekkel ezelőtt látta, hogy rossz irányba mennek a dolgok. Úgy gondolom, hogy lesznek még itt változások az elkövetkező napokban. Egyetértek azzal, hogy kerüljön napirendre ez a kérdés és azzal a véleménnyel, hogy ebbe pénzt ne tegyünk. Viszont, hogy valamennyire proaktívak legyünk azért, ha napirendre kerül ez a kérdés mondjuk két hét múlva, csak zárójelben jegyzem meg nem hiszem, hogy el fognak jönni az érintettek, hiszen június közepén, az utolsó tavaszi közgyűlésünkön volt egy ilyen napirendünk és nem jött el egyik akadémia sem és a Haladástól sem senki. Annyit esetleg tehetünk az ügy érdekében, hogy - ez a sportkoncepciónknak része -, hogy biztosítsunk a szombathelyi fiataloknak lehetőséget a sportolásra, azoknak is, akik esetleg nem komolyabb vagy egyesületi szinten akadémiai szinten akarnak sportolni, azt megfontolandónak tartom, hogy akár a sportiskolán belül mondjuk a labdarúgás utánpótlással is foglalkozzon a városunk. Volt egyébként hasonló példa erre 5 évvel ezelőtt, amikor a Vízmű SC került bajba és a megszűnés szélére került, meg is szűnt aztán. Akkor például a szakosztályt a sportiskola vette át. Van még fél percem, úgyhogy gyorsan én is csak a két közgyűlés közöttihez tartozik, hiszen volt egy rendkívüli Közgyűlésünk én akkor azt mondtam, hogy szerintem politikai döntés született, amikor a miniszterelnökség leállította kifizetéseket a szentkirályi bölcsődéhez, ezt a 600 millió forintot. Érdekes módon a csütörtöki Közgyűlésünk után másnap elkészült az a levél, miszerint semmilyen szabálytalanság nincsen és mehet tovább az építkezés, illetve folyósítják a 600 millió forintot. Kérdésem lenne polgármester úrhoz. Sajtóban találkoztam azzal a Savaria Economic Forummal és nem láttam a tudósításban sem, de ez nem lep meg, de fotókon sem a városvezetés részéről senkit. Azt szeretném kérdezni, hogy a városvezetés kapott-e erre a fórumra meghívást? Hiszen arról volt szó, hogy milyen gazdasági lehetőségek, fejlődési lehetőségek előtt állhat Szombathely. Ez az egyik része a dolognak. A másik része, hogy a Savaria név használatára kaptak- e valakitől engedély, mert én nem emlékszem? Köszönöm szépen.

**Dr. Nemény András polgármester:** Köszönöm szépen képviselő úr. Szerintem ehhez nem kell névhasználati engedély, hogy egy fórumot tartsanak meg, ha egyesület vagy bármi másba tennék ez egy fantázia név egy fórumnak. Meghívót nem kaptunk rá, tehát nem is tudtunk róla. Azt gondolom, hogy ez nem szerencsés, hogyha Szombathelyről van szó és a szombathelyi városvezetést nem hívják meg egy ilyen fórumra, ha érdemben szeretnék tudni, hogy valójában mi történik Szombathelyen, akkor talán a legtöbb információt vagy biztos, hogy nagyon sok információt mi tudnánk adni. Ugyanakkor kicsit mosolyogva láttam a tudósítást a fórumról abban az értelemben, hogy pont, amit mi hirdetünk a jövő programja néven, hogy az autóipar mellett más iparágakat is kellene segíteni, meg a digitalizációt, pont erről szólt ez a fórum. Az államtitkár, aki jött, az valójában ebbe az irányba vinné a gazdaságot, mint ahogy Magyarország is és az uniós csatlakozás után most már jó pár éve láthatóan az Unió által meghatározott irányok a megújuló energia beruházásoknak a segítése és emellett digitalizációs, innovációs törekvések ezek a fő irányok és a kormány is átvette ezeket a javaslatokat. Csak valahogy itt törik meg mindig valami prizmán keresztül ez a gondolat, de amikor Pestről jönnek le a fontos emberek, akkor ugyanezt mondják, mint amit mi itt Szombathelyen, akkor is, ha mi nem voltunk ott. Én csak ezért is néztem egy kicsit ilyen derűsen ezt a fórumot. Tulajdonképpen helyettünk is elmondta az államtitkár, hogy az irány az valójában az, amit mi szeretnénk csinálni. László Győző alpolgármester úrnak adom meg a szót Haladás ügyben.

**Dr. László Győző alpolgármester:** Köszönöm szót. Tisztelt Polgármester Úr! Tisztelt Közgyűlés! A Haladás ügyben nagyon röviden. Ezek a gondok, amik a labdarúgó klub körül vannak, azért ezek nem új keletűek. Már az elmúlt hó végén megkereséssel fordultunk az ügyvezetéshez, hogy erről adjanak valamiféle tájékoztatást. Annyit hadd mondjak el, hogy valóban Szántó Erzsébet először kinyomott és egy visszahívlak üzenetet küldött, ez nem történt meg, utána újra kerestem, akkor már csak kinyomott, már üzenet sem volt, de azért Séllei Árpád fölvette a telefont. Maradjunk annyiban, hogy elég visszafogott diplomáciával nyilatkozott akkor a kérdésben és a telefonon áthallatszó sóhajok mélysége is tud azért beszédes lenni. Akkor abban maradtunk, hogy erre a megkeresésre fognak válaszolni, tájékoztatást kapjunk, kértem azért valamit tegyenek, legyenek kedvesek. Ez azóta nem történt meg. Kaptunk a felügyelőbizottsági tagunktól egy tájékoztatást, ezt követően haladéktalanul összehívtuk, javaslatot tettünk - bocsánat, mert mi ezt csak javasolhatjuk - kértük kisebbségi tulajdonosként a taggyűlés összehívását, illetve a FEB-nek javasoltuk, hogy üljön össze, ezeket megtettük. Én azt gondolom, hogy most érünk abba szakaszba, hogy erről hivatalos tájékoztatást tudunk kapni és egyetértek abban, hogy ez után kell ezeket a döntéseket meghozni. Csak Lendvai Ferenc képviselő úrnak is mondom, hogy az a megkeresés nem most volt, tehát nem azért nem értem el Szántó Erzsébetet, mert Lisszabonban van, hó elején nem volt Lisszabonban. Itt jegyezném meg, én úgy gondolom, hogy egy ügyvezetőnek az a minimum, hogy mondjuk egy kisebbségi tulajdonossal szóba áll egyrészt. Kettő, nem nekünk kellene futkosni utána, hanem amikor gond van a klub körül, akkor legalább tájékoztatni. Pontosan azért, hiszen a város - igaz, hogy csak kisebbségi tulajdonos -, de mindig konstruktívan állt a Haladás ügyeihez, hiszen közös ügyünk a sport és amiben lehet, próbáltunk együtt működni. Ennek a minimum feltétele, hogyha gondok vannak, problémák, akkor abba bevonjanak minket, hiszen előbb-utóbb ezek úgyis felszínre jönnek. Azt hiszem, egy konstruktív megoldásban minél előbb tudunk a problémákról annál előbb tudunk benne segíteni. Azt gondolom, hogy az önkormányzatunkat meg egyáltalán a szombathelyiek közösségét ebben partnerként kellene kezelni, nem pedig titkolózással majd valahogy megoldjuk okosba jellegű megoldásokat. Ezek nem működnek, nem működtek a múltban, nem fognak működni a jövőben sem. Mi azon fogunk dolgozni, hogy valamilyen megoldás legyen, de ehhez információra van szükségünk. Köszönöm szépen.

**Dr. Nemény András polgármester:** Köszönöm szépen alpolgármester úrnak. Tóth Kálmán frakcióvezető úrnak adom meg a szót.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Tisztelt Polgármester Úr! Tisztelt Közgyűlés! Hát akkor folytatva egy kicsit a Haladásos témát. Azért az látszik, hogy ez az ezer gyerek, ez mindig előkerül, amikor a Haladásról van szó. Koczka Tibor helyesen különválasztotta, mondta, hogy HVSE és Haladás Futball Kft. ez így rendben is van. Azonban az is igaz, hogy már arról is jönnek rémhírek, hogy a HVSE-ben is tartozások vannak, ezt részben Czeglédy Csaba képviselőtársam jelezte, hogy kölcsönökből üzemel a klub. Ez elég sajnálatos, különös tekintettel arra, hogy a HVSE, mint egyesület elnöke Homlok Zsolt, a Kft. 83%-os többségi tulajdonosa Homlok Zsolt. Most a sajtó híreket mindenki hallja, tudja, hogy mi zajlik a háttérben, hallottuk, amikor a püspökladányi vasútat elvette az ex após - ugye Homlok Zsolttól - és ez által a cégnek a dolgai, hát nem úgy működnek, mint eddig. Az általános vélekedés az, hogy a HVSE-nek és a Haladás Futball Kft.-nek is a jelenlegi problémáit az okozza, hogy Homlok Zsolt a cégjeiből támogatta az egyesületet, illetve a Kft.-t, azonban a saját pénzét, amit most kellene berakni, vagy visszarakni, az már egy nyelvtani kérdés, ezt már nem hajlandó megtenni és ezért olyan helyzetbe került mind a HVSE mind a Haladás Futball Kft., amilyenbe került. Az 500 millió forintos tartozás, az konkrétan jó eséllyel ebből származik. Nekem van arról is információm, hogy ugyanúgy tartoznak a HVSE-sek a beszállítóinak, mint ahogy a Haladás Futball Kft. beszállítóinak. A tartozások ott is megvannak. Az, hogy a HVSE-ben hogyan játszanak a kölcsönökkel ideig-óráig, meg lehet tenni, aztán egyszer ott is eljön az igazság pillanata és ott is ki fog borulni a liszt sajnos. Az egész rendszer, amikor erről beszélgetünk, hogy Homlok Zsolttól elvettek 2 vasútpálya építést és ez által nem képes finanszírozni a klubot, rávilágít a magyar futballnak a mostani világára. Oligarcháktól uralt, felülről vezérelt, nem ritkán - Leisztingernél ezt láthattuk a Diósgyőr esetében - utasításra megvásárolt klubokról beszélgetünk. Én nem olvasok Magyar Nemzetet, de át kell gondolnom az életemet, lehet, hogy kellene. Bölcsődével kapcsolatban: Szentkirály. Frakcióvezetőtársam azt a kifejezést használta, hogy a „hála Istennek” kiderült, hogy nem volt szabálytalanság. Nem frakcióvezető úr. Nem az „Istennek hála” derült ki, hanem az derült ki, amit az első pillanattól kezdve mondtunk, hogy nincs szabálytalanság. És nem az „Istennek hála”, hogy nincsen szabálytalanság, hanem azoknak a szakembereknek, akik a Városfejlesztési Kft.-ben dolgoznak. Olyan szinten készítették elő ezt a beruházást, hogy nem férhetett kétség ahhoz, hogy minden egyes lépés, minden egyes előre mozdítása ennek a sztorinak, az helyes volt és legális és jogszerű. Itt egyetlenegy kérdés volt, hogy valójában kinek volt az érdeke, hogy ezt a típusú bizonytalanságot a beruházással kapcsolatban elindítsa, mindenkinek rábízom a gondolataira, meg a saját véleményére. Egy biztos, nekünk az volt az érdekünk, hogy ez a történet tovább menjen, ezért is állt ki a városvezetés teljes mellszéllességgel a beruházás minden körülmények közötti megépítése mellett. A dolog abszurditását mutatja, hogy hétfő reggel fél kilenckor jött a mi email fiókunkba az értesítés, hogy akkor nincs szabálytalanság. Én még olyan minisztériummal nem találkoztam, ahol hétfő reggel 8 óra 15 perckor e-maileztek egy ilyen ügyben, úgy, hogy csütörtökön előtte volt a Közgyűlés. Mindenki megír három pontot a végére és gondolja tovább. Beszámolhatok róla, hogy a bölcsőde építés teljes erővel működik a régi tanoda, tornaterem, könyvtár épülete - fényképek emlékezetébe veszik - eltűnt. Elindult az alapásás úgy halad a beruházás, ahogy annak mennie kell. Most a legnagyobb gondunk az, hogy az a három védendő fát hogyan védjük meg, egyelőre megy a matek, mert pont a gyökérzeten keresztül kell vezetni bizonyos csöveket, de biztos vagy benne, hogy a kivitelező meg a tervezők meg fogják találni a megoldást. Maradék harmincöt másodpercemben arról szeretnék beszámolni, hogy a Szőlős utcai beruházás is nagyon jól halad, az utómunkálatok zajlanak ott is. A festés a Károly Róbert utcával együtt megtörtént. A kisebb hibákat, amik még hátra vannak, azokat december hónapban a kivitelező elvégzi. Nagyon szépen köszönöm ott is a bölcsődénél is mindenkinek azt, amit beletett és amivel segítette a beruházást. Köszönöm szépen.

**Dr. Nemény András polgármester:** Köszönöm szépen frakcióvezető úrnak. Ezt a bölcsőde építést először frakcióvezető úrtól hallottam, mint javaslatot és a körzet képviselőjeként ebbe beleállt először vezetői szinten és utána folyamatosan teszi is dolgát úgy, ahogy minden más projekt kapcsán. Azt meg a közelgő kampánynak tudom be, hogy másik oldal részéről is a támogatás hangsúlyozása mellett mindig vannak alternatív javaslatok is, mint, hogy fizessük ki a város pénzéből, amit megszavaztunk egyhangúlag, ez valójában a fókuszt elviszi a lényegről, olyan, mintha egy saját javaslatot tett volna. De nem baj, mert ha ezen a szinten kampányolunk, akkor azt gondolom, az a legjobb irány - ezt láttam a szén-monoxid érzékelőknek a támogatásával kapcsolatban is -, de azért ezt tudni kell, ezek olyan javaslatok, városvezetői szinten érkeznek meg, kapunk hozzá támogatást és egységesen tudjuk megvalósítani. Az pedig a legnagyobb öröm, mert akkor ténylegesen úgy gondolom, hogy ez egy Közgyűlési döntés. Mindig azt mondtam, hogy az a jó kampány, amikor azon vitatkozunk, hogy kinek az érdeme, egy dolog. Vitatkozzunk ezen a következő hat hónapban és semmi gond nem lesz. Megadom a szót Horváth Gábor képviselő úrnak.

**Horváth Gábor városi képviselő:** Tisztelt Polgármester Úr! Tisztelt Képviselőtársaim! Haladással kapcsolatban nekem is lenne néhány mondatom. Jegyző úrhoz fordultam mindjárt, amikor megtudtam itt a sajtóban, hogy mik a hírek és akkor megkérdeztem, hogy kik a tagjai a felügyelőbizottságnak, egyébként rendelkezésre áll-e jegyzőkönyv a városházán. Mikor van FEB ülése a Haladásnak? Utána megtudtam, hogy az idei évben egyetlenegy FEB ülés volt. Így, hogy tud szakmai munkát végezni egy felügyelőbizottság? Hogyan lehet rálátása az ügyekre? Megnéztem a Labdarúgó Kft. oldalán közzétételi adatokban az üzleti tervet, a beszámolókat visszamenőleg, az idei február 23-ai közzétételt és ott szerepel, hogy 23 millió forint pluszban zárta az évet. Úgy nézett ki, hogy minden szép és jó lenne az idei szezonban is és talpon tud maradni a Haladás, de hát történt, ami történt, amit frakcióvezető úr a túloldalon elmondott. Itt a legnagyobb probléma az, hogy nem érkezik meg az a forrás a Labdarúgó Kft.-hez meg a HVSE egyesületéhez sem, itt bizony mindenhol tartozások vannak. Én tudtam beszélni Séllei Árpáddal többször is, Szántó Erzsébettel egy írásos szóváltás történt, ott személyi jellegű kérdéseket tettem fel, hogy csak a labdarúgót érinti-e vagy az összes dolgozót érinti-e az, hogy nem kapják meg a fizetésüket. Megerősítette, hogy senki nem kap bért. Mindig az a válasz érkezik, hogy megoldják ezt a feladatot, de december 9-e az a határidő, ami után, ha addig nem érkezik meg egy nagyobb összeg, akkor nem tudnak talpon maradni. Én is azt gondolom, hogy vissza kell hozni ezt decemberben, meg kell hívni az ügyvezetőket és meglátjuk, hogy mi fog történni. Nem lehet elengedni a Haladás kezét, azt gondolom, hogy a képviselőtestületnek felelőssége van ebben. Látható az is, hogy a Haladás NB-II-ben szerepel, az 1 milliárd forint, hogy ott benn tudjon maradni, a FALCO-nál ez 900 millió, ha hozzáveszem az Aréna Savaria működését, akkor az is 1 milliárd fölött van. Azt gondolom, hogy Szombathely városa így önkormányzati szinten nem tud két ilyen klubot fenntartani, nincs erre nekünk 2 milliárd forintunk. Ez teljesen egyértelmű. Azt is megtudtam, hogy ugye régen az volt, hogy a női szakosztályt kötelező üzemeltetni a férfi mellett, tehát a labdarúgóknál ez most már megszűnt. A Viktóriánál is 160 millió forintot be kell tenni abba, hogy egy évben működjön a női NB-I-es csapat. Ez is megfontolandó, ha életképessé akarjuk tenni, hogy a Haladás NB-II-es csapat megmaradjon, lehet, hogy a női csapatot meg kell szűntetni. Ne én mondjam ezt ki, de mi az, amit fenn lehet tartani. Ezt majd az ügyvezető tulajdonos eldönti, ezt csak érdekességnek mondtam. Áttérnék másik vizekre, úgymond a kátyúzásra. Elkezdték a héten a kátyúzást a körzetemben hétfőn, kedden láttam a pamacsolást, örültem is meg nem is. Az év közepén 2166-os bejelentést Redmine-ban megtettem június 28-án a Búzavirág utcai zsákutcának a kátyúzását, ott három nagyobb kráter volt. Húsz nap múlva hivataltól megjött a válasz az, hogy megrendeltük a SZOVA-nál. Azóta 155 nap telt el ennyi kellett, hogy három kátyút meg tudjanak csinálni, azt sem egyszerre, utána még szólnom kellett irodavezető úrnak, hogy még egyszer menjen vissza, mert a legnagyobbat elhagyták. Itt a kátyúzás terén szerintem a körzetes képviselők egyetértenek velem, hogy itt gyökeres változásra van szükség, mert itt hiába jelentem be a képviselői bejelentőn, utána folyamatosan havonta mindig kell az irodavezető úrnál kolompolni, hogy mikor lesz a kátyúzás és mondta, hogy nincs kapacitás, mert a nagyobb munkák elviszik erről az energiát. Ami nagyon fontos, hogy a Szent Imre herceg utcában 131 és 143 között nagyon komoly kátyúzás kellene, giga kráterek vannak a Békeffi sétánynál is, az Öntő utca 33. előtt, ott is, a Minerva lakóparkban a Silvana-Minerva kereszteződésben van egy beszakadt csatorna fedél, ott közlekedik a 30Y-os busz, ott gyors beavatkozás kell. Amit még megemlítenék az első felszólalásomban, hogy a lombhúzás is elkezdődött a körzetemben, ezt köszönöm szépen, elég jól teljesített a SZOMPARK így a rossz idő beállta előtt ebben, de ott is vannak még olyan környékek, mint a Búzavirág utca Maros utca kereszteződésénél, meg a Maros óvodánál ott is kellene egy komolyabb lombhúzás, mert ott a szülők a gyerekekkel együtt eleshetnek a leveleken és ez balesetveszélyt okoz. Köszönöm szépen.

**Dr. Nemény András polgármester:** Köszönöm szépen képviselő úr. Többen is fogunk reagálni és utána adom meg ügyrendben a szót Tóth Kálmánnak. A csapatok támogatásával kapcsolatban, ha nézzük az országban, akkor nem az önkormányzatok azok, akik támogatják az NB-I-es, NB-II-es csapatokat, érdemben semmiképpen sem és nem gondolom, hogy Szombathelyen kellene ezt másképp csinálni. Olyan nagyságrendű összegekről beszélnek az NB-I-es, NB-II-es csapatoknál, ami képtelenség is lenne, és véletlenül alakult ez így, most én ebbe nem akarok belemenni, de a lehetőségeinket nyilván ez korlátossá teszi. Azon kívül számomra nagyon fontos, meg mindannyiunk számára, hogy sok csapatunk van, akik támogatásra érdemesek és akiknek van közönsége. Gondolok itt akár jégkorong, kézilabda, de akár a női focit is hozhatnám, az amerikai focicsapatunkat és mindegyiknek megvan a saját közönsége, aki szereti, aki számára fontos, tehát nem csak a foci létezik Szombathelyen. Szerintem ez így helyes, hogy legyen választási lehetőség. Az, hogy erőn felül támogatunk akár a kézilabdát is más városokhoz képest, csak meg kell nézni a számokat, hogy mekkora pénzt tesznek be egy másodosztályú csapatba, hát közel sem ekkorát, mind amit mi teszünk be. Valóban a FALCO az egy célkitűzésünk volt, mivel 100%-os önkormányzati cég és mivel kell egy zászlóshajó, ezt mondtuk annak idején, azért ez a FALCO tud elsősorban lenni. Azért is, mert vannak olyan jó szombathelyi magyar játékosaink, akik az alapját tudják képezni és ténylegesen vissza is igazolják, hát a tegnapi meccs során is az eddigi listavezetőt verték meg vagy 30 ponttal, a Bajnokok Ligájában is jól szerepelnek. Én azt gondolom, hogy ennél minőségibb szinten a magyar kosárlabdát nem lehet űzni és egyébként még így sem a FALCO-nak van messze a legnagyobb költségvetése a kosárcsapatok tekintetében, ezt úgy sikerül elérni, hogy egy nagyon jó stratégiát folytat a menedzsment és ebben vagyunk értelemszerűen mi magunk is partnerek. A focival kapcsolatban még annyi jutott eszembe, hogy tavaly néztem, mikor a Fehérvár a kiesés szélére sodródott a sokkal, sokkal nagyobb költségvetésből működő csapat, amihez az önkormányzat nem tesz támogatást és néztem, hogy polgármester kollégám, Cser-Palkovics András milyen pozíciót vesz föl ebben a helyzetben, hát az ostorozót vette föl. Pénz nem tesznek bele ők se - vagy hát ők nem tesznek bele mi azért teszünk bele valamennyit -, és kőkeményen ostorozta a menedzsmentet, mert mint szurkoló tudott ebben a helyzetben hozzászólni. Mélyen egyetértettem vele egyébként abban az esetben. Mi ennél többet teszünk, de azt gondolom, hogy ostorozni mi is tudunk, ha van rá okunk, egyre jobban úgy néz ki, hogy sajnos van. Legalább is az, hogy nem kommunikálnak velünk, az már önmagában ok erre. László Győző alpolgármester úr válaszol a másik részére és utána jön az ügyrendi kérdések.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Az képviselő úrnak jelzem, de Ön is tudja, hogy nem csak felügyelőbizottságon keresztül, hanem taggyűléseken is rendszeresen részt veszünk, általában én szoktam képviselni a várost. Ahogy Ön is elmondta és alaposan utána nézett, valóban azokból a számokból egyébként nem tűnt úgy, hogy nem lenne stabil. Van egy olyan kitettsége ennek pontosan, amit Tóth Kálmán frakcióvezető úr is elmondott, ez a fajta támogatás, hogy vagy jön vagy nem. Ezért is a város nevében a kisebbségi tulajdonunkkal én tartózkodtam ennél a szavazásnál. Míg például a szakmai célkitűzéseket, ami egy előremutató jó dolognak tűnt, azt annak idején megszavaztuk. Jó dolgokban ugyanúgy tudjuk támogatni a fociklubbot. Ezekben a gazdasági részekben viszont van egy fő tulajdonosi felelősség, ezt látjuk most, ezt kellene látnunk most, hogy hogyan kerül rendbetételre. A Haladásról röviden ennyit, de mindegyiken részt veszünk és ott vagyunk, azokból a számokból tudunk dolgozni, amit az ügyvezetéstől kapunk és ettől eltérő jelzés nem érkezett hozzánk eddig, meg nehéz, hiszen abba csapdába se szeretnénk esni, hogy sajtóhírekre ugrunk, reagálunk. Elvileg tulajdonosként meg felelős városvezetésként hivatalos adatokból kellene tájékozódnunk csak ennek előfeltétele, hogy megkapjuk ezeket a számunkra biztosítsák, hogy legalább, ha kérjük, megkapjuk. Most már élünk a kisebbségi tulajdonosi jogból fakadó jogi lehetőségeinkkel, erre hivatkozással tettünk javaslatot a taggyűlés összehívására. Körzet vonatkozásában már felmerült a Kámon-Herény városrész. Elkészült egy jelentős beruházás, ennek még júniusban kezdődött meg a tervezése, a Rumi Rajki István utca első szakasza rekonstrukciója sikerrel megtörtént és a Szent Imre herceg utca, Rumi Rajki István és Paragvári becsatlakozás - Uzsoki utca konkrétan - közötti becsatlakozás is felújításra került. Én azt hiszem, hogy minőségi munkát végeztek és a csapadékvíz elvezetés is kiderült menet közben, hogy nem volt megfelelő alapja az útnak, úgyhogy ezt is rendbe raktuk. Én nagyon bízom benne, hogy ez így ez után már rendben lesz és az ott élők élvezhetik ezt és tavasszal szeretnénk folytatni Kámon B telep útjainak a folytatását. Köszönöm szépen.

**Dr. Nemény András polgármester:** Köszönöm szépen. Horváth Soma alpolgármester úr kátyú kérdésben ad választ.

**Horváth Soma alpolgármester:** Köszönöm a szót polgármester úr. Tisztelt Közgyűlés! Hát képviselő úr nekem Puskás Tivadar polgármester úr szavai jutottak az eszembe az előző Közgyűlésből, amikor egy képviselő hosszasan sorolt ilyen apró problémákat, amit szerintem egy egyéni képviselőnek kell jelezni, megoldani, nem így bemondani a Közgyűlés vak világába és azt mondta a polgármester úr, hogy képviselő úr, dolgozni kellene nem pedig panaszkodni, utána járni az ügyeknek. Én önnek is ezt tanácsolom. Mert, ha nálam kátyú van vagy valahol a falevelet nem szedik össze, akkor addig hívom a SZOMPARK-nak a vezetőjét - ez így volt az előző ciklusban, meg most is - amíg azt meg fogják csinálni. Egyébként ezt tényleg el is mondtam, hogy az elmúlt hétfői nappal megkezdték a Petőfi-telepen, a herényi városrészen, Gyöngyöshermánban a kátyúzási munkákat. Mindig van ebben hiba, ezt el kell ismerni, de én azt gondolom, hogy egyrészt a Városüzemeltetési Osztály folyamatosan gondolkodik azon, hogyan lehet ezen változtatni, többlet erőforrást bevonni. Az a baj, hogy a városgazdálkodási feladatokban nem csak itt Szombathelyen, az országban is egyre több gépesítési fejlesztést kell elvégezni, mert egyre kevesebb az élő erős munkaerő. Éppen Kaposvár polgármestere panaszkodott egy videóban erről emlékszem nyáron, amikor azt mondta, hogy azért szereznek be ők is több városgazdálkodási gépet és gépesítik a városüzemeltetést, mert nincs, aki kézi erővel ezeket a feladatokat megcsinálja. Amikor ön ezt jelzi, akkor hozzá nem teszi, hogy önöknek mi a javaslata, ez a populista durr bele csak belemondom a levegőbe, láttuk is, hiszen az önök városvezetése alatt katasztrofális volt a városgazdálkodás. Legatyásodott gépek, nem voltak megfelelően megfizetve a dolgozók, szerintem érdemi változás történt ebben. A tény, a kátyúzáson kell javítani, ezen fogunk dolgozni, tehát még egyszer mondom a, Petőfi-telepen, a herényi városrészen, Gyöngyörhermánban már kátyúznak, és a következő héten ezt folytatni fogják a belvárosi részeken is. Ha jól tudom, akkor már a napokban itt is elkezdték, sajnos itt azért a következő napokban sok lesz a csapadék, ami nehezíti ezt a munkát, de a SZOVA Nonprofit Zrt. munkatársai elsődlegesen ezen fognak dolgozni. Nem tudom, mondta- e képviselő úr, hogy pont a SZOVA munkatársai fejezték be azokat a gyalogátkelőket, amik az ön választókörzetét is érintik. Nagyon köszönöm Bokányi Adrienn, korábban György István Péter Éljen Szombathely! aktivista javaslatát, illetve alpolgármester úr, László Győző, Kopcsándi József közös munkáját is, hogy ezek a gyalogátkelők megvalósultak. Szerintem elsősorban dolgozzunk a városért és kérem, amikor megfogalmaz egy kritikát, akkor tegye hozzá, hogy ön szerint mi a megoldási javaslat, mert ez így nagyon, nagyon populista szöveg. Köszönöm.

**Dr. Nemény András polgármester:** Köszönöm szépen. Eluralkodott a piros szín itt a jelzőtáblán, csökkentsük a számot. Tóth Kálmán frakcióvezető úrnak adom meg a szót.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető (ügyrendi hozzászólás):** Amikor egy képviselő javaslatot tesz egy bizonyos dologra, akkor azt gondolom, hogy akkor van helyén a dolog, ha legalább az alapvetésekkel tisztában van. Azt gondolja egy Szombathely Megyei Jogú Város képviselője, hogy az fogja megoldani a Haladás Futball Kft. dolgait, hogy megszűntetjük a női focit - ami egyébként kötelezettség volt a férfi csapatnak, hogy legyen mellette női -, nem akartak soha kapcsolódni a Viktoriások maguktól a Haladáshoz, mert pontosan jól megvoltak Barczi Csaba vezetésével 30 éven keresztül úgy, hogy önállóan magyar bajnokságot nyertek. Azt mondani ebben a Közgyűlésben, hogy női focit szüntessük meg azért, mert most az a helyzet a Haladásban, ami ez vérlázító. Innen üzenem minden szombathelyi focit szerető embernek, hogy nem, ha azon múlik, akkor inkább kihozzuk a Viktoriát a Haladásból, de a női foci egészen biztosan megmarad. Köszönöm.

**Dr. Nemény András polgármester:** Frakcióvezető úrral teljes mértékben egyetértek. Sajnálom, hogy Horváth Gábor meg akarja szüntetni a női focit. Koczka Tibornak adom meg a szót.

**Koczka Tibor városi képviselő (ügyrendi hozzászólás):** Tisztelt Polgármester Úr! Tisztelt Közgyűlés! Barczi Csaba elnök urat a Viktoriával kapcsolatban végig arra bíztattam, hogy próbálja megőrizni a függetlenségét, úgyhogy, úgy is „kvázi” Haladás, hogy nem Haladás, hogy Haladás Viktória vagy nem tudom. Nem is ezért kértem az ügyrendit, hanem azért tisztába tegyem Horváth Gábor által támogatásként emlegetett támogatást, mert egy kis csúsztatást érzek a dologban. Van egy EU-s jogszabály, de minimis szabály miszerint három éves cikluson belül összesen 200 ezer Eurós támogatást kaphat gazdálkodó szervezet önkormányzattól vagy államtól. Támogatni eddig lehet. A FALCO-val az a helyzet, hogy mivel 100%-ban önkormányzati tulajdonú cég lett, és azt hiszem pont Czeglédy Csaba alpolgármestersége idején így de minimis szabály támogatási szabály a FALCO-ra nem vonatkozik „kvázi” 100%-ban önkormányzati cégként tudjuk működtetni. Úgy tudjuk működtetni, hogy polgármester úr megkeresésére ügyvezető úr szokott válaszolni - úgy tudom - van felügyelőbizottsága, a felügyelőbizottság rendszeresen ülésezik és beszámol és a mai Közgyűlésünknek is azt hiszem a 7. napirendje pont a FALCO üzleti terve és a beszámolója lesz. Nem szabadna összekeverni a Haladás „kvázi” támogatást egy FALCO támogatással. Köszönöm szépen.

**Dr. Nemény András polgármester:** Köszönöm szépen képviselő úr. Engem nagyon érdekel majd, hogy Dr. Takátsné Dr. Tenki Mária mit fog mondani a női focival kapcsolatban, hogy megszüntessük vagy sem, de előbb Horváth Gábornak adom meg a szót.

**Horváth Gábor városi képviselő (ügyrendi hozzászólás):** A jegyzőkönyvet ajánlom majd vissza olvasni én nem azt mondtam, hogy szűnjön meg a női szakosztály, hanem egyértelműen azt mondtam, hogy mennyibe kerül, 160 millióba és egyébként már az a kötelezettség megszűnt 2020-ban, hogy kell párhuzamosan női labdarúgást is működtetni. Majd az ügyvezetők eldöntik, amit bemondtam az előbb a felszólalásomban. Az ügyvezetőknek a joga, nekem nincs jogom csak azt mondtam, hogy mennyibe kerül. A másik pedig Horváth Soma alpolgármester úrra reagálva, hogy „dolgozni kellene”. Szerintem én, ha június 18-án beadom a kátyút, 20 nappal később kapok rá egy tájékoztatást írásban, hogy megrendelték a SZOVA-nál, ettől a 20 naptól kezdve 150 napra rá történik meg a munka. Akkor most nekem kéne bekátyúznom? Hogyan legyen? Építő javaslatot mondok, azt mondom mindenképpen, hogy nem akkor kell kátyúzni, amikor beáll a fagy, amikor leesik a csapadék és benn van a víz és akkor beleszórnak két lapát hideg aszfaltot, aztán kettőt ráütnek aztán megyünk tovább. Ezt előtte kell megcsinálni, mielőtt a fagy időszak bejön, mert ugyanúgy az egy, másfél hét múlva kipörög abból az útból, ahol ez a kátyú keletkezett ez így nem megoldás. Mindenképpen azt gondolom, hogy több erőforrást kell beletenni, másrészt pedig azért a SZOVA-nál azokkal a multicarokkal járnak most is, mint az előző városvezetés idején. A rendelkezésre álló eszközök azok ugyanazok a kátyúzásnál, itt gondolom azt, hogy mindenképpen előre kell menni. Egyébként a kátyúkat én nem csak bejelentem, legutóbb az építésvezetőnek két napja írtam sms-t reggel, hogy hol vannak azok a címek, beolvastam itt is, mert fontosnak tartottam, hogy ezt megemlítsem. Köszönöm szépen.

**Dr. Nemény András polgármester:** Horváth Somának sem ügyrendként, hanem alpolgármesterként fogom megadni a szót, mert a kátyúk kérdése az nem ügyrendi kérdés.

**Horváth Soma alpolgármester:** Köszönöm a szót polgármester úr. Tisztelt Közgyűlés! Köszönjük, hogy végre volt javaslata erre vonatkozóan és ősszel is volt már kátyúzás. A helyzet az, hogy az elmúlt 30 éveben összességében többet kellett volna költeni a város úthálózatára. Jelesül a Modern Városok Programból vagy az az összeg, amit a Berzsenyi térre elköltöttünk, hogyha az nem kifejezetten arra ment volna - szabad felhasználás volt - hanem önök több utat újítottak volna fel, mint ahogy az elmúlt két évben. Ha megkérdezi a szombathelyiek többségét, azt mondják, hogy végre elindultak olyan gyűjtőutaknak a felújításai, amiket már korábban meg kellett volna tenni, akkor nem itt tartanánk. Ez igaz az előző ciklusokra is egészen a rendszerváltástól. A kátyú abból adódik és abból következik, hogy milyen rossz állapotú az útburkolat. Én továbbra az gondolom, nem önnek kell betömni a kátyút, de mégis valamiért az előző ciklusban is, amikor ellenzékben voltam, meg most is addig mentem, addig jártam, amíg készen lett valami. Lehet, hogy nem egy napon belül, de nem azt számolgattam otthon, hogy el tudjam mondani a Közgyűlésen, hogy jaj most már 150 napja várok egy válaszra, hanem akkor 5 levelet írtam meg addig telefonáltam meg addig mentem mindenkihez amíg az végre megvolt csinálva. Ez egy önkormányzati képviselőnek a feladata. Remélem, hogy a Kámon-Herényiek ezt számba fogják venni és máshogy fognak dönteni legközelebb. Köszönöm.

**Dr. Nemény András polgármester:** Köszönöm szépen alpolgármester úrnak. Számolok és inkább megadom a szót Dr. Takátsné Dr. Tenki Máriának.

**Dr. Takátsné Dr. Tenki Mária városi képviselő:** Polgármester úr! A Deák 76-ban elkezdődött egy rövid útszakasznak a felújítása, de a lakók szomorúan panaszkodnak, hogy leállt a beruházás. A környező intézmények működése is feltételezi azt, hogy sürgősen ezt a beruházást el kéne végezni. Nem nagy szakaszról van szó. Ennyire volt csak pénze jelenleg a városnak? Remélhetőleg a jövőben a teljes belső tömböt is meg lehet újítani, a tervek rendelkezésre állnak. A javaslatom az előző ciklusban a tervek elkészítésére megfogant és elkészültek a tervek. A Deák utcában javaslatot tettem arra az illetékes Városüzemeltetési Osztálynál, hogy az óvoda üzemeltetésével kapcsolatban - mivel egyre több gépjármű veszi igénybe a Deák utca szakaszát, bár egyirányú az utca - az óvodába járó gyermekek védelme érdekében több közlekedési táblát és sebességkorlátozó táblát tegyenek, valamint a zebra elhelyezése, felfestése feltétlenül szükséges lenne a Szabó Miklós-Deák sarkánál. Kérem, hogy támogassák ezt a javaslatomat. Kátyúzással kapcsolatban. Annyira szeretném felhívni a figyelmet, hogy lesz mit végezni a belvárosban is. A fizetőparkolókban különösen fölhívnám a figyelmet a kialakult kátyúkra, azokat is rendezni kellene. Nem tudom, próbáltam már egyeztetni benne, de nem látom a készséget a SZOVA és az önkormányzati tárgyalásokban, hogy tisztázásra került-e az, hogy ezekben a fizetőparkolókban a kátyúzás, az útfelület rendbe tartása, a kavicsozás vajon belefér-e abba, amit az önkormányzat havonta 30 millió+ Áfát fizet a SZOVA-nak a parkolóknak az üzemeltetéséért. Ez egy nagyon komoly összeg. Én azt javasolnám, hogy folytasson újratárgyalásokat ebben, hogy a SZOVA ebből a 30 millió+ Áfa összegből milyen kötelezettséget tesz, vagy csak a pótdíjat szedi be, vagy a fizetőparkolók felületével is köteles foglalkozni. Többször nekirugaszkodtam az utóbbi időben, mert egyre jobban romlanak ezek a felületek. Itt az önkormányzati tulajdonú parkolókról lenne szó. Esetleg, ha alpolgármester úr egy ilyen megbeszélést összehívna, szívesen részt vennék. Az előző nap kaptuk meg a polgármester úr az átruházott hatáskörben hozott határozatainak intézkedéseinek csak a számára vonatkozó tájékoztatást. Kérdezném azt, hogy tíz döntést hozott polgármester úr a költségvetéssel kapcsolatban az egyes előirányzatok átcsoportosításával. Kérdezném, milyen okból, milyen célra, milyen összeggel érintette ez a költségvetésünket? Nem jött be a Gazdasági Bizottságre sem, ami két napja volt. Mindig a városvezetés hivatkozik mostanában arra, halljuk rendszeresen, hogy takarékos gazdálkodás kell, nagyobb, fokozottabb oda figyelés, nyilvánvaló, hogy ezeket a szempontokat érvényesítik, de szeretném tudni akár Gazdasági Bizottságon előzetesen vagy Közgyűlésen is, hogy ezt érdemben adja meg mindig a polgármester úr, hogy milyen költségvetést érintő átcsoportosításokat tesz. Köszönöm.

**Dr. Nemény András polgármester:** Köszönöm először megadom a szót alpolgármester úrnak a válaszra.

**Horváth Soma alpolgármester:** Köszönöm a szót polgármester úr. Tisztelt Közgyűlés! Képviselő asszony, a kivitelezővel közben egyeztettünk is, az alapréteg megkötését várják és akkor kerül majd egy új aszfaltréteg leterítésre. Ebben az időjárásban azért lassabb ennek a folyamata, de szerintem örüljünk, mert ez az előző ciklusban is megvalósulhatott volna például abból a 900 millió forintból, ami szabad felhasználású összeg volt, a Berzsenyi térre ment. Nagyon fontos volt a Szily János utca felújítása, azért az vitatható, hogy mennyire volt sikeres a Berzsenyi térnek a kialakítása, hiszen nem használják érdemben az emberek. Én nagyon örülök, hogy ez a városvezetés úgy döntött, hogy például az adventi vásárba be tudja oly módon vonni, hogy most a napokban - azt hiszem a mai napon kerül felállításra - Szombathelynek az adventi koszorúja erre a területre. Ebből pont le lehetett volna csippenteni azt a 100 millió forintot, de még lehet, hogy akkor 70 millió volt, - az önök idejében lett megtervezve - lakossági fórum is volt. Engem megkerestek ott lakók egy fél évvel ezelőtt, mert nem történik semmi, hiába jelezték ön felé vagy az előző városvezetés felé és Nemény András polgármester úr volt az, aki úgy döntött, hogy végre meg tudjuk csinálni legalább a bevezető útszakaszt. Mi ott el is mondtuk a lakóknak és itt is közvetítem a lakók felé, hogy természetesen én bízom benne, hogy a következő években tudjuk az ott lévő fejlesztéseket folytatni. Nagyon büszke vagyok, hogy ezalatt a városvezetés alatt megkezdtük a felújítást a Deák úti tömbbelsőben. A fizetőparkolókban a SZOVA csak a festést végzi, tehát az összes többi munkát a város rendeli meg és város költségvetéséből biztosítjuk erre a fedezetet, amiket ön kavicsozás meg egyéb aszfaltozási munkákat említett a fizető parkolók tekintetében is. Én azt tudom elmondani, hogyha összehasonlítom az önök előző ciklusát meg a mostanit, sokkal több forrást fordítunk az aszfalt burkolatok javítására, járdák javítására és ezeknek a parkolóknak is karbantartására. Azt kell mondani, hogy személyi hiány van. Ezeket a munkákat, ami itt az előbb is előjött, csak gépekkel nem lehet elvégezni, meg kell ezeket tenni. Csak az előbb felmerült, hogy milyen teherautókkal járnak, tudomásom szerint az elmúlt három évben volt kisteherautó jármű beszerzés, hogyha nem is teljesen újat, de használtat biztos, hogy tudott beszerezni az építési részleg a SZOVA-nál, ahogy olyan gépeket is, amivel burkolatot tudnak gyorsabban feltörni és nem kézi erővel kell, mint az előző kilenc évben. Voltak az útépítési részlegen is fejlesztések, csakhogy pontosak legyünk. Köszönöm szépen.

**Dr. Nemény András polgármester:** Köszönöm szépen alpolgármester úrnak. Bizony azért több esetben láttunk olyat, hogy a korábbi ígéreteit akár a képviselő asszonynak is, amit a 9 év alatt nem sikerült beváltani, amikor városvezetést is adtak és sokkal jobb anyagi helyzet és lehetőség volt, azokat mi valósítjuk meg itt. Örülök, hogy ezeknek örül, de azért a teljesség azt kívánná, hogy meg kellene esetleg köszönni, hogy azokat, amik fontosak az ön körzetének, oda kimegyünk, beszélünk a lakókkal és darabra megyünk végig, lesz még ilyen napirendi pont, amit hát így tudjuk jellemezni, hogy képviselőasszonynak nem sikerült korábban elérnie a saját városvezetésével, mi pedig megvalósítjuk akár ön helyett is, de a lakók érdekében. Amit tőlem kérdezett, hogy ezek olyan döntések vagy az én döntésem, vagy bizottsági döntéseknek a következtében vannak ezek az átcsoportosítások, képviselőasszonynak mondom, mint például a belvárosi rendőrőrs támogatása vagy a Szociális és Lakás Bizottság döntése a karácsonyi hagyományőrző családi rendezvény támogatása, szombathelyi asztalitenisz csarnok üzemeltetési költsége vagy a Szent Márton díj kiosztónál két pedagógus életmű díj megfizetése, Fő téri szökőkút felújítása. Pont az ön körzetét érintő átcsoportosításokról beszélünk, már valahol itt elhangzottak vagy bizottságon vagy külön. Semmi titok nincsen, mert a sportkörök, diáksport egyesületek alap eredményességi támogatásának kiegészítéséhez vagy mondjuk miniszterelnökség kérése technikai esetben, ami azért jelentős összeget jelent, de a Szent Márton II. projektjei kamatjainak a visszafizetése. Ilyen típusúak, „kvázi” vagy kényszerítve vagyunk, vagy a mi döntéseinknek a következményei ezek az átcsoportosítások, amiket fölsoroltam, ha kell, majd el is küldjük. Kelemen Krisztián nyomott, de Putz Attila olyan régen kért szót, először megadom Putz Attilának a szót és majd bizottsági elnök úrnak később.

**Putz Attila, a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! A mai nap sem mehet el anélkül, hogy ne mondjam el azt, hogy 2022 február 15-én volt egy ígérete Dr. Hende Csaba országgyűlési képviselőnek a zanatiak felé, hogy 35 millió forintos önrészt biztosít az utcák felújítására. Hát ez mai napig még mindig nem érkezett meg a város számlájára. Csak egy érdekesség, hogy tegnap jelent meg egy cikkben egy ilyen megjegyzése Hende képviselő úrnak. Emlékezetes, hogy a 2022-es választási kampány idején a kormány tett egy nagyvonalú ajánlatot Szombathely városának, amelynek része volt, hogy 35 millió forintot biztosít a zanati utcák felújítására. A kormányról szó nem volt. Én továbbra is Hende Csabán szeretném számon kérni ezt az összeget, lehetőleg a város számlájára. Ezt is már nagyon sokadszor elmondom, bár egyesek szerint nem teszek meg mindent azért, hogy ezt a 30 millió forintot, ami nem 30 - sosem volt -, de hát itt kétszer ugyanazt nem mondja egy kormánypárti ember sem ezekben a dolgokban. Hosszas Facebook vita volt erről a dologról, akit érdekel, az utána nézhet, de sajnos ez a pénz a mai napig nem érkezett meg. Az országgyűlési képviselő szerzett 34 millió forintot Zanaton egy gyalogátkelő és két traffibox felállítására. Ezekre - tegnapi hír - a keleti városrész a Polgári Érdekvédő Egyesület elnöke kérte meg, aki már tavasz óta a képviselőjelöltje a Fidesznek ebben a körzetben egyesületi elnökként, ami nagyon nem szép dolog, hogy egy egyesületet ismét felhasználnak politikai célokra. Én, amikor önkormányzati képviselőjelölt lettem, én azonnal lemondtam az egyesületi elnökségről, mivel a kettő nem fér össze. Ezzel a saját egyesületét hozza kellemetlen helyzetbe bárki, ha ilyet tesz. Ez az én véleményem. Megjegyezném még azt is, hogy az Éhen Gyula lakótelepen folyamatosan azzal támadnak engem, hogy minden csak Zanaton történik. Erre odaáll az országgyűlési képviselő elé és Zanatnak kér 34 millió forintot. Hát én gratulálok ehhez. Én úgy gondolom, hogy ez fantasztikus. Én, ha az Éhen Gyula lakótelep lakója lennék, meg az ottani egyesületnek az elnöke, akkor bizony inkább ezt a 34 millió forintot a lakótelepre kértem volna. Például utcákat lehetett volna felújítani, sok száz méter járdát lehetett volna megcsinálni belőle, de még esetlegesen a Nyitra utcai iskola kerítését is be lehetett volna fejezni, amit félbe hagytak, a festését. Amúgy én örülök neki, hogy neki is fontosabb Zanat, mint az Éhen Gyula lakótelep, nekem nem, amúgy én ugyanúgy foglalkozom körzetem összes területével, de egyeseknek csak a Zanat fontos. Hát én örülök ennek. Traffibox ügye is nagyon érdekes, erről azért kell szót ejteni. 2019-es megválasztásom után az egyik legelső dolgom volt, hogy Gulyás Ferenc rendőrkapitány úrhoz elmentem és akkor a rendőrkapitány úr mondta, hogy a megoldást a zanati gyorshajtásra közlekedési helyzetre egy fix sebességmérővel lehetne elérni. A fix sebességmérő annak idején a VÉDA jelentette volna és azt ígérte nekem a rendőrkapitány úr, ha lesz bármi fejlesztés ilyen jellegű a megyében, az biztos, hogy elsőként Zanatot fogja ajánlani. Sajnos nem történt ilyen fejlesztés sem. 2022-ben kezdték el a traffiboxoknak a kiépítését. Amikor az első traffibox kiépítése jött, Zanaton nekiálltunk aláírást gyűjteni, hogy legyen egy ilyen traffibox. 255 aláírást gyűjtöttünk össze a lakókkal közösen. A rendőrségen leadtam az igényt, 2022 decemberében támogatta városnak a Bűnmegelőzési Bizottsága, a kérés továbbítva lett a rendőrség fele, az ORFK nyáron augusztusban hagyta jóvá ezt a kérésünket, ezután a város azonnal betett 6 millió forintot a traffiboxnak a kiépítésére. Közben jött Hende Csaba, azt mondta, hogy nem egy kell ide, hanem kettő, erre biztosítja is a pénzt és így most lesz kettő traffibox Zanaton. Aminek nagyon örülünk. Azt is nagyon értem, hogy nagyon kell a Zanat körzetem a Fidesznek és emiatt mást nem tudnak tenni, hogy amit én elintézek, én megoldok, abból megduplázzák, mert az a legegyszerűbb dolog, nem pedig az, hogy dolgozzanak, saját ötletük meg egyáltalán nincsen. Gyalogátkelőhelyre szükség van Zanaton, a megtervezett mellett javasoltam még a lakossággal egyeztetve még kettőt. Egyet a templomnál, egyet pedig a mások buszmegállónál, mivel annak lenne értelme, hogy mindenhol át lehetne biztonságosan kelni a főutcán. Ezeket nem támogatta a Közút. Most kedden volt általam összehívott egyeztetés a traffiboxok helyéről, mivel igaz, hogy pénzt adtak hozzá, de az, hogy leegyeztetni a traffiboxoknak a helyét a lakókkal, az egyházzal, mert az egyik az pontosan a templomkertben lesz és kismértékben takarni fogja a templomot is, ezt már nem tudja megtenni a kedves felajánló. Összevonnám. Sétálgatni, videókat készíteni igen, de a lakossággal egyeztetni, azt nem sikerült. Én megtettem, erre az egyeztetésre meghívtam a zanati plébánost, az egyházközségnek az elnökét, hogy nézzük meg közösen, hogy elfogadható-e a hely, illetve ott volt a Közút, a rendőrség mindenki és közösen megállapítottuk, hogy hol legyenek ezeknek a traffiboxoknak a helyei. Órákat tudnék még beszélni erről az egész kérdésről, de az a helyzet, a körzetemben több olyan dolog van, amiről kéne beszélni. Például itt a Sólyom utca kérdése, ahova ugyancsak traffiboxot kértek a lakók, de azt a rendőrég nem támogatta, megkerestem ebben az ügyben az új rendőrkapitány asszonyt, aki egy nagyon korrekt választ írt erre a kérésünkre. Sajnos nem javasolja a különböző adatok, illetve a forgalom miatt a traffibox kiépítését. Itt szeretném kérni a városvezetést, ajánlotta a rendőrség ismételten fekvőrendőrnek a kiépítését, esetleg ezekről egyeztessünk a későbbiekben, mert a lakók ezt szeretnék. Amiról még szeretnék beszélni, az a Kulturális Civil Alap. Működésre 54 pályázat érkezett be, rendezvényre 53 érkezett be, egyedi kérelem 4 darab, összesen 111 darab pályázat érkezett be a Kulturális Civil Alapra. 73 millió forint igény jelentkezett a 12 millió forintra. Hosszas tanulmányozás után 85 darab pályázatot tudtunk támogatni kisebb, nagyobb összegekkel. Én úgy gondolom, hogy mindent megpróbáltunk, hogy senki ne maradjon ki és még politikát sem csináltunk belőle, mert még a képviselőjelölt úrnak az egyesületének is bőven jutott a támogatásból. Sajnálom, de többre nincs idő.

**Dr. Nemény András polgármester:** Elnök úrnak csak annyit mondanék, hogy egyébként az ilyen föl le sétálgatás miatt nem kell izgulni, mert a választók inkább a képviselői munkát értékelik. Én emlékszem rá, ezt láttam a Károly Róbert utcában - nem régen idéztem föl ezt Németh Ákos képviselő úrnak -, hogy a választási kampányban Őri Imrével szemben indultam akkor egyéni jelöltként és a képviselőjelölt úr nem járta végig a teljes körzetet főleg a Károly Róbert utcát, ezért úgy gondolták, hogy a választási időszak végén az utolsó héten egy ilyen fúvószenekaros felvonulást csinálnak - bólogat is Ágh Ernő -, ami azt jelentette, hogy így föl le masíroztak a Károly Róbert utcán. A lakók így nézegettek ki az ablakból és soha többet nem látták se Őri Imrét, akkor Hende Csaba is vonult, mindenki vonult. Nem biztos, hogy a kampánynak ez a leghatékonyabb módja, hogy kimegyünk csinálunk egy videót és kicsit sétálgatunk aztán hazamegyünk, mert a nap végén azért kiderül, hogy mégiscsak a munkát értékelték. Persze mazsorettes felvonulás lehetne, mert mi nem vonulgatunk a Károly Róbert utcán, hanem felújítottuk. Azt jobban fogják értékelni a ciklus végén. Erre bíztatok mindenkit. Megadom a szót Ágh Ernő képviselő úrnak.

**Ágh Ernő városi képviselő:** Köszönöm szépen a szót. Tisztelt Polgármester Úr! Kezdeném a pozitív dolgokkal. Jó látni a városban, hogy folytatódik a faültetés és való igaz, jó csapadékos idő van, bízzunk is benne és kellő mélységű gödröket is ásnak, mert figyelem. Korábban volt arra jellemző, hogy épphogy csak be tudták tuszkolni a fáknak a gyökerét abba kis lyukba, most azért kellő szakértelemmel elültetik ezeket a fákat. Esett szó a kátyúzásról. Petőfi-telepen elkezdték és viszonylag pozitívan nyilatkoznak az ott lakók, tehát ott jól elvégezték a dolgokat. Amiket jeleztem a városüzemeltetésnek, azok ott elhárításra kerültek. Amire felhívnám a figyelmet, ősz van, a lombok hullanak le és bizony a lombösszehúzást el kell kezdeni a peremkerületben is, hiszen ez olyan problémát okoz, ami a víznyelőket elzárja és utána a víz nem folyik le. Ezt a problémát meg kell oldani, ezt az őszi lombösszehúzást. Esett szó mindig, megüti a fülem, itt visszamutogatunk útfelújításra. Való igaz, az infrastruktúrát fejleszteni kell, mert az útjaink nagyon rászorulnak erre, különösen a peremkerületek. Ne menjünk el amellett és hangsúlyozzuk ki, hogy sok felújítás történt az önök idejében, de azok egyrészt központi támogatásból. Azért emellett ne menjünk el. Ott az előző négy utcát újítottak fel, Hende Csaba hozott oda 1 milliárd körüli összeget, meg most itt szerencse, hogy a Szent Quirin utcából maradt meg. Szerencse bizony! Annyi pénzt kaptunk korábban a TOP pályázat mellett, hogy három utca belefért. Én ennek örülök, hogy három utca belefért, mert két utcában a KISZ lakótelepiek is járnak, igénybe veszik azt az utcát, talán még Szőlős fele is eljárnak, de örülök neki, hogy tudtak Horváth Attila képviselő úrnak is segíteni olyan szempontból, hogy ebből az összegből a Kodály Zoltán utca is bekerült. Ez valóban örömteli hír, Szombathely ezzel fejlődött. Most én beszélek bocsánatot kérek. Ez a pozitív dolog. Sajnos arról nem tudok beszámolni, hogy gyalogátkelőhely került volna átadásra a körzetemben, sok gyalogátkelőhely a városban valóban épült, ennek is örülök. Nagyon régen szorgalmaztam és meg is volt a terv akkor, azért emlékezzünk csak rá, én azt mondtam, hogy a Külső Nárai, Batsányi, Erdei utca kereszteződésében megvolt a terv. Ezen egyetlenegy átkelőt kértem, hát arra nem került sor. Nyilván lehet mondani, hogy majd valamikor bekerül a pályázatba, de az ott élőknek közlekedési nehézséget okoz. A másik dolog. Fogadóórákat rendszeresen tartok és a Jáki útiak megkerestek. Az előző Közgyűlésen említettem, hogy a buszközlekedés változott, a körjáratokat bevitték a temetőbe. Ez egy pozitív dolog. Akkor azt mondtam, hogy ehhez a Jáki útiak mit fognak szólni. Már is jöttek és tiltakoznak, hogy ott a Jáki úton mennek a körjárati buszok. Ugyanakkor az utcában nem állnak meg és nagy leterhelést okoznak. Egy aláírásgyűjtés elkezdődött. Mindenki aláírja, hogy vigyük ki a buszközlekedést az utcából. Ennek megvalósítása van olyan szempontból, hogy bemegyünk a körjáratokkal a temetőbe, de vissza tudunk menni a Szent Quirinen és a Körmendi úton a plázánál egy kanyarral ott egyenesben tudunk a Brennerre fordulni. Az van most, hogy a temetőből kijövünk, a Jáki úton eljövünk, akkor a pláza fele elmegyünk, egy tekert kanyart csinálunk a plázánál és ott a körforgalomnál megfordulunk. Nem jelentene ez akkora többlet költséget kilométerben sem és a Jáki útiaknak a problémáját ilyen szempontból tudnánk orvosolni. Én kérem, hogy ebben tudjunk előre jutni. Annál is inkább, mert menetrendváltozás lesz a közeljövőben, de ott megállóhelyet nem érint, ezért lehetne ezen segíteni. A Haladással kapcsolatban azért annyit elmondanék. Nekem is a szívem a Haladás, minden meccsre kijárok és akkor is kijártam amikor a csapat nehéz helyzetben volt most is oda járok. A labdarúgást azt Szombathelyen szeretik az országban is szeretik, hiszen az angol meccs eredménye 6:3 volt, nemzeti ügy ez a győzelem, és különösen siker a válogatott szempontjából is. Abban bízunk, hogy a szombathelyi Haladás ismét eredményes lesz. Nem kell a rémhíreket terjeszteni. Köszönöm.

**Dr. Nemény András polgármester:** Nem kell terjeszteni, ezek terjednek maguktól is. Tisztelt Képviselő Úr! Többen is reagálunk majd. Én a faültetésnél tudom a képviselő úrnak a szakértelmét, hiszen együtt is ültettünk fát, azért ilyen precízen megfogalmazva, hogy „a kis lyukba kellő szakértelemben kell beletuszkolni a fát” ezt senki sem tudta volna így megfogalmazni. Tényleg az a célunk, hogy minél több fa legyen Szombathelyen és láthatóan ez az 1000 fa plusz program nagyon sikeres, minden fa elkelt. Nem kellett napokat várni, hanem órák alatt meg volt rá az igény. Folytatni fogjuk ezt, mondom képviselő úrnak. Útfelújításokkal kapcsolatban persze lehet nézni ezt több oldalról is, az én olvasatom az, hogy a gépjárműadó, amit elvont a kormány, ami az önkormányzatnál lévő pénz és amit kimondottan az útfelújításokra kell fordítani, ez most már másfél milliárd forintos nagyságrendet ér el. Ez minden évben 300 millió, - de most már azóta több lenne - mínuszt jelent Szombathelynek. Ha a kormány adott 1,2 milliárd forintot útfelújításokra, akkor ugyanazt a pénzt adta vissza, sőt már sajnos ilyen szempontból is mínuszban vagyunk. Azért ebben kemény lobbi volt a mi részünkről is. Én magam kétszer találkoztam a belügyminiszter úrral, aki ennek a felelőse és azt se felejtse el képviselő úr, hogy azok az utak kerültek felújításra, amit mi kértünk. Ettől ez kormányzati forrásból történt, de ez a pénz minimum járt nekünk is és minden más városnak, mert többet vettek el ugyanerre a célra. Ha így nézzük, akkor valójában nem kaptunk semmit, csak azt a pénzt, amit kaptunk volna, csak a kormány elvett, egy más ágon visszaadott. Persze megtehette volna, hogy ezt sem adja vissza, ez kétségtelen, de hát akkor a sok más mínusz mellett még nagyobb mínuszban lettünk volna. Ezt nem érzem érdemnek, de akkor is örülök neki, mert mások ezt sem kapták vissza. Ha ezzel a szemmel nézzük akkor mindenképpen jó dolog. Nem tudom, akar-e valamelyik alpolgármester úr reagálni.

**Mikrofon nélkül Horváth Soma alpolgármester:** A buszra reagálnék.

**Dr. Nemény András polgármester:** Nagyon lelkesek lettek. Horváth Attila reagál először.

**Dr. Horváth Attila alpolgármester:** Köszönöm a szót polgármester úr. Tisztelt Közgyűlés! Egy icipicit kiegészíteném polgármester urat. Az 1,2 milliárd forint, ami érkezett, a kormányzati támogatás, hát az nem útfelújításra ment, abból egy 300 millió forint volt, amit útfelújításra tudtunk költeni. Az tartalmazta a Víztorony környékét, a Piac környékét, a zanati kerékpárútnak egy jelentős részét, illetve - Tóth Kálmán képviselőtársam jelentkezik - a szentkirályi hídra is volt 100 millió forintos tétel. Tokkal-vonóval 300 millió forint érkezett útfelújításra. Itt többször elhangzott a Fidesz frakció részéről, hogy ez célzott támogatásként érkezett, ami nem igaz, mert ha célzott támogatásként érkezett volna, akkor csak arra lehet elkölteni. Ez egy olyan támogatás volt, ahol a zanati kerékpárútra 100 millió forint körüli összegre emlékszem amennyit bele kellett tenni önkormányzati pénzből és a szentkirályi híd környékén pedig, ha jól emlékszem egyharmada volt az kormányzati támogatás és körülbelül 200 millió forintot kellett belerakni önkormányzati pénzből. Mindig elhangzik az jellemzően Tenki Mária képviselő asszonynak a mondandójában, hogy az államtól mennyi pénzt kapunk, én pedig mindig elmondom - szerintem ez a vita ez most már így marad köztünk örökre -, hogy az államtól valóban kapunk forrást és normatívát, de az nem elég. Mi kapunk egy feladatot és azt a feladatot nekünk el kell látni, de a feladatellátása többe kerül, mint amit az államtól kapunk, hát köszönjük szépen, de ugye ezt úgy hívják, hogy alul finanszírozás. Most már itt tényleg próbálok végtelenül leegyszerűsített példákat mondani. Hát én azt kérem valakitől, hogy vigyen el bármit Nyíregyházára és adok érte neki 15 ezer forintot, de a benzinköltsége az 25 ezer, akkor nem adtam neki 15 ezer forintot, hanem adtam neki egy olyan feladatot, ami neki többe kerül. Most már ilyen példákkal próbálom illusztrálni, remélem, hogy most ezt a vitát talán egyszer és mindenkorra lezártuk. A képviselőtársaim által elhangzottakkal kapcsolatban én annyit tudnék mondani, hogy azért az nehezen fordult volna elő még ellenzékből is, hogy én megrendelek egy kátyúzást és elmondom, hogy azt nem csinálják meg, nem tudom hány száz napig és én ezt jókedvűen elmondom a Közgyűlésen. Maradjunk annyiban, hogy más a habitusunk, mint Horváth Gábor képviselő úrnak. Mondjuk az is igaz, így legalább lehet szerepelni. Van olyan képviselő, aki megoldja a problémát, meg van, aki beszél róla. Majd ezt eldöntik a választók, hogy melyik vezet eredményre. Tenki Mária képviselőasszony által elmondottakkal kapcsolatban én azért nagyon nagyot mosolyogtam. Én nem voltam benn akkor éppen a teremben, amikor ön a Deák Ferenc utcai tömbbelsőről beszélt. Hát képviselő asszony, emlékezzen már, hát 2016-ban ön ebben a teremben tartott egy terv bemutatót. Meg lett hívva a lakosság, itt állt a tervezővel és elmondta, hogy milyen nagyszerű lesz és csodálatos 2016-ban. Mit csináltak önök 2016 és 2019 között? A terv már le is járt. Mit műveletek önök városvezetőként, amikor nem volt kormányzati elvonás, nem volt COVID, nem volt háborús infláció, vagy nem tudom milyen infláció van éppen, nem volt energiaválság. Önök mindig azt mondták, hogy milyen irgalmatlanul virágzó csodálatos költségvetéssel és egy nagyszerű várost adtak át. Többek közt - azt a sajtópert elvesztették -, de arról beszéltek, hogy 12 milliárd forint plusszal adták át a várost. Ez nyilván hazugság, de attól még önök ezt mondják. Hát mit csináltak önök? Ön volt nem tudom melyik bizottságnak az elnöke. Kormánypárti képviselő 2016-ban idehívta a Deák Ferenc tömbbelsőben lévő embereket és bemutatta nekik azt a tervet, amit önök ott megalkottak. Mi történt 2016 és 2019 között? Három vagy négy év alatt? Miért nem csináltak önök semmit? Ezt tényleg nem értem. egyfelől nyilván örülök neki, mert önök dolgoztak volna, akkor most ülnék lenn, nem pedig itt. Én örülök ennek a munkának és továbbra is jó egészséget kívánok ehhez, mert láthatóan ennek az az eredménye, hogy én vagyok az alpolgármester. Az, hogy most meg feláll és rajtunk kéri számon, amit ön nem tett meg, hát ez egészen elképesztő számomra. Ágh Ernő képviselő úr. Nyilván hozta a zebrát úgy ahogy kell. Ezzel az a probléma, hogy amikor gyalogátkelőhelyekről beszélünk, akkor a város lakossága úgy gondolja, hogy odamannek és felfestik, tehát, hogy ennyibe kerül. Nem ennyibe kerül. Mi kidolgoztunk egy teljesen új modellt, nem tudom hogyan hívjam, ami arról szól, hogy a vállalkozóktól a külső partnerektől csak a legminimálisabb szolgáltatást rendeljük meg, nyilván közvilágítást nem tud senki más csinálni, csak az EON által leszerződött és nem tudom milyen minősítéssel ellátott vállalkozók. Ennek megfelelően nálunk is nagyon sokba kerülnek a gyalogátkelőhelyek, de nem csak felfestésről beszélünk. Volt egy olyan Közgyűlés és ezt Tenki Mária képviselőasszonynak is mondom, amikor önök fölálltak és úgy döntöttek, hogy nem dolgoznak, elmennek nem tudom hova, akkor volt az a Közgyűlés, amikor a zebrákról döntöttünk. Akkor önök nem voltak itt, azóta sem beszélgetünk erről. Nem tudom, hogy miért nem voltak itt, nem tudom, akkor miért nem volt fontos. Most nyilván kampány van és elmondjuk, de azért azt tisztázzuk, hogy Ágh Ernő képviselő úr által felhozott zebrával nekem egyetlenegy bajom van, az, hogy az nem zebra, hanem az egy zebra és járda építés, egy komplex teljeskörű beruházás, ami pár évvel ezelőtti összegben több, mint 100 millió forint volt. Ezt önerőből nem fogjuk tudni megcsinálni és őszinte legyek - nem vagyok a körzet képviselője teljesen értem, hogy képviselő úr ezt mondja -, ha nekem bármilyen szinten egyéni döntésem lenne az, hogy 100 millió forintot költsünk arra, hogy megépüljön ott egy gyalogátkelőhely és a járdák és nem tudom mi, akkor én azt mondom, hogy a városnak erre nem szabad, hogy pénze legyen, mert egészen egyszerűen a képviselő úr is nagyon jól tudja, hogy milyen állapotban vannak akár az ön körzetében lévő utak, meg a többi helyen is lévő utak. Én azt gondolom, hogy először a gyűjtő utakat kell felújítani és erre valóban van forrásunk, Európai Uniós forrás, csak a kormány az EU-val vitatkozik - nekem teljesen mindegy, hogy kinek van igaza - azt az egyet tudom, hogy nagyon fontos és jó projekteket akarunk megcsinálni a TOP plusz forrásból. Én azt gondolom, hogy se az ön körzetében sem az én körzetemben élőket nem az érdekli már, hogy most mit gondolunk a jogállamiságról vagy bármiről, hanem arról, hogy épüljön meg a járda meg épüljenek meg a parkolók. Én azt gondolom, hogy minél hamarabb le kéne zárnunk ezt a típusú vitát. Hát azt meg az írói munkásságának tekintem képviselő úr, hogy azt sikerült mondani, hogy a Kodály Zoltán utca, az szerencse. Hát igen, szerencsénk van és azért tudunk ennyi útfelújítást csinálni. Még véletlenül sem azt, hogy esetleg jól csináljuk a dolgokat szerencsénk van. Köszönöm szépen.

**Dr. Nemény András polgármester:** Megadom a szót Kelemen Krisztián elnök úrnak elnöki minőségében.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke (bizottsági elnöki hozzászólás):** Tisztelt Polgármester Úr! Tisztelt Közgyűlés! Először is szeretnék gratulálni Putz Attila képviselőtársamnak a zanati traffiboxhoz. Tudom, hogy közösen sok munkát tettünk bele, de én azt gondolom, hogy nem az érdekli az embereket, hogy ki fizeti vagy ki hozta rá a pénzt, hanem az, hogy Putz Attila képviselőtársam mennyit egyeztetett az ügyben, illetve kikérte a lakók, illetve az érintetteknek a véleményét. Tájékoztatom a tisztelt Közgyűlést, hogy a hétfői Bűnmegelőzési, Közbiztonsági és Közrendvédelmi Bizottság ülésén részt vett Dr. Pilisi Gábor ezredes rendőrfőkapitány úr, Dr. Koncz Gabriella ezredes kapitányság vezető asszony és Verasztó István alezredes úr, aki a Szombathelyi Rendőrkapitányság Közrendvédelmi Osztálynak a vezetője. Dr. Gulyás Ferenc és Balogh Gábor kapitány urak az utolsó szombathelyi Bűnmegelőzési Bizottsági ülésükön vettek részt, ezért polgármester úrral közösen és a bizottság nevében is megköszöntük a több éves munkát és a hatékony együttműködést. Kérésemre rendőrkapitány asszony bemutatkozott az első napirendi pontban, majd a bizottságot mutattuk be, illetve a bizottságnak a munkáját. Dr. Holler Péter osztályvezető úr a kérésemre összeszedte az elmúlt egy éves időszaknak az eredményét. Nyolc rendes ülésen 51 napirendi pontot tárgyaltunk és ebből 38 saját bizottsági előterjesztés volt. Bemutatkozott a Közterület-felügyelet és a Kábítószerügyi Egyeztető Fórum is. Azt gondolom, hogy nagyon gyors és hatékony volt a hétfői bizottsági ülés. Még Dr. Takátsné Dr. Tenki Mária képviselő asszony társamnak szeretném jelezni az ön körzetét érinti, hogy az adventi időszakban a rendőrség és a Közterület-felügyelet is fokozott járőrszolgálatot folytat a belvárosi közbiztonság növelése érdekében. Köszönöm szépen.

**Dr. Nemény András polgármester:** Köszönöm szépen elnök úrnak. megadom a szót Kecskés László képviselő úrnak. elnök úr parancsoljon.

**Dr. Kecskés László az Egészségügyi Szakmai Bizottság elnöke:** Köszönöm a szót. Tisztelt Polgármester Úr! Tisztelt Közgyűlés! Szeretnék egy olyan gondolatot mondani, hogy egyre furcsábban hallom az egyes képviselőkkel szemben megütött hangot, amikor azt mondják, hogy hát tessék többet dolgozni, nem oldotta meg a problémát, majd mi odateszünk valakit, aki megoldja. Hát a képviselő, az csak akkor tudja megoldani igazából a problémát, önök meg tudják oldani, mert a városvezetésben benne vannak, mi a problémát jelezni tudjuk. akárhányszor, de megoldani nem tudjuk. Azért tisztességtelen játék. Ugyanakkor az egyik legtöbbet szerepelő és tisztességes képviselőt, mondjuk Horváth Gábort azzal próbálják dezorientálni, hogy nem oldotta meg a problémát. Hát az önök feladata megoldani a problémát. A mi feladatunk viszont az, hogy jelezzük a problémát. Szeretnék egy, két olyan dolgot mondani, ahol úgy érzem, elvégeztem a munkát. Ilyen az Orgona utca, Egressy Béni utca vízelvezetés csapadékelvezetés katasztrofális helyzete, a Városüzemeltetési Osztályt odahívtam, bejártuk. Azt az üzenetet kaptam, hogy olyan volumenű munka, hogy erre kell ajánlatot kérni majd itt megakadt a dolog. Van tudomásom arról, hogy van ajánlat a városvezetés birtokában szeretném kérni, hogy csinálják meg. Amit elvégeztem szintén munkát: Kárpáti Kelemen utca közlekedési lassító útelemek megterveztetése, a Közgyűlésen, a bizottságokon átment, költségelése nem történt meg a mai napig sem. A gondoskodó város és a járda problémával kapcsolatban szeretném azt fölvetni, ismételten fölvetni, hogy a múlt alkalommal is jeleztem, hogy a Markusovszky utcai gyalogátkelőt, azt mindenképpen kérem tisztelettel, hogy vizsgáljuk meg. Szeretném, ha írásos választ kaphatnék, hogy milyen lehetőség van arra 47 orvos jelezte számomra a kórházból, hogy lehetetlen helyzet van, nem tudnak bemenni a munkahelyükre, mert olyan forgalom van, nincs gyalogátkelő, ők azok az orvosok, akik hátul parkolnak és akkor nem is beszéltem a betegekről és a hozzátartozóikról. Kopcsándi képviselő úr azt mondta, hogy minek, ott van a körforgalom vagy a gyalogátkelőhely. Azért nem egészen életszerű, hogy valaki eljön az úton, elmegy 50 vagy 80 métert, kivárja a sorát, hogy átjusson két gyalogátkelőn majd visszajön a kórház főbejáratához. Senki ne mondja nekem, hogy ez életszerű. Én tényleg örülök annak, hogy ugyanakkor kissé aszimmetrikus elrendezésben, de minden esetre több gyalogátkelő létesült, mindegyikre szükség van, félreértés ne essék. Sokszor jeleztük a Síp utcát, be kellene végre fejezni, nem csak odáig, ameddig az egyik alpolgármester lakása van. Jelezték a Gömör utcából, hogy komoly parkolási gondjuk van, ez most újkeletű lakossági felvetés, mert délután úgy bedugul a Gagarin utca, ott a parkolásban volt tervben, hogy megtiltsák a kávézónál lévő részt és attól tartanak, ha az úgy lesz, akkor egyszerűen közlekedhetetlenné válik a Gömör utca. Itt nem tudom, mi lenne a megoldás, de esetleg kérem a megfelelő szakemberektől, hogy e tekintetben kérnék szépen választ. Hasonlóképpen nagyon problémás a Márton Áron utca a templomtól, a Wimmer Ágoston és Pálos Károly utcai terelőszakasza rendkívül kátyús ezt sokszor jeleztem, volt is, hogy kátyúzták. Az, amit Horváth Gábor is mondott, azok a kátyúzások rendszerint két hétig tartottak, ez is egy olyan utca, amelyik lejtős, ott a csapadék erővel jön lefele, balesetveszélyes a helyzet. Nagyon kérem, hogy egy tiszteséges kátyúzás ezen a területen történjen meg. Egy pozitív dologgal szeretném befejezni. A Dolgozók útján 56 fa ültetés megtörtént Séig bezárólag a körforgalomtól, ezt a magam és a lakosság nevében köszönöm.

**Dr. Nemény András polgármester:** Köszönöm szépen elnök úrnak. Alpolgármester urak fognak hozzászólni. Csak annyit kérdeznék elnök úrtól, hogy elmondtam ezt a sajnálatos eseményt a Gagarin úti idősek klubjával kapcsolatban. Ön küldte oda a hölgyet, mint képviselőjét? Mert valamit ezzel kapcsolatban mondjon már nekünk, mert annyira csöndben voltak ezzel kapcsolatban. Ha már a hölgy önre hivatkozik, akkor valamit, ha elnök úr képviselő úr mondana. Helyes magatartás vagy nem helyes? Ha nem ön küldte, akkor az megint egy másik helyzet. Megadom a szót.

**Dr. Kecskés László az Egészségügyi Szakmai Bizottság elnöke (ügyrendi hozzászólás):** Nem az én megbízásomból járt oda, hanem a gondosóra program körzeti felelőseként járt ott. Mindezek után nem volt tudomásom, de telefonon megpróbáltam tájékozódni, hogy mi történt. A következőket tudtam meg. Idős embernek ott volt gondosórája és vitte ki a papírt, hogy ki kell tölteni, ahogy mindenki másnál a faluban és a körzetben. Kereste az intézetvezetőt, hogy be kérezkedjen a házba, nem találta meg, viszont két munkatársnővel igen - az egyiknek mondta is a nevét - engedélyezték neki, hogy ezt megtegye. Miután az a bizonyos hölgy elhíresztelte a többi idős között, hogy hiszen ő lesz majd esetleg a képviselő a Kecskés doktor után, erre az idősek azt kérték, hogy akkor mutatkozzon már be. Erre lehetőséget kapott és itt mondta el, amit elmondott, bemutatkozott. Szerintem a tapasztalatlanságának tudjuk be, hogy esetleg olyat is mondott, ami talán még korai volt. Bocsánat, hadd fejezzem be. Volt más korai is, mert nekem most a képviselői fogadóórámon azt jelezték, hogy a Kárpáti Kelemen utcában is jár egy képviselőjelölt, aki az én utódomként expressis verbis mutatkozik be, ugye Szuhai Viktor úr. Ezek az dolgok nem egyoldalúak, azt azért mondanom kell. Azt mondta, hogy az akkumulátorgyárat nem is ő vetette föl, ezt a témát nem is ő vetette föl, hanem feltették a kérdést, a legtöbb hölgy nagyon jó szívvel vette a tájékoztatást. Egyetlenegy valaki volt, aki agresszíven tiltakozott, felteszem a levélíró. Biztos a dolognak van tanulsága, de nem lehet egyértelműen elmarasztalni a hölgyet.

**Dr. Nemény András polgármester:** Köszönjük szépen képviselő úrnak. Itt a helyzet az, hogy nem egy hölgy küldte a levelet, hanem maga az intézményvezető küldte, miután kiderítették, hogy mi történt és csinált egy feljegyzést. Jó pár idős meg jelzett számunkra is, hogy ezt komoly problémának látja. Én is komoly problémának látom, hogyha valaki bemegy és agitál egy idősek klubjában, még akkor is, ha mondjuk esetleg feltesznek neki kérdést. Ez nem az a hely, nem arra való. Lesz még lehetőség mindenkinek megmutatni magát a kampányban, de semmiképpen sem így. A gondosórával kapcsolatban pedig én mindenkit bíztatok, hogy regisztráljon és minden segítség jól jön, máshol is látom, hogy az önkormányzatok segítenek - Cser- Palkovics András, Balaicz Zoltán is - mindenki próbál ebben tenni, aztán mi magunk is tesszük a dolgunkat, hiszen Szombathelyen van hagyománya gondosórának, akkor azt okosórának hívjuk, egy jól működő rendszerünk van és sok évvel ezelőtt indult ez el, tehát Szombathelynek ebben igazán van tapasztalata. Ez a mostani gondosóra pontosan, hogy fog működni gyakorlatban, azt most majd látjuk a következő időszakban, de egy jó kezdeményezésnek tartottuk és tartjuk. Azt nem tartjuk jónak, hogy valaki ezen a címen bemegy főleg idősotthonba, de lakásokba is és politikai agitációt folytat. Nem erről szól a történet, erodálja ezt a dolgot. Olyan is volt, aki azért telefonált, mert felháborodott rajta, hogy miért jön valaki, hogy őt fölhívja, milyen adatbázisból hívja őt fel és akar bejutni a lakásába, hogy ezt a dolgot megcsinálja, a regisztrációt. Ezt anélkül is meglehet ráadásul, ez egy online regisztráció, nem kell semmilyen papír.

**Mikrofon nélkül Dr. Kecskés László az Egészségügyi Szakmai Bizottság elnöke:** Mi csak engedélyt kértünk.

**Dr. Nemény András polgármester:** Nézze képviselő úr. A feljegyzés szerint semmilyen engedély kérés nem történt. Azonnal szólt az ott lévő dolgozó, hogy ezt azonnal hagyja abba. Nem arról szólt, hogy engedélyt kért és egy kis csoportot összehívjon és beszéljen nekik. Utána még háborgott is a szólásszabadság miatt, az pedig megint csak nem arra mutat, hogy békésen abbahagyta volna ezt a dolgot. Az idősek nehezményezték ezt. Nincs helye az idősotthonban a politikának, mi sem fogunk bevinni. Az, hogy képviselő jelöltek - az önök esetében - járják a körzetet azt mondva, hogy én a Fidesz képviselőjelöltje vagyok ezt, meg ezt szeretném, ezzel, meg ezzel nem értek egyet, az egy teljesen legitim dolog. Az rendben van, de az, hogy egy másik program alatt mennek be és utána elkezdenek politikát bevinni, szerintem az nagyon, nagyon nincsen rendben. A gondosóra nem erről kellene, hogy szóljon. A regisztrációkat mi is segítjük, de mi azon a módon próbáljuk leginkább, hogy akik megkeresnek minket, hiszen a Pálos Károly családsegítőt is sorba állítottuk ebben, meg az önkormányzatot is, hogy jöjjenek bátran, hiszen jobb az, mintha valaki bemegy a lakásukba, akit nem ismernek és ki tudja, hogy ki az, aki előbb, utóbb vissza fog élni ezzel. Nem azt mondom, hogy az önök képviselőjelöltjei fognak visszaélni ezzel nem is tudom értelmezni, hogy mit jelent a körzetfelelős gondosóra programban, hogy lehet valaki körzetfelelős. Mindegy, ez az önök dolga, meg az is, hogy milyen adatbázisból dolgoznak. Ezt előbb utóbb meg fogják gondolni mások is, ha be akarnak jutni az idős emberekhez, azt mondják, hogy segítjük a regisztrációt. Ki tudja kiszűrni, hogy kicsoda az, aki bejön? Idős embernek telefonálnak és azt mondják, hogy kap gondosórát, majd bemegy és utána kirabolják a lakását. Akkor mit fog csinálni? Ez simán előfordulhat. Hogyne fordulhatna elő. Higgye el, hogy sok olyan ember van a városban, folyamatosan kapjuk a rendőrségtől a veszélyt jelző üzeneteket az unokázós csalóknál stb. Az idős emberek akkor is fizetnek, ha azt mondják, hogy az ő unokájuk kér segítséget. Mert jóhiszeműek mert szeretnék azt, ha tudnak, akkor segítenek. Nagyon sokan visszaélnek az idős embereknek a bizalmával. Nem azt mondom, hogy önök fognak visszaélni vele, hanem mások, akire rátelepszenek. Ezért sokkal jobb egy szabályzott keretek közt csinálni, hogyha az önkormányzat és az önkormányzati intézmények keretein belül történik, azért tettem erre javaslatot. Ez többletmunka az önkormányzatnak meg a Pálos Károlynak, de megteszik, mert ők is biztonságban szeretnék tudni az idős embereket. Ezzel kapcsolatban ennyi a legfontosabb, de ezeket ki kell mondani. Ki válasz még a képviselő úrnak? Horváth Attila biztos.

**Dr. Horváth Attila alpolgármester:** Köszönöm a szót polgármester úr. Tisztelt Közgyűlés! Azt mindenképpen el akarom mondani rögtön a hozzászólásom elején, hogy én nagyon, nagyon tisztelem Kecskés képviselő urat azért a munkásságért, azért az életműért, amit ő lerakott. Bár nyilvánvaló, hogy nem indul a választáson, meg értéke sincs, hogy ilyet kimondok, az biztos. Iszonyatosan különbözik a gondolkodásunk. Amikor Kecskés képviselő úr arról beszél, hogy egy egyéni önkormányzati képviselőnek nem az a dolga, hogy megoldja a problémát, hanem az, hogy jelezze, ez nekem annyira rendszeridegen. Teljesen mindegy, én voltam ellenzéki körzeti képviselő, voltam városvezetői körzeti képviselő, de egyik esetben sem gondoltam azt, hogyha jelzem a problémát, azzal én megoldottam. Én azt gondolom, hogy van egy nagyon eltérő gondolkodásmód arról, hogy hogyan kell dolgozni egy képviselőnek és hangsúlyozom Kecskés képviselő urat az eredmények alátámasztják, tehát őt újraválasztották a körzetében. Én nem gondolom azt, hogy feltétlenül nekem van ebben igazam, de azt gondolom, hogy ebben nagyon nem ugyanazt gondoljuk. Egy egyéni képviselőnek az a dolga, hogy megoldja a problémát, nem pedig az, hogy felvesse. Ebben szerintem sosem fogunk egyetérteni képviselő úrral. A Kárpáti Kelemen felújításával kapcsolatban. Képviselő úr, én azt gondolom, - hogy is fogalmazzak - el tetszett felejteni, hogy ön pontosan tudja, hogy beárazták a Kárpáti Kelement. Azt mondta, hogy meg tervezték és nem készült el a költségbecslése, ez nem így van. Elkészült. Akkor vagy én értettem rosszul, vagy nem volt kellően pontos a megfogalmazás. Képviselő Úr! Vagyunk olyan viszonyban én értettem félre, elnézést. Tudja nagyon jól, hogy 95 millióra árazták be, 96 na, akkor ennyire vagyunk meg. A Gömör utcával kapcsolatban én nem tudok nyilatkozni, hogy ott mi a helyzet. Nekem ez egy teljesen új probléma. Azt tudom, hogy talán Lendvai képviselő úrnak volt egy olyan javaslata pont arra a részre, ott a kávézóval szemben, ott a parkolás környékén, de most már arra sem emlékszem, hogy mi volt a javaslat, elnézést kérek. Ebben én nem tudok önnek semmit sem mondani. A Márton Áron utcának a felújításával kapcsolatban, abban vannak fejlemények, illetve ott a környéken is próbálkozunk, de látom, hogy Szuhai Viktor gombot nyomott, gondolom ezt akarja elmondani. A kórházzal kapcsolatban annyi, hogy készült egy terv, annál a tervnél én nagyon soknak tartottam a költségét, ezért megkértem a kollegáimat, hogy nézzük meg. hogy tudjuk-e másképp megoldani. A terv még akkor készült, mikor nem volt meg az alapellátó, tehát emiatt megnézték. Azt mondta a Közút, hogy maradjon az eredeti, ott leboxoltuk ezt velük. Az én személyes véleményem az, hogy nem tudom, hogy pont ott kell-e gyalogátkelőhelynek létesülnie, de mivel azt mondják az orvosok meg az ott lévők - ők jobban ismerik ezt a helyzetet - ezért én polgármester úrtól kaptam egy utasítást, hogy ezt oldjam meg. Itt nyitott kapukat tetszik döngetni. Az a gyalogátkelőhely meg fog épülni. Azt nem tudom biztosan ígérni, hogy tavasszal, vagy nyáron. Azt tudom mondani, hogy 2024-ben az a gyalogátkelőhely elkészül. Ez most meglesz júniusra, a választásokra vagy nem, ezt viszont nem tudom megígérni, mert egyéb közbeszerzési és egyéb gondjaink vannak, plusz elektromos áram, illetve kábel meg villany, meg nem tudom milyen dolgokat kell csinálni és abban van egy sorrendje a kivitelezőnek. Ezt nem csinálhatja bárki. Itt időben nem tudom megígérni ezt, hogy 3 hónapon belül elkészül azt tudom mondani, hogy 2024-ben készen lesz. Köszönöm.

**Dr. Kecskés László, az Egészségügyi Szakmai Bizottság elnöke (ügyrendi hozzászólás):** Tisztelt Polgármester Úr! Tisztelt Közgyűlés! Tisztelt Alpolgármester Úr! Nem akarom visszaadni a labdát, de én is tisztelem az ön munkásságát, meg amit idáig letett az asztalra. Jól emlékszem arra, hogy közös projektünk is volt. A Dugovics utcán sikerült járdát közösen létesítenünk, tehát vannak azért ilyen emlékeim is. Te azt mondod, hogy én csak felvetem a problémát, épp azt mondtam, hogy ameddig egy képviselő el tud menni, azt megoldottam, azt a részét, de a pénzt nem tudom már beletenni, az a városvezetés feladata. Ugyanez történt a járdánál, az Orgona utca, Egressy Béni utcánál, ahol már van költsége is a dolognak, számos alkalommal voltunk ott bejáráson és nem történt semmi. Legalább is idáig nincs róla tudomásom. A Kétrózsa közben - hiszen az alpolgármester úrral voltunk együtt - ugyanaz a probléma. Én ezeket a problémákat addig elvittem, ameddig képes egy képviselő terjeszkedni. Végig vittem a bizottságokon - mondjuk például a forgalomlassítót - végig vittem a Közgyűlésen, megvan terveztetve most már három éve. Önöknél van a labda. Csak ennyit szeretnék mondani.

**Dr. Nemény András polgármester:** Köszönöm szépen. Szuhai Viktor neve elhangzott és neki adom meg a szót.

**Szuhai Viktor városi képviselő, tanácsnok:** Köszönöm a szót polgármester úr. Tisztelt Közgyűlés! A Márton Áron utcával kapcsolatban lenne információm és hozzáfűzni valóm, illetve a Wimmer Ágoston utcában is. Lakossági megkeresésre jutottam ki oda é szembesültem konkrétan ezekkel a problémákkal. A Márton Áron utca domboldalra fölvezető szakasza katasztrofális helyzetben van. November elején mentem ki, hogy megnézzem ezt, mert egy ismerősöm hívta fel rá a figyelmemet, de ez elég kieső terület. Ide azok járnak, akik azon a környéken laknak. Én is észleltem a kátyúkat is, amit képviselőtársam is mondott. Én már bejelentettem és ezt nagyon gyorsan sikerült megoldani, de mondták is, hogy már ez folyamatban van, már elő volt készítve és a gyors kátyúzást azt megoldották. A Márton Áron utcai dombra felvezető útnál az a legnagyobb probléma, hogy óriási a forgalom. Megnövekedett az újonnan betelepülő lakosok által a forgalom, így a teherautó forgalom is. Ennek az útnak, mint a szakemberektől megtudtam, nincs alapja, ez nem erre készült, hogy ekkor mennyiségű és ilyen súlyú forgalom lesz rajta. Arról nem beszélve, hogy sokkal szűkebb is, mint amit ez a forgalom megkíván. Ez a megnövekedett forgalom tönkretette ezt az utat. Mi találtunk rá módot és lehetőséget, hogy ezt minél hamarabb sikerüljön rendbe hozni. Úgy vagyok vele, hogy én mindig az elvégzett munkában hiszek. Az embereknek, akik odajöttek hozzám és megkerestek azóta is én megmondtam, hogy azt, amit meg tudok csinálni, azt megteszem. Nyilván varázspálca nálunk sincs, itt a költségvetési keretek olyanok, amilyenek, de mindent megteszünk, mint a mellékelt ábra mutatja, most is megtettük. Az út most jó minőségben meg lesz javítva a csapadékvízelvezetéssel együtt, mert a legnagyobb problémát az okozta, hogy az árokból a víz kihömpölygött az útra és alámosta azt a nem létező alapozását is. Most ezt is meg fogja csinálni a kivitelező. Egyben, ha már ott voltunk, a Wimmer Ágoston utcából is nagyon sokan lejöttek és megkérdezték, hogy azzal lehet-e valamit kezdeni. Utána néztünk és igen, meg tudjuk oldani azt is egy jó minőségű oda elfogadható burkolást fog kapni az az út is 30, 50 méteres terület, hogy az újonnan betelepülők is ne ilyen méltatlan körülmények között járjanak ki az új házukhoz, lakásukhoz. Folyamatosan dolgozunk mi is és attól függetlenül, hogy akár ott fogok indulni akár nem, de én is fogok egyéni választókörzetben indulni, ezt már bejelentettük, ez már világos. Ettől függetlenül a Kárpáti Kelemen utcában is volt egy óriási lyuk egy nagy kátyú, ami szintén balesetveszélyes volt. Erre is lakossági megkeresést kaptam. Felhívott egy ismerősöm, hogy nézzem már meg, mert nagyon jó ideje úgy van. Kimentem, megnéztük és ezt is sikerült megoldani. Én úgy gondolom, hogy igen, tenni kell és menni kell utána, akkor van megoldás. Én mindig - az előbb is említettem - az elvégzett munkában hiszek. Én az a típus vagyok, aki, ha nem megy így, akkor csinálom máshogy, tehát a megoldást keresem és minél hamarabb legyen ennek eredménye. Köszönöm szépen.

**Dr. Nemény András polgármester:** Köszönöm szépen képviselő úr. Kecskés képviselő úr figyelmébe ajánlom Szuhai Viktort. Ő nem az idős otthonokat rója és agitál, hanem az utcákat járja és most már három problémát is megoldott ezek szerint. Szerintem nagyon jó, méltó utódja lesz majd a képviselő úrnak, ha a választók is így gondolják. Én látom, hogy képviselő úr is örül, még nem nyomott piros gombot, de ezek jó hírek voltak összeségében én úgy gondolom. Gyorsan meg is adom a szót László Győzőnek.

**Dr. László Győző alpolgármester:** Tisztelt Polgármester Úr! Tisztelt Közgyűlés! Ha már itt a kölcsönös tisztelet hangján beszélünk, elnök úr is tudja, hogy nagy rajongója vagyok különösen annak a képességének, hogy mundért mindörökké a végtelenségig. Azért egyet szögezzünk le. Politikának nincs helye idős klubokban. Eddig se, ez után se, egészen biztosan nem. Ezt ne próbáljuk relativizálni képviselő úr. Ennek van egy rendje ezt pontosan tudja, ha tudja akkor szerintem tudják, hiszen vezették a várost kilenc évig.

**Mikrofon nélkül Dr. Kecskés László, az Egészségügyi Szakmai Bizottság elnöke:** Tőlem ne kérjen semmit számon.

**Dr. László Győző alpolgármester**: Nem számon kérem a véleményét, azt viszont számon kérem, mert súlya van a szavának, mint képviselőnek, meg ennek a testületnek. Épp ezért felelősséggel is tartozik érte. Ne tegyünk ilyeneket relativizálásba, hogy valaki járja a körzetet, hogy valaki besurran egy idősek klubjában és ott elkezd agitálni. Elnézést, ennek van egy eljárása, a Kulcsár Lászlóné intézményvezetőtől kell engedélyt kérni bármi fajta ilyesmire, nem pedig az, hogy odamegyek és akkor valakit mondok, aki ott sincs és akkor rendben van. Nincs rendben, de ezt ön is tudja képviselő úr. Én csak annyit kérek, hogy legalább egyszerűbb lett volna ezt mondani - amit mindenki tud ebben a teremben - igen hiba volt, van egy új jelöltünk, kicsit túlpörgött, elnézést, legközelebb jobban fogok rá figyelni. Ennyi képviselő úr. Ne akarja megmagyarázni, hogy ez rendben van. Elképzeli, hogy én 2019-ben bemegyek ugyanebbe az idősek otthonába, ha el akarok indulni, mi lett volna akkor a véleménye? Akkor is ugyanez? Ez nincs rendben, ezt ön is tudja. Nem is várok rá választ, mert nem akarom kellemetlen helyzetbe hozni. Köszönöm szépen.

**Dr. Nemény András polgármester:** Köszönöm szépen alpolgármester úr. Megadom a szót Németh Ákos tanácsnok úrnak.

**Németh Ákos városi képviselő, tanácsnok:** Tisztelt Polgármester Úr! Tisztelt Közgyűlés! Elhangzott, ha már ennyit beszélünk az ominózus jelöltről. Ez a jelölt megmondta, hogy ő szerinte itt az akkumulátorgyárakkal nincsen semmi probléma. Inkább az a probléma, hogy mi nem támogatjuk őket. Önök sem támogatták azt az előterjesztést, amiben kimondtuk, hogy nem szeretnénk Szombathely város területén akkumulátorgyárat létesíteni. Itt szeretném felhívni a figyelmüket arra, hogy a napokban a Kúriának a döntése alapján visszavonták az engedélyt, amit kiadtak és új eljárásra kötelezték a kormányhivatalt Debrecenben. Azért, mert megsértették a nyilvánosság bevonásával kapcsolatos szabályokat. A biztonsági jelentés egy kiegészítésre került, ahova olyan veszélyes anyagokkal kapcsolatos tevékenység került be, ami érinti az ott élőket. Ebből azt látom, hogy ezeken a területeken egyértelműen vannak veszélyes anyagok és próbálják elkerülni azt, hogy itt a nyilvánosságot bevonják. Én még egyszer azt gondolom, hogy nagyon helyes döntés volt az, amit mi meghoztunk, talán idei év februárjában, hogy nem szeretnénk akkumulátorgyárakat Szombathelyre. De van jó hír is, a Károly Róbert utca felújítása megfelelő ütemben halad és talán elkövetkezendő napon be is fejeződik, hiszen megtörtént tegnap az útburkolat felfestése. Itt szeretném megköszönni mindenkinek, mert azért itt nagyon komoly feladatokat kellett elintézni. Én nagyon szépen köszönöm mindenkinek, aki ebben részt vett, különösen alpolgármester úrnak, de az egész testületnek, illetve a Városfejlesztési Kft.-nek és a lakóknak azt a sok türelmet, amivel viselték az egész felújítást. A másik jó hír, hogy a Szent Flórián utcában elkészült a járda. Ez egy nagyon régi probléma volt ott a körzetben. A hársfák gyökerei felnyomták a járdát és már alig lehetett közlekedni rajta. Én azt gondolom, hogy ott a szalagházakban, akik laknak, azok nagy, nagy türelemmel voltak, hogy hosszú éveken keresztül bukdácsoltak ezeken a feltöredezett járdákon, de most „hála Istennek” ez is megoldódott és még egy korlát is került oda a lépcsőhöz, ahol le lehet menni, sokkal biztonságosabb lett ez a szakasz. Ez nagy öröm számomra. Még egy öröm, hogy a Jászai Mari közösségi térben a holnapi nap fog megnyílni a Jászai Ifjúsági Klub, ami kifejezetten az ifjúság számára nyújt programokat, lehetőségeket. Holnapi nap négy órakor lesz itt egy ilyen kis megnyitó rendezvény ez az első program. Nagyon szívesen látjuk Ernő bácsi önt is. Én azt gondolom, hogy az elmúlt pár évben nagyon sokat sikerült tenni azért, hogy a KISZ lakótelepen és Százhold városrészen is elinduljon a közösségépítés. Ebbe abszolút Ernő bácsinak a körzete is benne van. Ott a Móra Ferenc utca és járnak is onnan, tehát én is tudom és használják nagyon sokan. Most már az ifjúságnak is lesz lehetősége arra, hogy kihasználja ezt remek lehetőséget. Köszönöm szépen.

**Dr. Nemény András polgármester:** Köszönöm szépen tanácsnok úr. Én előre jelzem, ha elérem azt az egyébként nem túl magas kort, ahol Ágh Ernő képviselő úr tart, nem szeretném, ha András bácsinak hívna bárki is. Tiszteljük meg így egymást. Tudom, hogy a tisztelet jegyében hangzott el, de azt gondolom nem bácsizzuk. Ráadásul Ágh Ernő képviselő úr nem egy bácsis típus.

*Nevetés*

**Mikrofon nélkül Dr. Horváth Attila alpolgármester:** A mikulás az.

**Dr. Nemény András polgármester:** Megszavazhatjuk többség lesz hozzá. Kinek adom meg a szót? Semmilyen néninek vagy bácsinak. Sátory Károly képviselő úr.

**Sátory Károly városi képviselő:** Tisztelt Polgármester Úr! Tisztelt Közgyűlés! Egy kicsit mosolyogtam, de kínomban az előző beszélgetésen, amikor arról volt szó, hogy a képviselő felveti vagy megoldja a problémát. Hát én egy csomó dolgot fölvetettem és nagyon szomorúan el kell mondanom, hogy nem sikerült megoldani a körzettel kapcsolatosan. Van olyan is, amit sikerült. Például a Víztorony és környéke, KRESZ park vagy a piacnál lévő parkolók ügye. De hát könyörgöm, egy képviselőnek nem föltétlen az a dolga, hogy rohan az országgyűlési képviselőhöz és közvetlenül kormányzati támogatásokat lehív Szombathely városába. Ez egy egyszeri eset volt, nagyon örülünk, hogy ezt így sikerült megoldanom. Mi van az összes többivel, amit város költségvetéséből kellett volna megoldanom. Nekem, ha adódik lehetőség, hogy megoldjam, akkor polgármester úrnak ezt nagyon meg fogom köszönni, hogy ad nekem néhány napot polgármesteri hatáskört és akkor én a pénzeket oda berakom a saját körzetembe és megoldottam a problémát, mert elkészülnek azok az utcák, amelyeket én annak idején felvetettem vagy elkészül végre a játszótér, amihez pénz kell. Ha önök ezt a pénzt nem szavazzák meg, akkor nem tudom megoldani problémát, csak felvetni tudom és nem oldódik meg. Én azért helyre tenném ezt a fogalmat és nem tartom korrektnek, hogy a képviselőtársaimra azt mondják, hogy nem dolgoznak, mert nem oldják meg. Nem tudják megoldani önök nélkül. Minden felvetésünkhöz pénz kell, mert ami olyan, hogy most segítünk valamilyen lakónak, elvisszük bevásárolni és felvisszük, azt lehet, hogy meg tudjuk oldani. De, amihez pénz kell, azt nem. Itt folytatnám is ezzel a pénz kérdéssel. Mondom a játszóteret. Megtudtam oldani annak idején, amikor volt lehetőségem, képviselői keretből megcsináltuk a játszótérnek az engedélyes tervét - többször elmondtam - a Felsőőr utcai játszótérről beszélek, aminek megvan az engedélyes terve, képviselő keretből megcsináltattam. Most kéne az újabb megoldás, hogy az önök játszótér programjába végre ez belekerüljön. Ha annyira nagyon reménytelen, azt mondták nekem a lakók, hogy ők már azzal is megelégednének, hogy egy, vagy két padot oda kihelyeznének, mert az a kettő kis nyomorult játék, ami ott van, meg azért mégiscsak egy zöld kis terület, oda így is szeretnek kimenni az ott lakó családok. Az anyukáknak még annyi lehetőségük sincsen, amíg a gyerek ott bóklászik vagy valamit csinál azzal a két játékelemmel, hogy leüljenek és kényelmesen tudják figyelni a kisgyermeküket, hogy mit csinál. Mi már ezzel is megelégednénk, nem mondom, hogy megoldás lenne, mert szeretnénk, hogyha játszótér készülne, de hát a képviselő felvetni tudja csak, hogy kéne oda kettő pad legalább kedves polgármester úr. A másik, amit kértem csak azért jutott eszembe, mert Ágh képviselőtársam is felvetette ezt a gyalogátkelőt. Hát sok problémát felvetettünk, nem valósult meg. Azért jutott ez megint eszembe, mert szóba kerültek a gyalogátkelők. Örülök, hogy sok helyen sikerült önöknek létesíteni a Körmendi úton, nem ott a Perint híddal szemben, pedig nagyon kérik a lakók és nagyon jó lenne és gyakorlatias lenne, hiszen azon a kis hídon a két városrész, amit elválaszt a Perint, ott tudnának közlekedni gyalogosan, kerékpárral. Ott nagyon balesetveszélyes az átkelés, mert nincsen gyalogátkelő. Ez is már rég kértem több alkalommal is. Körmendi úton, ott a Perint híddal szemben a Györffy utca környékén. Le is írtam. Még szeretnék mondani a körzettel kapcsolatosan, ez már nem feltétlenül pénz kérdése, hanem odafigyelés. A Sorok utca 14-16-os épületünkben állandó gondok vannak és most a lakók ezt nyomatékosan kérik, hogy jelezzem Önök felé. Amit az ott élők kialakítanak – összevonom - maguk mellett, azt nagyon sérelmezik. A füstölés, a szemét, a lomizás a kutya tudja, mi minden folyik abban az épületben. Azt kérném, ha valamilyen formában oda tudnánk erre figyelni, jegyző úr elsősorban tudna ebben esetleg intézkedni, hogy nézzünk erre rá, hogy mi történik, mert a lakók a környéken nagyon nehezményezik, hogy milyen világ van ott. Amit még szeretnék kérni, úgy tudom, hogy ez már felmerült a város más területén is: a céges autóknak a parkolása, a kisteherautóknak a parkolása. Úgy értesültem róla, hogy más körzetben is már meg is számolták, hogy hány kisteherautó parkol. Ezt elmondhatom, hogy az én körzetemben hatványozottan igaz. Rengeteg céges autó parkol és az egyébként is a szűk utcákat terheli olyan szinten, hogy panaszáradat jött hozzám. Tegyünk ez ellen valamit. Én kérdezem, hogy lehet-e ez ellen tenni valamit? Ezek a céges autók, kisteherautókról van szó zömében, ne ott parkoljanak. Ha két oldalt parkolnak a személyautók, már akkor nehéz elmenni ezekben a kis utcákban autóval, nem, ha még teherautók is ott állnak egyébként, meg rajt vannak a járdákon tehát megnehezítik a gyalogosközlekedést is. Nem is beszélve arról, ha valakihez mentőt hívnak vagy valamilyen probléma van, akkor ott aztán teljesen ellehetetlenül a közlekedés. Én nagyon szépen kérem, hogy vizsgáljuk meg mondhatnám, hogy a körzetemre, hogyha már történt ilyen vizsgálódás más területen, akkor ki kellene ezt terjeszteni az én körzetemre vagy akár az egész városra. Nem tudom, a többi városrészen hogy áll ez a dolog, de ezekben a pici szűk utcákban, ami a 10-es választókerületben van, ez nagyon nagy problémát okoz. Köszönöm szépen.

**Dr. Nemény András polgármester:** Köszönöm szépen. A végén egyben válaszolnak az alpolgármesterek. Megadom a szót Bokányi Adrienn tanácsnok asszonynak.

**Bokányi Adrienn, a Gazdasági és Jogi Bizottság elnöke, tanácsnok:** Tisztelt Polgármester Úr! Tisztelt Képviselőtársaim! Először is szeretném megköszönni a kollégáknak, hogy sikerült egy kicsit melegebbet csinálni, így talán nem mindnyájan betegen fogunk hazatérni a mai képviselő-testületi ülésről. Visszatérve a fontosabb témáinkhoz. Kecskés László képviselő úrtól én egyetlenegy dolgot nem hallottam, de ezt meg fogja tudni most, ezzel kapcsolatban állást foglaljon, mert úgy látom, hogy gombot nyomot és szót kért képviselő úr is. Az akkumulátorgyár létesítésével kapcsolatos állásfoglalását azt nem hallottam. Sem arra reakciót sem, hogy abban az esetben - most én beszélek -, hogyha a bizonyos kolléganőjük talán mondhatom így, aki Kecskés László képviselő urat követően képviselőjelölt lesz, és már most is végez bizonyos tevékenységeket annak a körzetnek a vonatkozásában. Ha esetleg a hölgynek vetették fel az idősek az akkumulátorgyár kérdést és ő reagált aztán erre, úgyhogy akkumulátorgyárak már pedig ő szerinte a személyes véleménye szerint - ami én úgy gondolom, hogy a Fidesznek a véleményét és az önök véleményét és a frakciónak a véleményét is tükrözi és képviseli - szükség van akkumulátorgyárak létesítésére és azok egyébként sem környezetre sem pedig az itt élők egészségére nem gyakorolnak káros hatást, hogy akkor ezzel önök egyetértenek-e, milyen állást foglalnak ebben a kérdésben. Én erre borzasztóan kíváncsi lennék. Amit hallottam az önök frakciójától és az önök képviselőitől ezzel szemben - köszönöm képviselő asszony, ha tetszik figyelni - a sorozatos mű felháborodások illetve mű balhék azzal kapcsolatban, hogy mik azok, amelyeket önök egyéni képviselőként nem tudnak elintézni az önök gondjaira bízott választókerületben. Sőt van önök közül olyan, aki már mű felháborodással sem él, csak egészen egyszerűen felsorolja, hogy miket nem sikerül teljesíteni, ezzel nem elfedni azt, hogy önök nem dolgoznak. Én úgy gondolom, hogy ennyire ne nézzék le a választókat, a választók is tökéletesen meg tudják ítélni ez alapján az önök munkáját. Frakcióvezető úr, még mindig nálam van a szó, köszönöm szépen. Mi oldjuk meg a problémákat önök helyett folyamatosan, mi létesítettünk zebrát a Metróhoz vezető szervízúton, mi létesítettünk gyalogátkelőhelyeket kettő darabot is László Győző alpolgármester úrral, Kopcsándi József képviselő úrral közösen a Szófia és a Maros utcák kereszteződésében és sorolhatnám folytathatnám még hosszasan ezt a listát. Meg persze a saját problémáinkat is mi oldjuk meg természetesen mű balhék mű felháborodások nélkül, mert ez a dolgunk, ezért választottak meg minket a választóink. Például énnálam még a tél folyamán a Stromfeld parkoló bővítésnek a második ütemével fogjuk tudni folytatni a munkát, ami azt jelenti, hogy a harmadik illetve a második félköríves házak esetében, tömbházak esetében a tömbházakhoz közelebbi részen annak érdekében, hogy ne kelljen fákat kivágni hiszen a zöldítéssel is és zöld területek megtartására is komoly figyelmet fordítunk a parkolóbővítésen kívül, tehát ezeken a területeken fogunk ismételten parkolóhelyeket létesíteni és parkolókat bővíteni annak érdekében, hogy a parkolási problémákat csökkentsük. Ezenkívül folyamatosan folynak a kátyúzási, a lombhúzási a fapótlási és az egyéb munkálatok is. Én teljesen jó szívvel azt tudom önöknek tanácsolni, hogy valahogyan próbálják meg elsajátítani önök is ezt a hozzáállást a hátralévő fél évben, hogyha az elmúlt négy évben nem is sikerült. Mert amennyiben ezt nem fogják megtenni akkor úgy gondolom, hogy kár is nekiállni egyébként a kampánynak és folytatni a további munkát. Köszönöm szépen.

**Dr. Nemény András polgármester:** Köszönöm szépen elnök asszonynak. Kecskés László képviselő sárga volt, most piros lett.

**Dr. Kecskés László az Egészségügyi Szakmai Bizottság elnöke (ügyrendi hozzászólás):** A tanácsnok asszonynak szeretnék válaszolni. Ne mondjunk már olyat, amit ön is tud, hogy nem igaz. Múltkor egyértelműen megmondtuk, hogy nincs meg még a feltétele sem Szombathelyen annak, hogy akkumulátorgyár épüljön. Bocsánat, nem is szavaztuk meg a frakcióvezető úr ezt ki is fejtette. Felesleges minket olyannal vádolni, hogy valaki, mint magánember ezt mondta- vagy nem, ez csak egy feltételezés, mert csak egy levél bizonyított dolog, ez vagy valaki mondja. Lehet, hogy az illető azt mondja, hogy nem is mondott ilyet. Ne vegyünk már egy ilyen dolgot készpénznek. Úgy látszik, hogy ez egy politikai bevett módszer kezd lenni, hogy először elkezdjük gyalázni a képviselőket, hogy nem dolgoznak és majd akkor mi megoldjuk. Elmondom, ha mi győzünk, akkor mi is meg fogjuk oldani, viszont több érzékenységgel fogunk önök fele reagálni, az önök problémáit segítünk megoldani. Még egy dolog. Szeretném azt mondani alpolgármester úrnak, hogy igen, egy tapasztalatlanabb politikába most bekerülő asszonyról van szó, aki három gyerekes asszony, a körzetben lakik, több nyelven beszél, egy igazán tehetséges valaki. Igen lehet, hogy ez hiba volt a részérő, én mondtam. Bocsánat, ezt én mondtam, nem tetszett figyelni. Én ezt mondtam, hogy tapasztalatlan volt. A jó szándékát, a tehetségét és az odaadását senki ne vitassa el és végső fokon ne mondjuk már, mert a végén az lett, hogy besurranó tolvaj. A besurranás már többször elhangzott. Ön kérjen elnézést az illető hölgytől, hogyha ide hozta ezt a csúsztatást. Én örülök, hogy Szuhai képviselő úr is megismerte azokat a problémákat, amit én évek óta hangsúlyozok és bízom abban, hogyha akár ő, akár más lesz ott a képviselő, az általam fölvetett lakossági kéréseknek a problémáját együttesen sikerül megoldanunk. Köszönöm szépen.

**Dr. Nemény András polgármester:** László Győző alpolgármester úr.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Kecskés képviselő úr határozottan visszautasítom, hogy olyan szavakat adjon a számba, amelyeket nem mondtam, hogy olyat sugalljon vagy olyat konvokációban adjon elő. Ilyet én nem is akartam sugallni és ilyen kontextusban ne hozza ide. Ha pedig az az önök érzékenysége, amit ön ígér, ha majd nyernek önök, érzékenyebbek lesznek irántunk, az, hogy bevándorláspárti szivárványkoalíciónak neveznek minket hónapokon keresztül plénum előtt, az, hogy hazaárulóznak minket ország világ előtt, hogy minden héten lejárató újságokban terjesztenek rólunk mocskot és hazugságot vagy az, hogy letiltják az összes városházi dolgozót, hogy szóba álljon velünk információ kérdésre, ha ez a Fidesz féle érzékenység, akkor köszönjük szépen, se mi, sem a szombathelyiek nem kérünk belőle. Köszönjük.

**Dr. Nemény András polgármester:** Köszönöm szépen alpolgármester úrnak. Megadom a szót Kelemen Krisztián elnök úrnak.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke:** Köszönöm szépen a szót. Tisztelt Polgármester Úr! Tisztelt Közgyűlés! Azt gondolom, hogy 2019-ben bizonyították is a szombathelyiek, hogy ebből a fajta érzékenységből nem kérnek. Köszönjük szépen. Lezajlott egy sikeres rendezvény a Joskar-Ola lakótelepen november 7-én, amelyen több képviselőtársam is és polgármester úr is jelen volt. Nagyon szépen köszönjük. Köszönjük szépen polgármester úrnak a támogatását, ez a Joskar-Ola 50 jubileumi ünnepség, amelyen nyílt egy fotókiállítás is igaz, hogy akkor csak pár órára és többen jelezték a lakótelepről, hogy ezen az ünnepségen nem tudtak részt venni sajnos, de szeretnék ezeket a régi képeket megtekinteni. Ezért itt a városházán polgármester úrral, jegyző úrral egyeztetve december 4-8-áig jövő héten ez a Joskar-Ola 50 fotó és dokumentum kiállítás, ez újra megtekinthető lesz. A hivatalos megnyitó hétfő reggel 9 órakor fog megtörténni és Horváth Soma alpolgármester úr mond egy köszöntő beszédet. A november 7-i ünnepség előtt a Városüzemeltetési Osztály felújíttatta a Joskar-Ola emléktáblát és az ehhez tartozó oszlopot, amelyet nagyon szépen köszönök, ugyanis ez még eredeti állapotában volt, tehát szépen az emléktábla is fel lett újítva. A SZOMPARK-nak, a HÁROFIT-nak, FÉHE Kft.-nek is köszönöm szépen a munkát. A Mikes 5-29. tömbelsőben felújították a padokat, lefestették, újra kavicsozták a sétányt, azt gondolom, hogy méltó környezetben tudtuk megünnepelni a Joskar-Ola elnevezésének az 50 éves születésnapját. Az én választókörzetemben is zajlik a lomhúzás, zajlanak a kátyúzások, egyéb kisebb apróbb munkálatok. Itt szeretném megköszönni a Joskar-Ola Alapítványnak is a munkáját, hiszen önkéntes munkával veszik ki a részüket közösből, illetve teszi szebbé, élhetőbbé a lakótelepet. Most legutóbb például Mari ABC előtt húzták össze a lombot, szedték össze a szemetet. Én azt gondolom, hogy ezt a fajta hozzáállást nagyon értékelik az ott élő lakók és az alapítvány példát mutat az önkéntességből az egész város számára. Egy picit rátérnék én is a gondosórára. Én is felháborítónak tartom azt, hogy vadidegen emberek bemennek idősotthonokba és ott próbálják agitálni az időseket. Továbbra is kérdés az, hogy akik gondosóra regisztrációban segítenek, őnekik milyen jogosultságuk van ehhez. A gondosóra regisztrációnál személyes adatokat kell elkérni, tehát név, lakcím, születési név, anyja neve, születési hely, dátum és ha ezek jogosulatlan kezekbe kerülnek, ezek a személyes adatok, akkor az egy adatvédelmi incidens. Felmerül a gyanú, hogy adott esetben a gondosóra regisztrációban segítők egy adatbázist gyűjtenek a kampányhoz, ez egy feltételezés. Ha bevittük a gondosóra felületen az adatokat, akkor egy print screen-el nagyon gyorsan le lehet menteni ezeket az adatokat, amiket a későbbiekben fel lehet használni. Még egy érdekes dologra hívnám fel a figyelmet, hogy nem lettek megnevezve a Fidesz képviselőjelöltjei a jövő évi önkormányzati választásokhoz, de már látjuk a mozgolódásukat. Van egy olyan jelölt, aki bűnmegelőzési témában előadást tart. Nem tudom, milyen végzettsége van neki ehhez, de ha valakinek egy ilyen eszébe jut, hogy egy ilyet szeretne megtartani, akkor én azt gondolom, hogy elsősorban a rendőrséget kéri fel, hogy ebben segítsen. Ki fog derülni, mert engem is érdekel ez a téma, hogyan tudjuk az időseket megvédeni az adventi időszakban a besurranástól. Úgyhogy lehet, hogy én is elmegyek erre az előadásra és akkor meghallgatom. Van még 20 másodpercem. Ahogy polgármester úr is említette, a Joskar-Ola lakótelepen is hallottam olyat, hogy vadidegen ember bekopogtat egy időshöz és azt mondja, hogy gondosóra regisztrációban szeretne segíteni és bemegy a lakásba. Valóban szóba került itt a besurranás ez a gondosóra, ez a szociális program lehetőséget adhat csalóknak arra, hogy besurranjanak és adott esetben egy lopás, rablás áldozatává váljanak az idősek. Minden Joskar-Ola lakótelepen élő idős embert arra buzdítok, hogy elsősorban önmaga próbálja meg a regisztrációt, másodsorban, hogyha ez nem működik, akkor kérje meg a közeli hozzátartozóját és ha nincs ilyen és nincs erre mód lehetőség, akkor pedig a Barátság utcai idősek klubjában a Pálos Károly munkatársai munkanapokon 13 és 15 óra között nagyon szívesen segítenek ebben. Köszönöm szépen.

**Dr. Nemény András polgármester:** Köszönöm szépen elnök úrnak. Ez egy valóban működő dolog, mert jó páran jelentkeztek már és akinek van email címe, az önkormányzat ezt is csinálja. Megtudtam, a [gondosora@szombathely.hu](mailto:gondosora@szombathely.hu) e-mail címen lehet ezt megoldani. Számomra is nagyon furcsa az, hogy valaki csak telefonon azt mondja, én vagyok a körzetfelelős és akkor jönnék ide segíteni regisztrálni. Milyen körzet, milyen felelős? Jól tudjuk, hogy a Fidesz irodáról telefonálnak, azon a számon telefonálnak, hiszen elküldték sokan ezt a számot. Én rendkívül szerencsétlennek tartom, hogy egy párt telefonál, ha az önkormányzati képviselők azt mondják, hogy ők szeretnének ebben segíteni, szerintem a legtermészetesebb dolog. Megvannak a saját körzeteik, mindenkinek és a képviselőiket ismerik, tudják, hogy kicsodák jó esetben és ha akarnak segíteni, akkor meg tudják tenni. Egy párt kinevez körzetfelelősöket és isten tudja milyen adatbázis alapján hívogat embereket, és ezt hallva bárki más is mondhatja a nevét akár ennek a hölgynek is, hogy én vagyok a körzetfelelős, szeretnék bemenni, ott van egy idős 80 éves asszony, mit tud csinálni, ha vissza akar élni vele, semmit sem. Azért gondoltuk, hogy sokkal biztonságosabb, hogyha az idősek klubjában vagy az önkormányzatnál regisztrálnak, vagy az önkormányzati képviselőnél pártállástól függetlenül, hiszen őt ismerik. Például Horváth Gábort fölhívják, nyilvánvalóan tudják, hogy ő kicsoda, segít és ha ő nem tud segíteni, akkor elküldi a megfelelő helyre. Ez a módja. De Horváth Gábor körzetében mondjuk most László Győzőt ismerik, hiszen sokat van ott, de ha egy ismeretlen ember azt mondja, hogy én vagyok a körzet felelőse. Mit tud csinálni? Bemegy és az tényleg nem is az és aztán rossz szándékkal megy be. Gondolom Horváth Gábor is meg akarná védeni a saját a körzetében lakókat ettől a dologtól. Ezért ezt nagyon veszélyes dolognak érezzük és szerintem ez így nincsen rendben. Úgy találták ki ezt, hogy kormánypárti önkormányzatoknál lehet csinálni polgármesternek meg az ottani képviselőknek, nincsenek felkészülve erre az ellenzéki önkormányzatok, ahol jól működő képviselőtestület van és ugyanúgy a képviselők el tudnak menni és tudnak segíteni. Nálunk ez történik. Nem háborogtunk, csak egy ilyen esetből kijött az a nem várt és szomorú helyzet, hogy maguk az idősek szóltak, hogy ez így nincs rendben. Az idősek jelezték számunkra azt is, hogy elküldték a számokat, hogy milyen számról telefonálnak nekik emberek, hogy körzetfelelősök, ez mind a Fidesz irodának volt a száma. Nem nagyon értelmezhető ez a dolog az én számomra. Parancsol frakcióvezető úr?

**Mikrofon nélkül Illés Károly városi képviselő, frakcióvezető:** Nincs száma. Nincs is telefonszámunk.

**Dr. Nemény András polgármester:** Elküldöm, hogy melyik számot küldték. Ha visszahívjuk, akkor az. Mégis csak van. Ki nem szólt még? Ki szólt utoljára? Kopcsándi József nem szólt még neki adom meg a szót.

**Kopcsándi József városi képviselő:** Tisztelt Polgármester Úr! Tisztelt Közgyűlés! Érdeklődéssel hallgattam itt a Fidesz frakciónak a panaszáradatát. Mosolyogni nem volt kedvem, de igazából saját magukban keressék a hibát. Ezekre a meg nem valósult fejlesztésekre, beruházásokra azért kerülhetett sor vagy ez azért történt, mert önök a 9 év alatt, amíg el voltak látva mindenféle jóval, anyagi forrásoktól kezdve minden erőforrás a rendelkezésükre állt, akkor nem azt tették, amit igazából kellett volna. Én mondtam, hogy nem mosolyogtam volna ezen, Illés Károlynak sincs oka ezen mosolyogni, el kéne gondolkodni, magába szállni, hogy ez a 9 év miért történt meg. Mondok konkrét példákat értelemszerűen, mert meg voltam érintve a kórhát ügyében, a parkoló ügyében. Szeretném elmondani, hogy 2017-ben, 2016-ban még volt a Markusovszky Kórház, Markusovszky híd felújítására, ha jól emlékszem 90 millió forint, aztán utána emelkedett 120 millióra. Akkor 2017 végén egyszer csak költségvetési sorról le volt törölve. Ha akkor abban az időben, amikor önöknek lehetőségük lett volna projekt alapon rendbe tenni, rekonstruálni a Markusovszky hidat, akkor az utca is rendbe lett volna téve és akkor az a gyalogátkelőhely, amit Kecskés képviselőtársam reklamál, esetleg még joggal, akkor megtörtént volna. Ki milyen gyorsan végzi a munkáját és hogyan intézkedik, szeretném képviselőtársamnak felhívni a figyelmét, hogy amikor engem megkerestek a kórházból a doktor urak azzal, hogy az alapellátó és a kórház közti vendégjárda járhatatlan mert, ha esik az eső akkor bokáig áll a víz, kettő nap alatt a probléma megoldásra került. Ha valaki akar valamit tenni - ezt a képviselőtársaim alpolgármester is elmondta, - akkor meg tudjuk tenni. Addig ütjük a vasat, amíg meleg. Mondok még egy példát, hogy dolgozni kell és nem siránkozni. A körzetemben nagyon sok olyan utca van, ami korábban is felújításra szorult volna vagy felújítás betervezésre került ilyen az Akacs Mihály utca is. Van egy jó hírem az Akacs Mihály utcai lakosoknak is, mert az az ígéret is fog teljesülni, ami abban leledzett, hogy az Akacs Mihály utca vízelvezetése, csapadékelvezetése, útfelújítása, meg fog történni. A múlt héten történt meg a tervegyeztetés, amennyiben a hold és a csillagok állása jó lesz és nem kapunk további hátráltató pénzelvonásokat, akkora forrásokat is meg fogjuk hozzá találni és ez is teljesülni fog. Én azt gondolom, hogy az önök részéről nem korrekt az, hogy így visszamutogatnak, tenni kellett volna a dolgukat és akkor mondom még egyszer, ezek a helyzetek nem álltak volna elő. Valóban abban az időszakban, ha nem olyan mértékű gigaberuházásokra fordítják az energiájukat és a pénzt, a forrást, ami rendelkezésre állt - a szabad felhasználásút hozzá teszem - akkor valóban nagyon, nagyon sok utca, amit említett Ágh képviselőtársam is, rendbe lett volna téve. Azt gondolom, hogy a parkolók is rendbe lettek volna téve, amit Dr. Takátsné Dr. Tenki Mária említett. Ezeket nagyon nehéz lenne ebben a helyzetben, amiben van a városvezetés. Volt egy COVID, egy energiaválság nem egy dőzsölő időszak volt ez a városvezetés részéről. Én azt gondolom, hogy köszönjék meg azt a segítséget, azt a munkát, amit önök nem adtak meg nekünk, amikor mi ellenzékbe voltunk, mert mindent lesöpörtek az asztalról. Nagyon sok fejlesztés valósult meg az önök választókörzetében, ami egyértelműen annak tudható be, hogy a városvezetés azt az ígéretét is teljesítette, hogy nem csak és kizárólag a balodali területek fognak fejlődni, hanem az önök területei is. Úgyhogy önök helyett is megköszönhető a városvezetés munkája. Köszönöm szépen.

**Dr. Nemény András polgármester:** Köszönöm szépen képviselő úrnak. Hát Illés frakcióvezető úr kiment, de azt mondta az előbb, hogy nincsen száma a Fidesz irodának. Mondom neki ez a 94 414-911, ez a száma a Fidesz irodának. Most be is jött frakcióvezető úr. Még egyszer is elmondom akkor, hogy +36 94 414-911, ez a Fidesz irodának a száma, hívják bizalommal, ha tehetik. Akkor valaki ki adta magát Fidesz irodának. Lehet, hogy a gondosóra is innen megy, ezért veszélyes ez a dolog. Megadom a szót Dr. Takátsné Dr. Tenki Mária képviselő asszonynak.

**Dr. Takátsné Dr. Tenki Mária városi képviselő:** Tisztelt Polgármester Úr! A fapótlás program folytatódik valóban a belvárosban, kapcsolatot tartok a SZOMPARK-kal, főkertésznővel is többször már tárgyaltam az utóbbi időben, hogy melyek azok az akkut helyek, ahol a kiszáradás miatt pótolni kell a fákat. Remélhetőleg a közeljövőben megtörténnek a Wesselényi utcában is. A kórház zebrájához szeretnék csatlakozni. Kopcsándi képviselőtársam által már többször említett, én is csatlakozom az egész várost és megyét és régiót érintő kérdés, hogy a kórházhoz a zebra soron kívül készüljön el. Nagyon fontos kérdés ez, a lakosok kérik és csodálkoznak, hogy a mai napig nem készült el, hiszen a másik oldalon a kórház ellentétes oldalán is olyan létesítmények, parkolók egyebek vannak, amelyek ezt indokolják. A körzetemben egy nagy beruházás fejeződött most be, 119 millió forint volt a TOP pályázatból, tehát a város pályázatot nyert, még az előző városvezetés során nyert a város 750 millió forintot. Közösségi tér fejlesztés történt a belvárosban 119 millióból energetikailag korszerűsítve lett az önkormányzat tulajdonát képező Petőfi Sándor utcai épület, amelyben 30 éve működik a Vállalkozói Központ. Miért mondom ezt? Nagyon fontos a városnak, hiszen a vállalkozóknak a támogatása és köztük a női vállalkozóknak a támogatása is fontos a város számára. A Vállalkozói Központ ennek a közösségi tere. Én mindenkinek fölhívnám a figyelmét arra, hogy nagy lépés a belvárosban abban az irányban, hogy a kisvállalkozók megfelelő módon továbbra is támogatást, tanácsadást és közösségi teret kapjanak. Köszönöm szépen.

**Dr. Nemény András polgármester:** Köszönöm szépen a képviselő asszonynak. Megadom a szót Horváth Gábor képviselő úrnak.

**Horváth Gábor városi képviselő:** Tisztelt Polgármester Úr! Tisztelt Képviselőtársaim! Képviselői felvetés és annak a megoldása, mind a kettő fontos dolog. 2020 költségvetés tervezésénél Horváth Soma alpolgármester úr levelére elküldtem a javaslataimat a Rumi Rajki Istvánnal az élen, és elteltek az évek, és nem történt semmi. A júniusi Közgyűlésre behoztam a petíciót 160 aláírással, ami után több mint 250 lakó úgy gondolta, hogy nem várhat tovább és a városvezetés is akkor felébredt és kinevezték László Győzőt, aki azt mondta, hogy minőségi munkavégzés történt itt a Rumi Rajki István utcánál. Remélem, hogy a műszaki átadás-átvételi eljárásra meghívnak, mert árgus szemekkel néztem ezt a felújítást és ugye én tettem észrevételeket, mert az ön mestertervében nem szerepelt a csapadékvízelvezető rendszer felújítása, plusz a járda felújítása sem. Időközben két levélváltás kapcsán meg a Strabag munkagépének, az sikeresen beszakította a csapadékvízelvezető gyűrűket, amik igen magasan voltak és ki kellett cserélni. Itt egyetlen egy probléma van, amit nem csináltak meg, ami átmegy a Rumi Rajkin, két víznyelő összekötésének a csővezetékét nem cserélték ki, így érdemben az nem valósult meg, hogy alacsonyabbra kerül a burkolat is. A páratlan oldalon a padka a folyókához képest 22 cm különbség van. Itt a lakók felhívták a figyelmet, ha két autó nem fér el egymás mellett és az autónak a padkára kell hajtani, leszakad a padka és fönnakad ott az úttest szélén az autó, ez egy óriási műszaki hiba. A Szent Imre herceg utcában a csatornafedelek miatt - ma már felteszem a videót, érdemes lesz megtekinteni - milyen csattogások vannak, ezt így sikerült megoldani. Ezt nem én mondom, a lakosság mondja. Mikor műszaki minőségi felújításról beszélünk, akkor ezekre már előzőekben oda kellett volna figyelni, most fel lehet vágni a Szent Imrén a csatornafedeleket és újra lehet rakni. Még egy mondat. Kétszáz fa került elültetésre fapótlás címén. Tavasszal az 1000 fa programban a mormon templomnál 11 darab fát ültettek el és öntözőzsákokkal vették körül, 9 elszáradt most ősszel, újra azt a 9-et elültették. azt szeretném megkérdezni, hogy az újonnan elültetett, tavasszal elültette fák körében városszerte hány darab pótlást kellett végezni? Az én körzetemben 9-et. Gondolom ennél több van. A főkertész asszony azt mondta meg a Prenor igazgatója, hogy amit beszereztek külföldről facsemetéket, azok rosszak és megreklamálták. Szeretném pontosan tudni, hogy a Prenor által beszerzett facsemeték, amit Szombathely területén elültetnek, abból hányat kell újra ültetni? Köszönöm szépen.

**Dr. Nemény András polgármester:** Megadom a szót Illés Károly frakcióvezető úrnak.

**Illés Károly városi képviselő, frakcióvezető:** Köszönöm a szót polgármester úr. Tisztelt Közgyűlés! Bár lehet, hogy nem én leszek az utolsó hozzászóló itt a két ülés közti beszámolónál. Több mindenre szeretnék reagálni. Az egyik, az előbb felvetett eset a nyugdíjas otthon kapcsán, láttam, hogy ez a gondosóra program itt a balliberális oldalaknak nagyon nem tetszik, nem tudom, miért pikkelnek rá és nehezményezik ezt az egész programot. Az üggyel kapcsolatban viszont lenne egy javaslatom, mert elég ellenkező információink vannak. Én szeretném, ha egy belső vizsgálat történne, hogy pontosan mi történt ott és erre a hivatal tenne megfelelő intézkedéseket, mert teljesen más információink vannak a hölgytől. Ő egyébként egy előzetesen már egyeztetett gondosóra igénylést szeretett volna aláíratni, ezért ment oda, semmi másért. Az, hogy aztán milyen beszélgetés történt ott, mik történtek, erről teljesen más információink vannak nekünk, mint amiről egyébként polgármester úr beszélt, kérnénk, hogy egy belső vizsgálatot rendeljen el polgármester úr az ügyben. És tisztázzuk ezt a helyzetet. Még egyéb dolgokra reagálva, Bokányi képviselőtársam ugye, pár éve történt, amikor nehezményezte, hogy behozunk ide, nem volt szokás úgymond hát választott képviselő körzetével kapcsolatban ide a közgyűlés elé hozni egyéb problémákat, hogy azt inkább beszéljük meg és egyeztessük és egyebek. Ő most egyébként ezt a képviselőtársaimon egy kicsit más formában szóvá tette, illetve, majdnem, hogy számon kérte, illetve a munkásságukat becsmérelte. Nekem az elmúlt hónapban több olyan jelzés volt az ön körzetéből, amit most idehozhattam volna, a jövőben be fogom hozni az összeset, tételesen, és itt fogom akkor elmondani, nem pedig a hivatal irányába fogom megtenni ezeket a jelzéseket, amikor egyébként nagyon sok esetben csak egy kátyúzásról van szó. Megteszem, megoldják anélkül, hogy egyébként tudomást szerezne róla, de lehet ez tenni akkor a jövőben. Illetve még egy dolog, Horváth Soma alpolgármester úr hozzászólására reagálva, lehet valótlanokat állítani alpolgármester úr, lehet azt mondani például, hogy nem célzott forrás volt az a pénz, amiből megújult a Berzsenyi tér, illetve annak a környéke. Ez célzott forrás volt, a Szent Márton terv kapcsán az egyházzal közösen elnyert forrásból kerültek ezek megújításra, célzottan arra a területre. Tehát nem lehetett

**Mikrofon nélkül Dr. Takátsné Dr. Tenki Mária városi képviselő:** Nem lehetett…

**Illés Károly városi képviselő, frakcióvezető:** Igen, a püspökkel együtt arra kértük, így van, nem pedig arra kérte a püspök úr, hogy utakat újítsunk fel a városban belőle. Ez egy közös program volt. Tehát lehet itt ferdíteni dolgokat. És még egy dolog, mert többször elhangzott, hogy mi történt abban a 9 évben, én csak az utolsó 5 évről tudok beszámolni, annak egyébként itt a táblázata, majd erről is be fogok számolni tételesen. Hétszer annyi útfelújítás történt a városban, mint ami ebben a ciklusban. Köszönöm. Hétszer, pontosan, kilométerre, majd megmutatom.

**Dr. Nemény András polgármester:** Köszönöm szépen frakcióvezető úr! Kicsit elővetítve látom a kampányt, nem baj, ez novemberben így már nagyjából természetes. A gondosórára muszáj egy mondatot reagálnom. Mi nemhogy támogatjuk a programot, hanem még saját intézményünk terhére is segítséget nyújtunk. Azt szeretnénk, hogyha biztonságosan történne mindez, mert ezt nem érezzük biztonságosnak. Az, hogy emberek felhívnak időseket és azt mondják, hogy ők körzetfelelősök, ezért odamennek, segítenek majd a regisztrációban és senki nem tudja, hogy ők kicsodák, az nem biztonságos dolog, előbb-utóbb mindenféle külső ember ugyanezt fogja csinálni, nem jó szándékkal. Az idősek nem érzik biztonságba magukat, ezért telefonáltak is nekünk. Úgyhogy mi ezt a megoldást tudtuk csinálni, hogy a mi intézményrendszerünkbe beiktattuk ezt a dolgot és egyébként pedig működik, és ezt szeretnénk reklámozni. Amúgy meg még ezen felül a képviselőket kérem, hogy működjenek közre, hiszen ők az adott körzetben a megválasztott emberek, nekik ez szerintem dolguk is, mert a program amúgy jó, fontos, szeretnénk segíteni és nem ártani, és a veszélyeket szeretnénk pont kiszűrni ebből a történetből. A képviselő-jelöltjükkel beszélgessenek szerintem el, merthogy amit kaptunk, az már a vizsgálat eredménye, vagyishogy egy feljegyzés, amit azért kértünk, mert nagyon sokan jelezték ezt a problémát, és pontosan le van írva a történetnek a menete. Nem volt ellentmondás azzal, amit kezdett a frakcióvezető úr, hiszen arról szólt a dolog, hogy valakihez bement a hölgy, majd utána agitációt tartott, meg nem akart kimenni, háborgott, hogy szólásszabadság van, végül kitessékelték onnan. Tehát ott valami biztos, hogy nem volt rendben. Egyébként a kedves hölgy a nagycsaládosok rendezvényén is odajöhetett volna hozzám, láttuk is ott egymást, és mondhatta volna, ha valamilyen problémája van velem, vagy az akkumulátorgyárral vagy ilyesmi. De biztos nagyon szomorúan tapasztalta, hogy a nagycsaládosok nagyon kedvesen fogadtak, és jó néven vették az a felajánlást, amit tudtam hozni, 400 000.-Ft tekintetében, ami nem a város pénze, hanem egy felajánlónak a felajánlását továbbítottam, meg a 100 db óriáskerék jegyet, amit a nagycsaládosok gyerekei kapnak, annak is kimondottan örültek. Nem tudom, ott is agitált-e velem szemben, ha igen, akkor lelke rajta. Megadom a szót Ágh Ernő képviselő úrnak.

**Ágh Ernő városi képviselő**: Köszönöm a szót! Tisztelt Polgármester Úr, Tisztelt Közgyűlés! Kettő gondolat erejéig kértem szót. Egy, amit Sátory Károly képviselőtársam felvetett, nem tudom, tudják-e, hogy milyen gyalogátkelőhelyről van szó. Körmendi út, azt hiszem, hogy egy nagyon forgalmas útszakasz, nem hiszem, hogy ebben vita van köztünk. Az Evangélikus Templom, és a Savaria Pláza körforgalom között nincs gyalogátkelőhely. Oda kérte a kettő közé, hogy ott legyen gyalogátkelőhely, ugyanis ott egy hosszú szakaszon nincsen. Ott van egy gyalogos kis híd, a Gyöngyösön át, a lakóknak a többsége a városrészt ott közelíti meg. Az iskola is, tehát a kishíd vonalában, ott volt egy trafik, amit aztán közben egy kamion elvitt, most van lehetősége, hogy ott egy gyalogátkelőhely kiépítésre kerüljön. Én sajnálom azt a trafikot, mert az egy, hogy mondjam, egy régi trafik volt, akkori háborús idők veteránjainak ott volt a foglalkoztatása. Na mindegy, az ott eltűnt, tehát magyarul ott a cipőgyár környékén ezt a gyalogátkelőhelyet. A másik, ami viszont, volt köztünk egy levélváltás a két közgyűlés közötti időszakban, Horváth Soma alpolgármester úrtól kaptam is egy választ rá, köszönöm szépen, tehát tulajdonképpen mit vetettem fel? Az Éhen Gyula téren volt a villamosnak a végállomása, ami 1974. augusztus 20-án szűnt meg. Nagyon sajnáljuk, hogy az a villamos megszűnt, mert ha az meglenne, azért egy újat létesíteni nyilván már nehezebb, mint egy régit karban tartani. Sajnos ezt már nem tudjuk feltámasztani, azon a nyomvonalon nyilván nem, ahol ment a villamos. Viszont én egy emlékét szerettem volna, hogy valami megmaradjon, ugyanis, képviselő asszonynak is mondtam, tulajdonképpen arról van szó, hogy ott a 60-as években épült ott a villamos megállónak egy esőbeállója, az ott szolgálta a villamos és a helyi járatos buszok utasainak a védelmét. Ez idővel nagyon csúnyává vált, így igaz képviselő asszony, mert teljesen beépítették különböző fakkokkal, egy ilyen ki bodegává vált az egész. Én arra tettem javaslatot, ha ezeket a bodegákat megszüntetjük, csak meghagyjuk a tetőszerkezetet, az azt a célt szolgálná, hogy az utasok oda be tudnának állni és egyúttal mementót is tudnánk állítani, hogy valamikor a villamos odáig közlekedett, mert valóban ott vártak, én személyesen emlékszem erre, én nagyon sokat közlekedtem villamossal, életkoromnál fogva még utaztam is, meg ott is álltam, jó emlékkel tartom meg és most is szolgálná az esőbeálló funkcióját.

**Mikrofon nélkül Dr. Nemény András polgármester:** A villamos elment már…

**Ágh Ernő városi képviselő:** Rendben van, köszönöm szépen, a levélben is így van, hogy a villamos elment. Én azt kértem, hogy vizsgáljuk meg ennek a lehetőségét. Kaptam egy választ az önök részéről, azt mondták, hogy valószínűleg ezt nem támogatják, én részemről azt mondtam volna, hogy igen, megvizsgáljuk és próbáljuk eredeti állapotba visszaállítani. Nem került volna ez olyan sokba, azt a csúnyaságot megszüntetni, való igaz.

**Dr. Nemény András polgármester:** Köszönöm szépen képviselő úr! Erre válaszolni fog alpolgármester úr, de összességében az, hogy valami valamikor jó volt, de már teljesen más funkciót tölt be és nagyon ronda és azért nem feltétlenül kell azt gondolni, tehát jobb, ha őszintén megmondjuk, hogy ezt nem gondoljuk egy jó ötletnek. Mindig a múltat keresni, Csehovnak a Cseresznyéskertjében van az, hogy az elhullott cseresznyevirágok leveleit akarta volna megkeresni sok évvel később, már így lelkileg. Én értem, hogy a vasutasnak a villamos után való ragaszkodása, legalábbis a váró tető, ami kimondottan egy nem szép valami, az egy gyerekkori emlék, de nem gondolkodhatunk ezen az alapon, és nem lehet városfejlesztést ezen az alapon csinálni. Ezért volt az őszinte válasz, hogy ezt nem tudjuk támogatni. Bokányi Adrienn tanácsnok asszony lehet, hogy támogatni fogja, de nem hiszem.

**Bokányi Adrienn, a Gazdasági és Jogi Bizottság elnöke, tanácsnok:** Köszönöm a szót polgármester úr. Tisztelt Képviselőtársaim! Egész röviden, csak reagálva képviselőtársam felvetésére, ami egy jó szándékú felvetés, és ezzel nincs is semmi problémám. De a lakók, illetve az ott működő vállalkozások véleménye alapján hadd mondjam azt el, hogy amennyiben mi azt a felépítményt ott meghagynánk a modern átalakított felépítmény mellett közvetlenül, hát akkor körülbelül engem kalodába zárnának, ha nem kerékbe törnének ott az Éhen Gyula tér kellős közepén és ezt talán még képviselőtársam sem szeretné megélni. Úgyhogy ezt sajnos nem tudom támogatni. És ahogy mondtam korábban is Ágh képviselő úrnak, én inkább arra kérem önt, hogyha mondjuk a Vasutas Települések Szövetségénél, vagy bármilyen egyéb vasutas szervezetnél van valamilyen pályázati lehetőség lesz majd a közeljövőben, akkor inkább képviselő úr is azt szorgalmazza, hogy mondjuk oda valamilyen modern felépítményt, okos eszközt tudjunk telepíteni, ami alá esetleg szintén be lehet húzódni, de esztétikusabb és vannak olyan plusz funkciói, telefontöltéstől kezdve egyéb funkciókon át, amelyek egyébként a mai kornak az igényeit tudják szolgálni. Nem tudom, hogy meg tudunk-e egy ilyen köztes megoldásban egyezni esetleg, de én ezt tudnám támogatni, meg javasolni önnek is. Az Éhen Gyula teret, én annak örülnék, ha idővel majd rendbe tudnánk tenni lépésről-lépésre, szerintem annak egy jó kiindulópontja, hogy most ez a bizonyos pavilon meg tudott újulni a Blaguss jóvoltából. Azt szeretném, ha minél szebb és minél modernebb és minél élhetőbb lenne az az egész tér, hiszen amikor emberek a városunkba érkeznek vidékről a vasútállomáson keresztül, akkor is az Éhen Gyula tér az egyik első tér, az egyik első dolog, amivel szembesülnek a városunkban és nagyon nem mindegy, hogy ennek városképi szempontból milyen hatása, milyen összképe, milyen esztétikuma van. Köszönöm szépen!

**Dr. Nemény András polgármester:** Köszönöm tanácsnok asszonynak! Melega Miklós barátságos hangját még nem hallottuk.

**Dr. Melega Miklós városi képviselő:** Tisztelt Polgármester Úr, Tisztelt Közgyűlés! Én csak egy olyan kérdést szeretnék egy pár mondat erejéig megemlíteni, hogy beszéltünk arról, illetve hát a baloldali képviselőtársaimtól elhangzott, hogy mennyire nincsenek látványos eredmények, vagy próbálták azt a látszatot kelteni, hogy nem dolgoznak a képviselőtársaim. Úgy gondolom, hogy ez egyáltalán nincs így, és az, hogy eredményeket nem tudnak felmutatni, az összefügg például azzal, hogy nincsen képviselői keret. Önök annak idején, amikor ellenzékben voltak, akkor az önök rendelkezésére is állt évente az a 3 millió Ft-os összeg, amit, hogyha felszoroznak, akkor azért abból kijön egy elég szép összeg. Hogyha visszatekintünk erre, és ezt gavallér módon megkapták az akkori jobboldali városvezetéstől. Én tudom, hogy most a baloldali képviselők sem kapnak, ezzel tisztában vagyok, meg nyilván az érveléssel is, hogy gazdasági nehézségek, stb. De attól függetlenül, az is nyilvánvaló, tehát azért ne legyünk már ennyire álszentek, hogy azok, akik városvezetői pozícióban vannak, azoknak egyéb módjai is megvannak arra, hogy bizonyos pénzeszközöket becsatornázzanak a saját körzeteikben. Tehát ez egy képmutató dolog, hogy azt állítják, hogy ugyanakkora esélyekkel indulnak egy ilyen versenyben. Tehát ez nyilvánvaló, a jobboldali képviselőtársaimmal szemben egy hátrányos helyzet, ők hendikep-es helyzetben vannak ilyen szempontból, hogy nem kapták meg ezt az összeget, amiből ők is tudtak volna, mondjuk játszótereket felújítani, vagy padokat, így arra kényszerültek, mint például Horváth Gábor képviselőtársam is, hogy a saját leadózott képviselői jövedelméből fordított erre a játszótér felújításra. Tehát úgy gondolom, hogy a teljes igazsághoz ez is hozzátartozik. Köszönöm!

**Dr. Nemény András polgármester:** Köszönöm szépen! Jelentkezőt nem látok, a vitát lezárom. Aki saját fizetéséből támogatott sok mindent, azok az alpolgármesterek és jómagam voltam. Volt, aki más vállalkozói felajánlást vont bele ebbe a kérdésbe, persze annak is nyilván lehet örülni, de aki ténylegesen a saját fizetéséből, azok most már lassan két éve körülbelül, vagy másfél éve, vagyunk mi, úgyhogy nekünk ne mondjon ilyent. Nekünk ne mondjon ilyent a képviselő úr. Amúgy meg a képviselői kerettel kapcsolatban, önök nem voltak nagyvonalúak semmiképpen sem. Egy keretet határoztak meg, amire lehetett pályázni, és amire soha nem nyert ellenzéki képviselő. Ez volt. És amikor Molnár Miklós állította össze a költségvetést, és már mi voltunk többségbe, akkor lett 3 millió Ft-os képviselői keret.

*Többen beszélnek egyszerre.*

**Dr. Nemény András polgármester:** Lehet, hogy most erre rosszul emlékeztem, de hogy Molnár Miklóssal függött össze, az biztos. Higgadjunk le! Tehát az első ciklusban nem volt, akkor mondjuk így. A másodikban volt, de ez leginkább Molnár Miklósnak volt köszönhető.

*Többen beszélnek egyszerre.*

**Dr. Nemény András polgármester:** Szerintem a választókat ez semennyire sem érdekli, hogy milyen, mikor milyen képviselői keret volt. Adok egy percet, hogy mindenki mondjon valamit a keretről, így bele a levegőbe. Már nincs hozzászólás. Képviselő úr, ez egy parlamenti műfaj, be lehet kiabálni, ezt-azt csinálni, igen. De kétségtelen, hogy mondom, ez Molnár Miklós alpolgármester úrral függött össze, onnantól kezdve volt egyébként élő közvetítés a Szombathelyi Tévében. Igen! Ez volt a háttérmegállapodás. A Fidesz frakció és közte. Tehát a lényeg az, hogy most nincsen képviselői keret, egyébként Illés Károly a COVID idején javasolta, hogy nem kell képviselői keret, akkor vontuk el ezt a képviselői keretet és azóta az, hogy nem került vissza, én azt gondolom, hogy leginkább az Éljen Szombathely! frakció tagjait sújtja, hiszen sokkal többen vannak. Tehát itt van 5 képviselő, ott van 9 képviselő, sokkal több mindent lehetett volna csinálni a képviselői keretből, de az önök mondása volt az, hogy a képviselői keretet sajnos nem fejlesztésre fordították a képviselők annak idején, hanem mindenféle más dologra, mi pedig az összes pénzt fejlesztésre fordítjuk. Úgyhogy ennyit a képviselői keretről, most így zárva a témát. És mielőtt szavaznánk, az alpolgármesterek a nyitott kérdésekre gyorsan válaszolnak. És Horváth Attilának adom meg a szót a gyors válaszra.

**Dr. Horváth Attila alpolgármester:** A képviselői kerettel kapcsolatban Melega Miklós képviselő úr ismét elmondta a gondolatait. Hát annyi, hogy nem volt keret. 2010-2014 között volt az egyéni képviselők számára. Eredetileg az volt a költségvetésben, hogy az egyéni képviselők kapnak 1 millió Ft-ot. Elmondtam, hogy a nyíregyházi költségvetésben volt ez megállapítva korábban, ugyanez a mód, az Alkotmánybíróság mondta ki rá, hogy alkotmányellenes. Ennek megfelelően utána a Kormányhivatalhoz fordultunk, de a Kormányhivatal nem kapta meg a költségvetést, amit mi februárban elfogadtunk egészen április-májusig, ezért nem tudta elbírálni, hogy jó, vagy nem, majd utána lemódosította Puskás Tivadar polgármester úr. Nyilván azért nem küldte meg, mert rájöttek arra, hogy ez így nem jó. Utána hoztak létre egy alapot, azt az alapot, ha jól tudom, talán Lendvai Ferenc bizottsági elnök úr bizottsága döntötte el. Nem tudom, hogy akkor hány képviselő volt, azt hiszem 14 volt talán már akkor is, ezt nyitva hagyom, 14 egyéni körzet volt, abból kettőben nem Fideszes volt, 14 millió Ft volt ebben az alapban, és a Czeglédy Csaba és a Gyebrovszky János volt az két egyéni győztesünk, akik valahogy sose tudtak sikeres pályázatot benyújtani. Tehát ennyit arról, hogy volt keret. Majd utána 2014-ben volt egy választási módosítás, hiába rázza a fejét Horváth Gábor, én a tényeket mondom, na mindegy, ott rontom el, hogy figyelek önre, mindig ott rontom el. Tehát 2014-ben volt egy újabb választás, majd utána 2015-ben volt az első olyan költségvetés, amiben egyébként 1 millió Ft szerepelt, és egyébként azt Molnár Miklós volt az, aki oda betette. Amit később egyébként felemeltünk 3-ra, méghozzá 2019-ben. 2020-ban az első költségvetés, amit már én nyújtottam be, 3 millió Ft képviselői keretet tartalmazott, arra nyomtak önök „nem” gombot, majd ezt követően egyébként idén nyáron, amikor Melega képviselő úr is itt volt, akkor pedig támogatták már a költségvetést, amit egyébként ismételten köszönök. Szóval azt hiszem, hogy ezt a képviselői keret dolgot elég alaposan elmondtam. Másra is reagálja, polgármester úr?

**Dr. Nemény András polgármester:** Szerintem ez így elég!

**Dr. Horváth Attila alpolgármester:** Szerintem is, köszönöm szépen!

**Dr. Nemény András polgármester:** Horváth Soma alpolgármester úr.

**Horváth Soma alpolgármester:** Köszönöm szépen a szót polgármester úr. Tisztelt Közgyűlés! Sok minden elhangzott. Ágh képviselő úrnak a buszközlekedéssel kapcsolatosan: nem tudunk olyant, hogy egyik utcában se álljanak a buszok. Tehát nyilván meg lehet azt vizsgálni, hogy jó-e az, hogy az összes busz a Jáki úton megy, vagy sem ezekből a járatokból. A Blaguss egy éven keresztül dolgozott azon, hogy hogyan tudjuk egyébként a Jáki úti temetőt, illetve az új utcát bekapcsolni. És közben írtam nekik, azt mondták, hogy őhozzájuk egyébként nem érkezett megkeresés azzal kapcsolatosan, hogy a Jáki úton álljon meg busz. És azért ez mindig veszélyes kérdés is, mert az én anyukám egy buszmegálló tövében lakik, nem egy jó dolog megmondom őszintén, ő se örül neki, de hát valahol meg kell állnia a busznak és ott pont olyan kertvárosi rész van, ahol biztos, hogy valaki előtt lesz a buszmegálló. Én azt gondolom, hogyha valakinek tényleg ilyen szándéka van, ez csak úgy lehet, hogyha az utca, az ott lakó ezt támogatja, mert ezzel ott nyilvánvalóan érdeksérelem keletkezhet. Ettől függetlenül én úgy gondolom, hogyha lesz ilyen megkeresés, és lesz legközelebb buszmenetrend módosítás, meg lehet azt vizsgálni, hogy esetleg egyes járatokat hogy lehet bekapcsolni, de ugye azt mondta, hogy nem járna akkora költségtöbblettel, hogyha egyébként valahol elfordulna. Erre semmilyen alap nincs, ez nem igaz. Tehát ezt ön sem, meg én sem tudjuk megerősíteni, ezt a Blaguss tudná megerősíteni. Én azt tudom elmondani, hogy a város jelentős részéről sok pozitív visszajelzés érkezik azzal kapcsolatosan, hogy végre be tudtuk kapcsolni az új utcát, meg egyébként a temetőt is a közösségi közlekedésbe. De a közösségi közlekedés azért közösségi, mert nem tudunk mindenkinek jót tenni, ott nyilván a közösségnek az érdekeit figyelembe kell venni, úgyhogy nyilván ebben mindig lesz kritika. Ha lesz ebből jelentős megkeresés és tényleg ide be fog érkezni aláírás, akkor nyilván le fogunk ülni a Blaguss-szal és akkor ezt nyilván közösen egyeztetni fogjuk. Tenki Mária képviselőasszony a fák locsolásával kapcsolatosan Wesselényi utcában, hogy elszáradtak a fák

**Mikrofon nélkül Dr. Takátsné Dr. Tenki Mária városi képviselő:** Pótlás!

**Horváth Soma alpolgármester:** A locsolásról is beszélt, meg az elszáradásról. Azért annyit elmondanék, hogy ebben a ciklusban önkormányzati támogatásból tartálykocsit vásároltunk, amit önök korábban nem tettek meg. Meg egyébként bevezettük azoknak a locsolózsákoknak a kihelyezését, ami szintén egy jó lehetőség, tehát lépéseket tettünk. Most azért elnézést, de se önök, se mi, senki nem tudja megoldani, hogy egy fa ne száradjon el, de hogy mi lépéseket tettünk ennek érdekében, az egészen biztos. És amit képviselőasszony, illetve képviselő úr elmondott, hogy hogyan van a fapótlás, mennyit ültetnek el, és beszélt a főkertésszel, akkor beszéljen még egyszer a főkertésszel, és el fogja mondani önnek, hogy nem volt ennyi fapótlás, mint az idei évben, meg a tavalyi évben, mondjuk az előző 10 évben. Tehát, hogyha elkezdenénk azt számolni, hogy hogyan, meg miként lettek pótolva a fák, akkor szerintem elcsendesednének, mert jóval kevesebb fapótlás történt például az előző két választási ciklusban, idén is 200 fát ültetünk el, ez jelentős többletköltséget jelent. Kecskés képviselő úr, a Gömör utcával kapcsolatban nekem is küldött levelet, én tájékozódtam közben, foglalkozni fogunk vele és akkor nyilván a képviselő urat is be fogjuk ebbe vonni, remélem, hogy lesz erre valami érdemi javaslat, hogy mit tudunk azon a környéken is tenni. Illés frakcióvezető úr, határozottan visszautasítom, amit elmondott és kikérem magamnak, semmilyen valótlanságot nem állítottam. Ahogy ön fogalmazott, hogy lehet ezt mondani, lehet az egyházra mutogatni, tegye ezt. Én biztosan nem fogom, szerintem nem az egyházmegye mögé kellene bújni, én soha nem hallottam, hogy a Berzsenyi tér felújítása kapcsán, amikor önök vezették a várost, akkor az egyházmegyét hozták volna elő. Szerintem az egyházmegyének sok jó fejlesztési elképzelése volt, és volt is olyan, amit közösen támogattunk, az viszont biztos, hogy állami forrás volt, és önök rendelkeztek róla a városvezetésük alatt, mert az önkormányzathoz jött be ez a forrás, nem az egyházhoz, nem közösen döntöttek róla, önök indították el a beruházást, ez az önök döntése volt. Köszönöm!

**Dr. Nemény András polgármester:** Köszönöm alpolgármester úr, László Győző alpolgármester úr.

**Dr. László Győző alpolgármester:** Tisztelt Polgármester Úr, Tisztelt Közgyűlés! Szerintem sok dolog elhangzott ebben a vitában, én egy dolgot szeretnék leszögezni és ehhez kérem a tisztelt Fidesz frakciónak is az együttműködését és a támogatását, hiszen azt hiszem, hogy ebben alapvetően nincs és nem is szabad, hogy legyen közöttünk vita. Oktatási, szociális, egészségügyi intézményben nincs helye a politikának, és ez közös felelősségünk, hogy ezt távol tartsuk tőle. Minden más ezen túlmenően, az ködösítés, de én erre kérek mindenkit. Horváth Gábor képviselő úrnak még annyit reagálnék, hogy az én terveimben mi szerepelt, vagy mi nem, arról szerencsére a képviselő úrnak halvány fogalma sincsen. Az volt a terv, hogy rendbe rakjuk az utat. Az, hogy közben volt egy probléma, ami felmerült, természetesen megoldottuk, de az, hogy az én terveim mire terjednek ki, azt inkább képviselő úr ne firtassa, mert én emlékszem rá, hogy még akkor is itt az indikatív árajánlatot kérte rajtunk, amikor már rég a kiíráson dolgoztunk. Én egyet tudok, júniusban kaptam egy feladatot, novemberben lett kész út. Én szerintem jót tesz a városrésznek, hogy most már többen foglalkozunk a dolgokkal, nyilván a választók majd mindent eldöntenek, megítélik. Egy kicsit más hatásfokkal dolgozunk úgy gondolom, és más sebességfokozatban, de azt gondolom, mindketten tegyük a dolgunkat, ne azért, amit ön gondol, meg amin mosolyog, hanem a kámoniakért, meg a herényiekért, meg a Minerván élőkért, meg a szombathelyiekért úgy közösen. És ennek szellemében egyébként köszönjük mindig, ha építő javaslataik vannak, kiment, megnézte az építkezést, köszönjük szépen, mi is láttuk, hogy alacsonyan van a szint, mi is láttuk, hogy alacsonyan van a cső, de természetesen küldje el, több szem többet lát, abból baj nem lehet. Dolgozzunk együtt a szombathelyiekért, ebben mindig partner voltam önnel képviselő úr. De a két szint közötti különbség.

**Dr. Nemény András polgármester:** 22 centi, az fontos lehet. Én is egy dolgot reagálnék, ami közben elhangzott, de újra felvetették. A Markusovszky Kórháznál lévő zebra esetében már folyamatban van ugye a terveztetése, csak a korábbi tervekhez képest változás van azzal, hogy azóta ott van az Alapellátó, tehát ez egy másik helyzet és nézzük a lehetőséget. A másik zebra, amit szintén többször felvetettek, a Körmendi utcánál, megnézzük, de ugye képviselő urak is tudják, hogy ilyen esetben a közlekedési hatóság sokszor mondja, hogy nem lehet adott helyen zebrát telepíteni, merthogy a belátás, meg a gépjárműveknek a sebessége egész egyszerűen nem teszi lehetővé, mert nagyobb bajt okoznak. Nem tudom, az a kamion, amit mondott a képviselő úr, az ténylegesen odament és becsomagolta és elvitte azt a trafikot, tehát nem elütötte?

**Mikrofon nélkül Ágh Ernő városi képviselő:** Befordulás közben.

**Dr. Nemény András polgármester:** Na most hogyha ilyen történik, ebből is látszik, hogy ez egy elég veszélyes hely tud lenni, de hogyha gyorsan haladnak ott, és mondjuk ott ütnek el valakit a zebrán, aki azt hiszi, hogy biztonságban megy el, az is baj lehet. Nem tudom megmondani, csak simán lehet, hogy így van. Sokszor elmondtam már, hogy a Net-Pack előtt is nagyon kellene egy zebra, de nem lehet, mert a közlekedési hatóság meg azt mondja, hogy ott balesetveszélyes egy zebrát csinálni, mert nem érzékelik az autók időben, nem fékeznek le, és a zebrán áthaladó gyalogost fogják elütni. nem tudom megmondani, hogy egy ilyen esetben ilyen előfordulhat-e. Tehát nem értünk ehhez, de meg fogjuk nézetni, ezt tudom mondani. És akkor végül a szavazás előtt egy utolsó ügyrendi, Illés Károly.

**Illés Károly városi képviselő, frakcióvezető (ügyrendi hozzászólás):** Csak még egyszer helyesbítenék Horváth Soma alpolgármester úrnak az előző felszólalására. Megint nem sikerült egyébként a valósat elmondani. Annak idején az egyház és a város közösen álltak elő azzal az ötlettel, hogy a Szent Márton terv keretében újuljon meg a Székesegyház és környéke. Közösen fordultak egyébként a szakminisztériumhoz, illetve az akkori államtitkárhoz is. A forrást úgy nyerte el a város, hogy felét nyerte el a város, és felét nyerte el az egyház. Ebből valósult meg ugye egyházi oldalról a Szent Márton előtti tér, a Szent Márton templom felújítása, a Szily János utca felújítása, illetve hozzá kapcsolódóan a Mindszenty tér felújítása, a Székesegyház tornyának látogathatóvá tétele, valamint egyébként a Püspöki Palota lebombázott részének a felújítása. Az önkormányzati forrásból pedig valósult meg bocsánat a Szent Márton tér, mert a templom valósult meg az egyháziból, a tér az önkormányzatiból valósult meg, illetve a Berzsenyi tér és a Szily János hozzá kapcsolódó szakasza. A projektet közösen dolgozta az egyház és az önkormányzat, erre lett benyújtva a kérelem. Az más forrásra nem volt felhasználható. Tehát nem általános útfelújításra lett kérve közösen a projekt, ez volt a terv.

*Többen beszélnek egyszerre.*

**Dr. Nemény András polgármester:** …leesett a vércukorszintje. Az enyém az 5,2, úgyhogy jó vagyok. De már nem sokáig, mert lefelé menő tendencia, úgyhogy mindjárt le fogom zárni a vitát. Én azt gondolom, hogy alpolgármester urak arra tettek célzást, hogy a Modern Városok Programban nyilván volt lehetőség, hogy mire tudja kérni. Van olyan város, amelyik útfelújításra kérte, van olyan város, amelyik meg akár az egyházzal közösen, terek megújítására. Ha én kérhettem volna miniszterelnöktől abban az időben, én is útfelújításra kértem volna, ha erre lett volna lehetőség. Gondolom előkészített tervek kellettek volna hozzá, nem tudom, nem ismerjük a részleteket, az biztos, hogy ha most tőlünk kérnének ilyent, akkor azt mondanánk, hogy melyik utakat, akár az önök körzetében lévő utaknak a felújítására kérnénk forrást, reméljük, hogy lesz még egyszer ilyen, most éppen nem ez látszik, de ki tudja. Tehát szerintem innentől kezdve ez hitvita. Én megmondtam, hogy ez az utolsó ügyrendi, nem tudom, Illés Károlynak személyes megszólíttatás miatt adtam meg, Sátory Károlyt nem szólította meg senki se. Ügyrendben is van, ezért ügyrendi, vagy azért ügyrendi. Egy mondatot kap.

**Sátory Károly városi képviselő (ügyrendi hozzászólás):** Köszönöm szépen! Azt javasolnám, hogy térjünk vissza a jelenbe, polgármester úr a felszólalásom után, ön egy mondattal azt mondta reagálni fog a kérdéseimre, felvetéseimmel kapcsolatosan. Egyetlen egy felvetésre sem kaptam választ. Azért nekem jó ebéd után is, ha lement polgármester úrnak a vércukorszintje. Ugye a Sorok utcáról volt szó, az ott lakókról, akkor a játszótérről volt szó, a paddal kapcsolatosan, akkor a járművekről, a teherautókról, amelyek megállnak a körzetben, illetve az egész városban szerintem egy csomó helyen. Illetve gyalogátkelőhelyet is szóba hoztam. Ezekre egyre sem kaptam választ. Sem alpolgármester uraktól, sem öntől, ezt most csak azért merem ügyrendibe hozni, mert ön a felszólalásom után azt mondta, hogy a vége felé majd kapok választ, ez így elhangzott, csak ezért szóltam.

**Dr. Nemény András polgármester:** Nem tudtam, hogy alpolgármester urak mire reagáltak, vagy mire nem, most megadom nekik újra a lehetőséget, hogy akkor újra reagáljanak erre is. Horváth Somának először a játszótér, gondolom, az ő területe.

**Horváth Soma alpolgármester:** Köszönöm polgármester úr. Tisztelt Közgyűlés! Nem egészen, mert beruházás, csak azt akarom elmondani képviselő úr, mert korábban is beszéltünk erről, nyilván nagyon jó, hogy elkészült a terv, volt is egy lehetőségünk a játszóterek tekintetében, az ön terve előtt, amik elkészültek, Kelemen Krisztián képviselő úrnál, Horváth Attila alpolgármester úr választókörzetében, meg nálam, ezek korábban elkészült játszótér felújítási tervek voltak. Ezeket is úgy tudtuk megvalósítani, hogy volt hozzá pályázati lehetőség. Nyilván az önkormányzat tett hozzá önrészt, de kellett hozzá Európai Uniós pályázati forrás. Meg tudtuk valósítani. Én azt gondolom, hogyha ugyanilyen közösségi terekre vonatkozó fejlesztés lesz, és ennek egyébként része volt ugye, hogy például fitneszparkokat is tudtunk létrehozni. Itt is volt önkormányzati önrész, másrészt Európai Uniós önrész. Hogyha lesz megint közösségi terek fejlesztésére vonatkozó, kültéri fejlesztésekre vonatkozó pályázat, akkor nyilvánvalóan ezt meg kell valósítani, mert 2019-ben készült el, ha jól tudom a terv, tehát azért ezt ildomos lenne. Úgyhogy én azt gondolom, hogy a következő ciklusban megvalósulhat.

**Mikrofon nélkül Sátory Károly városi képviselő:** Ami itt szóba került, hogy addig is kettő padot szeretnék.

**Horváth Soma alpolgármester:** Erre azt tudom mondani képviselő úr, hogy én a körzetemben a saját fizetésemből vettem két padot, nemcsak, amikor alpolgármester voltam, korábban is volt erre példa. Nem mondom azt, hogy ezt tegye, jelen pillanatban a parkfenntartási forrásban arra van keret, hogy egyébként padokat újítsunk fel, nem tudom, hogy lesz-e lehetőség, bízom benne, hogy olyan lesz a jövő évi költségvetés, hogy ezt meg lehet valósítani, kell hozzá keresni forráslehetőséget. Én azt tudom inkább mondani, hogyha ott van meglévő pad, akkor azt megpróbáljuk felújítani, ha nem, akkor majd ez a jövő évi költségvetésnek a függvénye lesz. Én, mondom, idén is vásároltam padot, de amikor önkormányzati képviselő voltam az előző ciklusban, akkor is volt, hogy kerestem hozzá közösségi lehetőséget. Merthogy egyébként a ciklus elején, 2014-ben csak 1 millió Ft volt a képviselői keret és abból egyébként nem tudtunk volna, mondjuk akkor 2-3 padot kellett volna, de nem tudtunk volna egyébként padokat finanszírozni, utána valóban volt. Nem tudom, hogy mi volt még kérdés, a tehergépjárművekkel kapcsolatosan, ahogy Kelemen Krisztián elnök úr többször elmondta, ilyenkor a forgalmi renddel foglalkozó bizottságnak lehet azt javasolni a képviselőnek, amennyiben ebben a lakosság is partner, hogy személygépkocsi behajtást jelző táblát ki lehessen helyezni. Én azért azt gondolom, hogy ez megfontolandó, és a lakosságnak a támogatása szükséges hozzá, mert szerintem ezekben az utcákban nem mindig tudják azt az ott lakók, hogy hová érkezik egyébként mondjuk egy szerelő autóval és be akar menni. De azért a bizottság ezeket meg szokta vizsgálni, úgyhogy mindenképpen azt kellene szerintem, hogy a bizottsággal kellene, illetve az illetékes osztállyal kellene ezt egyeztetni. És még egy dolog, amire nem reagáltam, ezért elnézést kérek, az az egykori villamos megálló pavilon. Ugye ez valójában egy vasbeton szerkezet volt, ilyen vasgerendákkal, már akkor is borzasztóan nézett ki egyébként, amikor megépült. Az az igazság, hogy megvizsgálta ezt a Blaguss, nem lehet megmenteni. Háromszorosba kerülne egyébként ott az Éhen Gyula téren ennek a megtartása, úgy, hogy egyébként elbontjuk azokat a rendkívül rossz állapotban lévő pavilonokat, ami több újságcikkben egyébként balkáni állapotoknak neveztek. Én azt látom, hogy a közvélemény abszolút nem támogatja azt, hogy megtartsuk ezeket a pavilonokat. Jó hír, hogy ezek most legkésőbb február végén elbontásra kerülnek. Egyébként köszönjük a Blagussnak, hogy azt az épületet, ami ott az ő forgalmi irodájuk, XXI. századivá teszi, ezzel egy kicsit már szebb lesz az Éhen Gyula tér. Köszönöm, elnézést, hogy ilyen hosszú volt.

**Dr. Nemény András polgármester:** Köszönöm, annál rövidebb lesz Horváth Attila alpolgármester úr.

**Dr. Horváth Attila alpolgármester:** Köszönöm a szót polgármester úr. Tisztelt Közgyűlés! Ugye Körmendi útról létesítendő gyalogátkelőhellyel kapcsolatban képviselő úr azt mondta, hogy leírta már, én isten látja lelkemet, én erről most hallottam először. A kollégáimnak egy komoly munka volt, mire összeraktuk, hogy hová szeretne, én erről most hallottam először. Egyébként annyi, hogy megnézzük, megvizsgáljuk, egyetlen egy dolog, már előre szólok, az pedig annyi, hogy 50 méteres belátási nem tudom, ívet kell biztosítani, az autónak teljes egészében látnia kell a gyalogátkelőhelyet, csak abban az esetben engedélyezik. Az nem tudom, hogy ott megvan-e, mert ott van egy kanyar, ezt az egyet majd meg fogjuk vizsgálni. Köszönöm.

**Dr. Nemény András polgármester:** Most már tényleg nincs több jelentkező, szavazunk. Módosítóból kettő érkezett, mindkettő Czeglédy Csabához kapcsolódik. Az egyik az önálló napirendként szeretné a következő közgyűlésre, azaz a decemberin, a Haladás Labdarúgó Kft. helyzetéről tájékoztatást és ahhoz kapcsolódóan kerüljön meghívásra a többségi tulajdonos, a társaság ügyvezetője, és a felügyelőbizottság elnöke. Tehát egy ilyen napirendi pontot, amit, ha jól értettem Horváth Gábor is támogat, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**358/2023. (XI.30.) Kgy. számú határozat**

A Közgyűlés úgy határoz, hogy a 2023. decemberi ülésén tárgyalja a Szombathelyi Haladás Labdarúgó és Sportszolgáltató Kft. helyzetéről szóló előterjesztést. A Közgyűlés felkéri a polgármestert, hívja meg a gazdasági társaság ügyvezetőit, többségi tulajdonosa képviselőjét, a felügyelő bizottság elnökét.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő**: 2023. december 14.

**Dr. Nemény András polgármester:** Most jön a másik módosító javaslat, ez pedig, ami elhangzott az elején, hogy a kiegészítő határozati javaslataiból vegyük ki az egyházmegye tájékoztatóját és azt majd a jövő évben, 2024-ben önálló napirendi pontként tárgyaljuk, erről szavazunk most.

Megállapítom, hogy a testület 13 igen, 0 nem, 8 tartózkodással elfogadta a módosító javaslatot és a következő határozatot hozta:

**359/2023. (XI. 30.) Kgy. sz. határozat**

Szombathely Megyei Jogú Város Közgyűlése úgy határoz, hogy a Szombathelyi Egyházmegyének a használaton kívüli börtönépület és udvar hasznosítási terveiről szóló tájékoztatását 2024. évben tűzi napirendre.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** 2024. december 31.

**Dr. Nemény András polgármester:** Rátérünk az I. határozati javaslatunkra, ez pedig a háziorvossal kapcsolatos döntés. Most szavazunk.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**360/2023. (XI.30.) Kgy. számú határozat**

1. Szombathely Megyei Jogú Város Közgyűlése tudomásul veszi **Dr. Palatka János** házi gyermekorvossal, a praxisjog birtokosával, a háziorvosi feladatok ellátása tárgyában kötött három oldalú megállapodás megszűnését **2024. április 30.** napjával azzal, hogy a Háziorvosi Életpálya Modell keretében kiutalt támogatási összeg Ptk. szerinti kamattal növelt, időarányos visszafizetésére köteles, a feladat-ellátási szerződés megszűnését követő 30 napon belül.
2. A Közgyűlés felkéri a GESZ igazgatóját, hogy 2024. május 1. napjától tegye meg a szükséges intézkedéseket a házi gyermekorvosi praxis további működtetése érdekében.
3. A Közgyűlés felkéri a GESZ igazgatóját, hogy Dr. Palatka János házi gyermekorvostól, a korábban az Önkormányzattól tulajdonába került és a rendelőben használt felszerelési tárgyakat az 1. pont szerinti megállapodás megszűnésével egyidejűleg térítésmentesen vegye vissza.
4. A Közgyűlés felkéri a polgármestert a Háziorvosi Életpálya Modell keretében kiutalt támogatási összeg visszafizetésével kapcsolatos intézkedések megtételére.

**Felelős:** Dr. Nemény András, polgármester

Dr. László Győző, alpolgármester

Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a GESZ igazgatója/

**Határidő:** azonnal (az 1. pont vonatkozásában)

folyamatos (a 2. pont vonatkozásában)

2024. április 30. (a 3. pont vonatkozásában)

2024. május 30. (a 4. pont vonatkozásában)

**Dr. Nemény András polgármester:** Jön a II/I. határozati javaslat, ez a Szombathelyért Közalapítvánnyal kapcsolatos, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**361/2023. (XI.30.) Kgy. számú határozat**

1. A Közgyűlés hozzájárul ahhoz, hogy az Önkormányzat és a Szombathelyért Közalapítvány között létrejött 61588-2/2015. számú kölcsönszerződés 4. pontja az alábbiak szerint módosuljon:

„.4. Adós kötelezettséget vállal arra, hogy a 7 millió forint kölcsönösszegből 1 millió forintot 2022. december 31. napjáig, 500 ezer forintot 2023. december 31 napjáig, 5,5 millió forintot 2024. december 31. napjáig Hitelezőnek visszafizet.”

1. A Közgyűlés felhatalmazza a polgármestert a szerződésmódosítás aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője)

**Határidő**: azonnal (1. pont vonatkozásában)

2023. december 15. (2. pont vonatkozásában)

**Dr. Nemény András polgármester:** Jön a II/II. határozati javaslat, a Joskar-Ola Alapítvány részére, a Joskar-Ola 50! elnevezésű programra 150 000.- Ft biztosítása, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**362/2023. (XI.30.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2023. évi költségvetéséről szóló 4/2023. (II.28.) önkormányzati rendelet 13. mellékletében meghatározott „Polgármesteri keret” tételsor terhére a Joskar-Ola Alapítvány részére a Joskar-Ola 50! elnevezésű jubileumi programra 150.000,- Ft pénzeszköz átadásra kerüljön.

2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2023. december 15. (2. pont vonatkozásában)

**Dr. Nemény András polgármester:** Jön a II/III. javaslat, ez a Nagy Lajos Gimnáziumért Alapítvány részére biztosított támogatás, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**363/2023. (XI.30.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, az önkormányzat 2023. évi költségvetéséről szóló 4/2023. (II.28.) önkormányzati rendelet 8. mellékletében meghatározott „Versenyek, rendezvények, támogatások” tételsor terhére a Nagy Lajos Gimnáziumért Alapítvány részére a városi tanévnyitó ünnepség megrendezésére tekintettel 100.000,- Ft pénzeszköz átadásra kerüljön.

2. A Közgyűlés felkéri a kötelezettségvállalót a támogatási szerződés aláírására.

**Felelősök:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2023. december 15. (2. pont vonatkozásában)

**Dr. Nemény András polgármester:** A III. határozati javaslatunk, a helyi nemzetiségi önkormányzatokkal kötött együttműködési megállapodások módosítására előterjesztett javaslat, erről szavazunk most.

Megállapítom, hogy a testület 20 egyhangú igen szavazattal – *1 képviselő nem vett részt a szavazásban* - elfogadta a javaslatot és a következő határozatot hozta:

**364/2023. (XI. 30.) Kgy. számú határozat**

1./ Szombathely Megyei Jogú Város Közgyűlése megtárgyalta a helyi nemzetiségi önkormányzatokkal 2019. december 10. napján kötött együttműködési megállapodások módosítására előterjesztett javaslatot, és az alábbi döntéseket hozta:

* A megállapodások IV. fejezete új, 14. ponttal egészüljön ki az alábbiak szerint:

*„14. Szombathely Megyei Jogú Város Jegyzője felelős a nemzetiségi önkormányzat belső kontrollrendszere kialakításáért és működtetéséért, amelynek részleteit a nemzetiségi önkormányzatokkal egyeztetett jegyzői utasítás tartalmazza. A nemzetiségi önkormányzat kötelezettséget vállal arra, hogy a hatályos jogszabályokban és a jegyzői utasításban foglalt kötelezettségek végrehajtása érdekében együttműködnek a jegyző által kijelölt belső kontroll felelőssel.”*

* A megállapodások VI. fejezete az alábbi új, 3. ponttal egészüljön ki, így a korábbi 3. pont számozása 4. pontra változzon:

*„3. A nemzetiségi önkormányzat képviselői vagyonnyilatkozatainak őrzéséről és nyilvántartásáról Szombathely Megyei Jogú Város Jegyzője gondoskodik. A feladat végrehajtása részleteiről a nemzetiségi önkormányzattal egyeztett jegyzői utasítás rendelkezik.”*

2./ A Közgyűlés felhatalmazza a polgármestert, hogy az együttműködési megállapodások módosítását aláírja.

**Felelősök:** Dr. Nemény András polgármester

Dr. Károlyi Ákos jegyző

/a végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője,

Stéger Gábor, a Közgazdasági és Adó Osztály vezetője,

a jegyző által kijelölt belső kontroll felelős)

**Határidő:** 1. pont: azonnal

2. pont: 2023. december 15.

**Dr. Nemény András polgármester:** Jön a IV/I. javaslat, ez a Modern Városok Programot érintő támogatással kapcsolatos, tulajdonképpen a megszűnéses javaslat, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**365/2023. (XI. 30.) Kgy. számú határozat**

Szombathely Megyei Jogú Város Közgyűlése a Modern Városok Programot érintő egyes veszélyhelyzeti szabályokról szóló 491/2023. (XI.2.) Kormányrendelet előírásai alapján a rendelet erejénél fogva megszűnő támogatási jogviszonyokról szóló tájékoztatást tudomásul veszi.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a SZOVA NZrt. vezérigazgatója)

**Határidő:** azonnal

**Dr. Nemény András polgármester:** Jön a IV/II. javaslat, „Új bölcsőde építése Szombathely Szentkirályi városrészen”, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**366/2023.(XI.30.) Kgy. számú határozat**

Szombathely Megyei Jogú Város Közgyűlése az „Új bölcsőde építése Szombathely Szentkirályi városrészen” elnevezésű projekttel kapcsolatos szabálytalansági eljárást „szabálytalanság nem történt” megállapítással lezáró értesítést megismerte, az abban foglaltakat tudomásul veszi.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője,

dr. Kovácsné Takács Klaudia, a Savaria Városfejlesztési Kft. vezetője)

**Határidő:** azonnal

**Dr. Nemény András polgármester:** V. határozati javaslatunk, Európai Városi Kezdeményezés, van más neve is, de ezeket nem fogom felolvasni. Erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**367/2023. (XI.30.) Kgy. számú határozat**

Szombathely Megyei Jogú Város Közgyűlése az European Urban Initiative (EUI) (Európai Városi Kezdeményezés) City-to-City Exchanges (Városok közötti csereprogram) pályázat benyújtását megtárgyalta, a következő döntéseket hozta:

1. A Közgyűlés egyetért a pályázat benyújtásával, és felkéri a polgármestert a szükséges dokumentumok aláírására.
2. A Közgyűlés nyertes pályázat esetén felhatalmazza a polgármestert a támogatási szerződés aláírására.

**Felelősök:** Dr. Nemény András, polgármester

Dr. Horváth Attila, alpolgármester

Dr. Károlyi Ákos, jegyző

Bokányi Adrienn, tanácsnok

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő**: azonnal

**Dr. Nemény András polgármester:** Most jön a kiegészítő határozati javaslatok közül az első, ami a Kulturális Civil Alap tételsor terhére támogatásban részesülőknek a táblázatát tartalmazza, erről szavazunk most. Nyilván azokat tudtuk támogatni, akik időben beadták a pályázatot.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**368/2023.(XI. 30.) Kgy. sz. határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése alapján - figyelembe véve a Kulturális, Oktatási és Civil Bizottság 147/2023. (XI.28.) KOCB számú határozatában foglalt javaslatot – hozzájárul ahhoz, hogy az alábbi alapítványok - az Önkormányzat 2023. évi költségvetéséről szóló 4/2023. (II.28.) önkormányzati rendelet 9. mellékletében található „Kulturális és Civil Alap” tételsor terhére - támogatásban részesüljenek:

|  |  |  |
| --- | --- | --- |
| **Szervezet neve** | **Támogatott cél megnevezése** | **Javasolt összeg (Ft)** |
| A Szombathelyi Evangélikus Egyházközség Szeretetszolgálatért Alapítvány | 2024. évi működés támogatása | 100.000,- |
| Alpokalja a Daganatos Gyermekekért Alapítvány | 2024. évi működés támogatása | 100.000,- |
| Mira Orient Art Kulturális és Jóléti Alapítvány | 2024. évi működés támogatása | 200.000,- |
| Szombathelyi Zsidó Hitközség Szociális és Kulturális Alapítványa | 2024. évi működés támogatása | 200.000,- |
| Változó Világért Alapítvány | 2024. évi működés támogatása | 150.000,- |
| A Szombathelyi Evangélikus Egyházközség Szeretetszolgálatért Alapítvány | Életmód és élmény alkalmak | 50.000,- |
| A Szombathelyi Székesegyházért Közhasznú Alapítvány | Martinus Orgonafesztivál | 100.000,- |
| Alpokalja a Daganatos Gyermekekért Alapítvány | X. Csodaszarvas Tábor | 100.000,- |
| Apáczai Csere János Alapítvány | "A közös nyelv-a táj"- Konferencia megvalósítása | 50.000,- |
| Gyermekeinkért, Iskolánkért Alapítvány | Váci jubileumi sorozat | 50.000,- |
| Savaria Történelmi Karnevál Közhasznú Közalapítvány | Szövetek térben, időben, anyagban című előadássorozat | 100.000,- |
| Szent Márton Társaság Támogatásáért Alapítvány | Előadássorozat a családi életről | 50.000,- |
| Szolgálat Alapítvány | Szállj költemény szavalóverseny-Németh Pál kollégium | 100.000,- |
| Szombathelyi Polgár Kulturális Alapítvány | Adventi könyv ajándékozás | 100.000,- |
| Szombathelyi Zsidó Hitközség Szociális és Kulturális Alapítványa | Zsidó vallási és kulturális rendezvények Szombathelyen | 100.000,- |

1. A Közgyűlés felhatalmazza a kötelezettségvállalót a támogatási szerződések aláírására.

**Felelős:** Dr. Nemény András polgármester

Horváth Soma alpolgármester

Putz Attila, a Kulturális, Oktatási és Civil Bizottság elnöke

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2024. december 31. (2. pont vonatkozásában)

**Dr. Nemény András polgármester:** Most a II. határozati javaslat, a Szombathelyi Keresztény Közösség Egyesület a Szombathely városnevet használhassa ebben a formában. Erről szavazunk most. Nézek itt Ágh Ernőre, bólogat.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**369/2023. (XI. 30.) Kgy. számú határozat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése és a Kulturális, Oktatási és Civil Bizottság 145/2023. (X.28.) KOCB számú határozata alapján – engedélyezi, hogy a Szombathelyi Keresztény Közösség Egyesület a Szombathely városnevet ebben a formában használhassa az egyesület fennállásának időtartama alatt.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Jön a III. határozati javaslatunk, ez az átruházott hatáskörben hozott intézkedésekről adott tájékoztatás tudomásulvétele, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**370/2023. (XI.30.) Kgy. számú határozat**

Szombathely Megyei Jogú Város Közgyűlése az SZMSZ 74. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** És akkor a IV. javaslatról döntöttünk korábban, hogy azt külön napirendi pontként tárgyaljuk majd jövőre, úgyhogy ezzel végére értünk és most egyben szavazunk a beszámolóról.

Megállapítom, hogy a testület 13 igen, 0 nem, 8 tartózkodással elfogadta a beszámolót és a következő határozatot hozta:

**371/2023. (XI.30.) Kgy. számú határozat**

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Ezzel az 1. napirendi pontunk végére értünk és most szünetet rendelek el, mennyi idő is van? 12.40, fél 3 elég, vagy 3? Nézem a frakcióvezetőket, mi legyen? 3 órakor találkozunk!

*Polgármester úr 12 óra 41 perckor szünetet rendelt el.*

*A Közgyűlés a szünet után 16 fő képviselő jelenlétében 15 óra 06 perckor folytatja munkáját*

**Dr. Nemény András polgármester:** Szeretettel köszöntök mindenkit a Közgyűlésünk délutáni ülésén, a határozatképességet megállapítom, de mindenkit kérek, hogy nyomja be a jelenléti gombját, aki itt van, hogy ténylegesen lássam, hogy hányan vagyunk, határozatképességünk megvan. És azzal a javaslattal élnék, hogy a 2. és a 3. napirendi pontunkat cseréljük ki, és akkor a „Javaslat bizottsági tagok megválasztására” kerülne előbbre, hiszen itt van körünkben Dr. Koncz Gabriella és Verasztó István, akik érintettek ebben a kérdésben, köszöntöm őket nagy szeretettel. Úgyhogy áttennénk a napirendet, és akkor egyből következne is az eskütétel és akkor nem kéne megvárni még egy pontot, ha ezzel egyetért a Közgyűlés. Akkor most fel is tenném szavazásra ezt a napirend cserét. Szavazzunk róla most.

Megállapítom, hogy a testület 16 igen, 0 nem, 0 tartózkodással *– 5 képviselő távol van* - elfogadta a napirendi pont csere javaslatot és a következő határozatot hozta:

**372/2023. (XI.30.) Kgy. számú határozat**

A Közgyűlés úgy határoz, hogy a „Javaslat az alapellátási orvosi ügyelet átadásával kapcsolatos döntések meghozatalára” című és a „Javaslat bizottsági tagok megválasztására” című napirendek sorrendjét felcseréli.

**Felelős:** Dr. Nemény András polgármester

**Határidő:** azonnal

***2./ Javaslat bizottsági tagok megválasztására***

***Előadók:*** *Dr. Nemény András polgármester*

*Horváth Soma alpolgármester*

**Dr. Nemény András polgármester:**Rá is térünk akkor az új 2. napirendi pontunkra, javaslat bizottsági tagok megválasztására. Itt változás történt a Szombathelyi, meg a Vas Megyei Rendőrkapitányság tekintetében és ezeknek a változásoknak további következményei, hogy a bizottsági tagok között is, a Bűnmegelőzési Bizottságban változás következik be. És egyrészt szeretném itt megragadni a lehetőséget, hogy megköszönjem a munkáját Dr. Gulyás Ferenc, korábbi szombathelyi kapitánynak és Balogh Gábornak, most már Vasvár kapitányának. Úgyhogy az ő eddigi munkájuk nagyon fontos, jó volt, és köszönjük szépen, és biztos vagyok benne, hogy a bizottsági ülésen már most is részt vevő Dr. Koncz Gabriella és Verasztó István ugyanolyan jó munkát fog végezni a bizottságban, csak hát ehhez kell a formális aktus is, hogy esküt tegyenek. Ez fog most majd következni, de először szavazunk arról, hogy ezt a bizottsági tagcserét és az új bizottsági tagok felvételét, ezt tegyük is meg. A határozati javaslatunk ki is van osztva. Dr. Gulyás Ferenc rendőr ezredes és Dr. Balogh Gábor rendőr alezredes helyett Dr. Koncz Gabriella rendőr ezredest és Verasztó István rendőr alezredest javaslom megválasztani, a nagyon hosszú nevű, de a lényeg, a Bűnmegelőzési Bizottságba. Erről szavazzunk most.

Megállapítom, hogy a testület 17 igennel, de most Kecskés képviselő jelzi, hogy nem nyomta meg.

**Mikrofon nélkül Dr. Kecskés László az Egészségügyi Szakmai Bizottság elnöke:** Nem volt a jelen gombom megnyomva.

**Dr. Nemény András polgármester:** Akkor vegyük úgy, hogy jelen van, hiszen fizikailag ténylegesen itt van.

Úgyhogy a testület 18 egyhangú igen szavazattal – *3 képviselő távol van –* elfogadta a javaslatot és a következő határozatot hozta:

**373/2023. (XI.30.) Kgy. számú határozat**

A Közgyűlés a Bűnmegelőzési, Közbiztonsági és Közrendvédelmi Bizottság tagjait megválasztó 473/2019. (X.31.) Kgy. számú és 619/2019. (XII.19.) Kgy. számú határozatokat – a Városi Rendőrkapitány javaslatára – úgy módosítja, hogy

**Dr. Gulyás Ferenc r. ezredes és Balogh Gábor r. alezredes**

**helyett**

**Dr. Koncz Gabriella r. ezredest és Verasztó István r. alezredest**

választja meg 2023. december 1. napjától a Bűnmegelőzési, Közbiztonsági és Közrendvédelmi Bizottság nem képviselő tagjaivá.

**Felelős:** Dr. Nemény András polgármester

Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke

Dr. Károlyi Ákos jegyző

/A végrehajtás előkészítéséért:

Dr. Holler Péter, a Hatósági Osztály vezetője

Nagyné dr. Gats Andrea, a Jogi és Képviselői Osztály vezetője/

**Határidő:** azonnal

**Dr. Nemény András polgármester:** Az eskütétel után válik hivatalossá a bizottsági tagság, úgyhogy megkérek mindenkit, hogy álljanak fel, és a tagokat megkérem, hogy fáradjanak ide ki. Parancsoljanak, úgy szokott lenni, hogy ideállnak, egymás mellé, akkor én mondom a szöveget, az „én” után mindenki mondja a nevét, a végén pedig az „Isten engem úgy segéljen!”-t én fogom mondani, aki gondolja, mondja, aki nem, az nem.

*Dr. Koncz Gabriella r. ezredes és Verasztó István r. alezredes a Bűnmegelőzési, Közbiztonsági és Közrendvédelmi Bizottság* *új tagjai leteszik esküjüket. Az esküokmány a jegyzőkönyv mellékletét képezi.*

***3./ Javaslat az alapellátási orvosi ügyelet átadásával kapcsolatos döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

***Meghívottak:***  *Dr. Csató Gábor, az Országos Mentőszolgálat főigazgatója*

*Dr. Haness János, az Országos Mentőszolgálat Nyugat-dunántúli Regionális Mentőszervezet regionális igazgatója*

*Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezete igazgatója*

**Dr. Nemény András polgármester:** Áttérünk a következő napirendi pontunkra, és Kecskés László elnök úrnak adom meg először a szót, parancsoljon!

**Dr. Kecskés László, az Egészségügyi Szakmai Bizottság elnöke:** Tisztelt Polgármester Úr, Tisztelt Közgyűlés! az Egészségügyi Szakmai Bizottság megtárgyalta a „Javaslat az alapellátási orvosi ügyelet átadásával kapcsolatos döntések meghozatalára” című előterjesztést és 1 tartózkodás mellett lényegében egyöntetűen támogattuk. Nagy örömünkre szolgált, amikor megtudtuk, hogy az OMSZ végül is elfogadta a Közgyűlésnek azt a múltkori döntését, vagy kérését, hogy a megfelelő helyen alakuljon ki az ügyelet. Én azt hiszem, hogy ez egy okos és kompromisszumos lépés volt, ami szerintem mindenféle feltételnek megfelel. Annyi információm van, hogy az OMSZ megszervezte a decemberi ügyeletet, ami el fog indulni és remélhetőleg ez folyamatosan és jól fog működni. Köszönöm szépen!

**Dr. Nemény András polgármester:** Köszönöm szépen elnök úrnak! További jelentkezőt nem látok, a vitát lezárom, én pedig az egész Közgyűlésnek köszönöm, a múltkori hosszú, de konstruktív végű vita után lehetett látni, hogy mégiscsak sikerült eredményt elérnünk. És nyilván az OMSZ helyi szereplőinek is köszönöm, akik ugyanígy beleálltak ebbe a történetbe és végül igazgató úrnak is, aki mindezt elfogadta, mert ahhoz is mindig kell egy bölcsesség, mikor az ember tud változtatni a korábbi döntésén, mert azt látja, hogy ez valójában az, ami szolgálja jelen esetben Szombathely érdekét. Én remélem, hogy ez egy hosszú távú dolog lesz, nemcsak rövid távú. Akkor szavazhatunk is. Itt egy határozati javaslatunk van, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**374/2023. (XI.30.) Kgy. számú határozat**

1. Szombathely Megyei Jogú Város Közgyűlése az előterjesztés 2. számú mellékletét képező – alapellátáshoz kapcsolódó háziorvosi és házi gyermekorvosi ügyeleti feladatok átadása tárgyában kötendő - háromoldalú megállapodást jóváhagyja.
2. A Közgyűlés a GESZ alkalmazásában álló 3 fő egészségügyben dolgozó egészségügyi szolgálati jogviszonyú főállású gépkocsivezető, valamint 3 fő egészségügyi szolgálati jogviszonyú ápoló-diszpécser jogviszonyának 2023. november 30. napjával történő megszüntetésével kapcsolatos költségek fedezetére a GESZ költségvetésében 18.063.000,- Ft-ot biztosít.
3. A Közgyűlés felhatalmazza a polgármestert és a GESZ igazgatóját a 1. pont szerinti megállapodás aláírására.

**Felelős:** Dr. Nemény András, polgármester

Dr. László Győző, alpolgármester

Dr. Horváth Attila alpolgármester

Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Vigné Horváth Ilona, a GESZ igazgatója/

**Határidő:** azonnal

***4./******Javaslat szén-monoxid érzékelő készülékek biztosítására***

***Előadók:*** *Dr. Nemény András polgármester*

*Dr. Horváth Attila alpolgármester*

*Dr. László Győző alpolgármester*

*Dr. Károlyi Ákos jegyző*

**Dr. Nemény András polgármester:** Rátérünk a 4. napirendi pontunkra. Megkérdezem, hogy van-e jelentkező? Vannak jelentkezők. Hű, de sokan jelentkeztek hirtelen, megadom a szót Dr. Czeglédy Csabának, ő jelentkezett először.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! A városvezetés pontosan tudja, mert még a tragédia bekövetkezte előtt a városvezetésnek már adtam arról tájékoztatást, hogy az előttünk álló hónapokban, években különös hangsúlyt kell fektetnünk az önkormányzati tulajdonú lakásokra, hiszen 2154, ha fejből jól mondom, 2154, talán jól mondom a számot, önkormányzati lakásunk van, és ugye kimaradt egy-két év a COVID miatt a bérlemény ellenőrzésekből. Idén újrakezdték a bérlemény ellenőrzést a munkatársak. Már ebben az időszakban is fedeztek fel olyan átalakításokat, nyílt égésterű eszközök beszerelését, nyílászáró cserét, ami nem volt egyeztetve az önkormányzattal. Ami esetében ugye felmerül, hogy nem biztos, hogy a légellátás a lakások esetében teljes körű, illetve a légbeejtőknek az eltakarásával találkoznak, elfedésével, eltömődésével, ami nyilván karbantartási kötelezettség lenne. De a lakók jó része nem is akar arról hallani, hogy neki bármiféle karbantartási feladata lenne, hiszen nyilván a tulajdonosé a felújítás, de az, hogy az önkormányzati lakás karban legyen tartva, az a bérlő feladata, de ennek nem feltétlenül tesznek eleget. Pont arról beszéltem a polgármester úrral is, hogy ez egy komoly feladat lesz, ennek az ellenőrzése. Most például bevezette a SZOVA nagyon helyesen, hogy nyílászáró cserére nem kerülhet úgy sor, hogy egyébként légellátás szempontjából nincsen a lakás ellenőrizve. Majd ezután, az egyeztetésünkre egy hétre, talán akkor következett be ez a mindenkit megdöbbentő, súlyos tragédia, úgyhogy én a magam részéről, aki az egyik olyan szereplő, aki közvetlenebb módon felel az önkormányzati bérlakásokért, csak kifejezetten üdvözölni tudom, hogy az önkormányzati bérlakásokba is kerülnek ezekből a szén-monoxid érzékelőkből. Már megint rosszul fogom mondani a számot, azt hiszem 1581 önkormányzati lakás, felmérték a SZOVA munkatársai, nagyon pontos nyilvántartással rendelkezünk, de szerintem rosszul mondtam a számot, vagy jó mondtam? Jól mondtam? Tehát 1581, ugye hétfőn volt egy értekezlet, és felmérésre került, 1581 olyan önkormányzati lakás van, ahol bármilyen nyílt égésterű készülék, vagy eszköz, vagy fűtési rendszer van. Ezt kell akkor majd, ezeknek az eszközeit kell beszerezni. Én javaslom, ez külön határozatban nem szerepel, de a jegyzőkönyvben is legyen benn, meg nyilván a városvezetésnek megvan az eszköze a SZOVA vezetésével való egyeztetésre, hogy önmagában elemet zártan tartalmazó eszköz, és amit polcra vagy asztalra lehet helyezni, lehetőleg olyan eszköz kerüljön beszerzésre. Hiszen a határozat alapján a hat bérlemény kezelőnek kell ugye ezeket az összes lakásba eljuttatni, azaz pluszban időigényes lenne, hogyha ezeket fel kellene szerelni és szerencsés lenne, hogyha ezekből az elemeket nem lehetne kiszedni és csak simán el kellene helyezni ezeket a lakásokban. Illetve még azt kérem a városvezetéstől, illetve a SZOVA vezetésétől, talán jegyző úr is megerősíti, hogy a Szent Márton kártya esetében a munkaidőn kívüli, a kártya polgárokhoz való eljuttatása volt a feladata többek között önkormányzati dolgozóknak is. De hát ezt plusz juttatásért csinálták, tehát nagy valószínűséggel az összes tevékenységük mellett, részben, vagy jórészt munkaidőn kívül kell majd a bérleménykezelőknek ezt eljuttatni, tehát a bérleménykezelési osztályra ez plusz teherként fog hárulni. Hogyha január első napjaiban sikerül beszerezni ezeket az eszközöket, a lehető leghamarabb, egy-másfél hónapon belül ezeket el kellene juttatni a háztartásokba. Tehát ennek az átgondolását is kérem a városvezetéstől. Nyilván nem azért szerezzük be ezeket a szén-monoxid érzékelőket, hogy majd nyárig, vagy tavaszig kikerüljenek a lakásokba, szerencsés lenne, ha január, legkésőbb február közepén ezek odakerülnének, ha sikerül az eszközöket előbb beszerezni. Bár ennek a nagyobb költsége, nem tudom versenyeztetés szempontjából, hogy teszi lehetővé, de hogyha elkezdjük beszerezni az eszközöket idén, meg január elején, akkor, a bérleménykezelési osztályvezetővel egyeztettem nap folyamán, ők az mondják, hogy egy-másfél hónap alatt tudják vállalni ennek a kijuttatását, de én kérem, hogy ennek – a Szent Márton kártyához hasonlóan – az ellentételezését is gondolja át a városvezetés, meg egyeztesse le a SZOVÁ-val. Az biztos, hogy a bérleménykezelési osztály munkatársai, átérezve a dolog súlyát és felelősségét, a lehető leghamarabb az összes háztartásba ezeket ki fogják juttatni. És még egyszer üdvözlöm a lakosság szempontjából és azon belül az önkormányzati lakásokban lakók szempontjából is ezt az előterjesztést.

**Dr. Nemény András polgármester:** Köszönöm szépen elnök úrnak. Nyilván az önkormányzati bérlakásban élőkért még nagyobb felelősségünk van tulajdonosként. Ez ugyanaz a dolog, de mégis két különböző megoldási módszer, hiszen az önkormányzati bérlakás esetében mi szerezzük be majd ezeket a mérőkészülékeket, ugyanakkor a lakosság részéről pedig az a javaslat, hogy a megvásárolt készüléket, szén-monoxid mérőket kifizetjük. Tehát két különböző dologról beszélünk, de mind a kettő egyformán fontos, hiszen ugyanazt a célt szolgálja, hogy biztonságosabbak legyenek a szombathelyi lakások. És tényleg nagyon szomorú ez a tragédia is, ami most történt a közelmúltban és minden ilyen tragédia, hiszen több is volt már, Magyarországon is elég sok van. És hogyha egy évben akár csak egy életet meg tudunk menteni, akkor is megérte már, és ez nem egy költségvetési szempontból nézhető dolog, ezért is gondoltuk azt, hogy rajtunk ne múljon, hogy ilyen tragikus esemény többet ne fordulhasson elő. Elnök úr javaslataira, nyilván a SZOVÁ-val egyeztetve, természetesen a SZOVÁ-nak a dolga, hogy hogyan juttatja el ezeket. Hogyha ezt csak a bérleménykezelők végzik, akkor értelemszerűen, hogyha ezt többletmunkában csinálják, akkor valami jutalmazást hozzá fognak tenni, ezt a cég vezérigazgatója is majd hallja, ezt a kérésünket, majd ők ezt megcsinálják a maguk működésén belül. Én ezt értelemszerűen tudom támogatni, de ezt az egész ügyhöz képest egy technikai részletnek tekintem, azt nem, hogy minél gyorsabban jusson el egyébként, az én számomra az a megrendelés a cég felé, hogy úgy osszák ki, hogy minél gyorsabban, bármilyen módon, akár plusz emberek bevonásával, a lehető leggyorsabban juttassák el a háztartásokba ezt. A következő hozzászóló bizottsági elnöki hozzászólásban Kecskés László, parancsoljon!

**Dr. Kecskés László az Egészségügyi Szakmai Bizottság elnöke (bizottsági elnöki hozzászólás):** Tisztelt Polgármester Úr, Tisztelt Közgyűlés! Ezzel a rendelet-tervezettel nagymértékben egyet lehet érteni, úgy is, mint az egészségügyben dolgozó ember, és valóban különleges aktualitása volt ez a rendkívül szomorú tragédia, amiről mindannyian tudunk. Valószínűleg több ilyen tragédia van, amiről nem tudunk, idősebb emberek elalszanak, gondolják, valami rossz, a szíve amúgy is beteg volt, és ez elég gyakori történet. Én azt hiszem, hogy ezzel csak nagymértékben egyet lehet érteni. Az Egészségügyi Szakmai Bizottság egyöntetűen támogatja ezt a rendelet-tervezetet, és ajánlja a Közgyűlésnek elfogadásra. Én, ahol megoldandó feladatot látok ugye, ennek az egyik pontjában az szerepel, hogy tegyen meg mindent a városvezetés, hogy felvilágosítsa a lakosságot, hogy ezt valamilyen kampányszerűen érdemes lenne, vagy televízió, rádió, egyebekbe, Savaria Fórum útján, tehát biztos, hogy jó lenne ezt propagálni, mert úgy látom, ha jól értettem, talán a rendelet-tervezetnek talán a következő pontját, hogy előbb kell megvásárolni a készüléket, aki ezt használni szeretné, és pályázhat utólag a számla beterjesztésével 15 000.- Ft értékhatárig. Itt látok egy kis olyan problémát, hogy az emberek nem biztos, hogy szívesen adnak ki 15 000.- Ft-ot egy jövőbeni esetleges visszatérítésre. Tehát ezt kellene valamilyen mértéken feloldani, ezt az ellentmondást, hogy hogyan lehetne ezt úgy megoldani, hogy tényleg mindenki megkaphassa azt a szén-monoxid érzékelő készüléket, amire szüksége van. Egyébként Czeglédy elnök úrnak annyit szeretnék mondani, tudomásom szerint, ezekből az órákból nem lehet kiszerelni, a szén-monoxid érzékelőkből nem lehet kiszerelni az elemet, mert integrálva van, és azt hiszem, talán 7 vagy 5 évig működik, utána el kell dobni, cserélni kell. Nem lehet cserélni, nem lehet akkumulátort kicserélni benne, mert integrálva van. Köszönöm a szót!

**Dr. Nemény András polgármester:** Köszönöm elnök úr! A mi javaslatunk szerint 5 évente lehet majd újat igényelni, és ez a legjobb megoldás, amit találtunk, hogy a lakók veszik meg, most az önkormányzati bérlakásokat leszámítva, és mi fizetjük ki, mert más módja ennek nem tud jó lenni. Ez a biztonságos, hogy ténylegesen arra is költik. Ha pénzt adnánk, meglenne a veszély, hogy másra költik, és nemcsak a számlát, hanem még garancialevelet is kérünk hozzá, hiszen nyilván az is egyfajta felelősség nekünk ebben az esetben. És a felelősség, az, a másik oldalon kell, hogy jelentkezzen a lakók részéről, hogy ténylegesen az egy garanciával ellátott szén-monoxid mérő, amit megvásároltak. Ez a keret, ez elég magas, amit adtunk, ez a 15 000.- Ft, tehát én azt gondolom, hogy kimondottan jó minőségűt lehet ebből vásárolni és ezt azonnal megtehetjük, tehát itt december 1-től indul már ugye a lehetőség ebben. Tehát, ha valaki jövő héten hoz egy számlát garancialevéllel, akkor a kifizetést meg fogjuk tudni oldani. Ez a leggyorsabb módja, mi ezt látjuk. Nyilván van egy lakossági felelősség is, tehát, ha valaki úgy gondolja, hogy neki nem kell, akkor ezzel nem tudunk mit kezdeni innentől kezdve. De az akkor is úgy gondolná, hogyha megvásárolnánk, és odavinnénk házhoz, kiosztanánk mindenkinek, akkor sem kapcsolná be, vagy nem foglalkozna vele, ilyen mindenképpen lenne. Azt szeretnénk, és ebben lesz egy felvilágosító kampány, hogy mindenki értse, hogy mi ez, és hogy fontos, és hogy ne csak elhozzák, hanem használják is. És ebben teljesen igaza van elnök úrnak, ilyennel készülünk a saját felületeinken. Megadom a szót Horváth Soma alpolgármesternek.

**Horváth Soma alpolgármester:** Köszönöm a szót polgármester úr! Tisztelt Közgyűlés! Körzeti képviselőként akartam most hozzászólni, egy órával ezelőtt hívott egy hölgy, hogy a szén-monoxid érzékelő igényléséről érdeklődjön. Én is nagyon fontosnak tartom, amit Kecskés képviselő úr felvetett, illetve polgármester úr, hogy kell a város részéről egy informáló kampány. Bízom benne, hogy így is lesz, a Savaria Fórum, a Szombathelyi Televízió, de azok a médiumok, amik most személyesen itt vannak és képviseltetik magukat, kérjük, hogy foglalkozzanak ezzel a témával, hogy pontosan milyen módon lehet igénybe venni ezt a 15 000.- Ft-ig kimeríthető lehetőséget. És ahogy elhangzott, már december 1-jétől igazából be lehet majd nyújtani, biztos, ami biztos, jövő hétfőtől azt gondolom ezzel kapcsolatosan, jótállási jegyet, illetve igazoló számlát is. Az én választókörzetemnek a 60 %-ában tulajdonképpen ilyen konvektoros fűtés van, a Szűrcsapó utca, illetve a Bem József utca nagy részén ilyen fűtési módszerekkel fűtenek. Fogadóórámon nagyon sok alkalommal keresnek meg ilyen jellegű problémákkal. Annak idején, az előző ciklusban, épp ott a gázkonvektoros készülékek átalakításánál Kelemen Krisztián képviselőtársammal nagyon sokszor szólaltunk fel, hogy kell valami támogatási lehetőség, mert azt is nehezen tudták finanszírozni. Szerintem ez a város részéről egy nagyon jó lehetőség. Én hiszek abban egyébként, hogy el fognak jönni és élni fognak ezzel a lehetőséggel, mert a LED-cserénél is, amikor ugyanúgy el kellett mennie a szombathelyieknek, be kellett regisztrálni, be kellett vinni a villanyszámlát, megyei székhelyek közül rekordszámban regisztráltak, több, mint 4000 háztartás. Egyébként mondom önöknek, elnézést, hogy erre áttérek, hogy most ért véget a LED-csere második köre. Mi vagyunk az országban az első ötben, ahol már második kör volt, több, mint 1000 háztartás van, akik pluszban regisztrálnak, tehát jóval 5000 háztartás felett vagyunk Szombathelyen a LED-csere programban. Tehát én bíztatom a szombathelyieket, hogy ahogy a LED-cserében, éljenek ezzel a lehetőséggel, mert ez biztonságosabbá teszi a mindennapi életüket. És akár engem is nyugodtan keressenek a Derkovitsról és bárhonnan. Köszönöm!

**Dr. Nemény András polgármester:** Köszönöm alpolgármester úr! Ez minden ötödik, hatodik háztartást jelenti, de hát látszik, hogy itt is azért még nagyon sokan vehetnék igénybe, hogyha akarnák. Tehát van, ahol hiába bármilyen reklámkampány is, az emberek nem ugyanúgy gondolkoznak egy ilyen kérdésben. De mi szeretnénk, hogy felelősen gondolkozzanak, ezért lesz marketingháttere is ennek a dolognak. Megadom a szót Kelemen Krisztián elnök úrnak.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke:** Köszönöm szépen a szót! Tisztelt Polgármester Úr, Tisztelt Közgyűlés! Hazánkban évente 500 szén-monoxid mérgezés történik, ezért egy ilyen szén-monoxid érzékelő készüléknek a megléte életet menthet. Viszont az sem mindegy, hogy milyen ez a készülék, hogy milyen minőségű. Éppen ezért fel szeretném hívni a lakosság figyelmét, hogy a katasztrofavedelem.hu weboldalán van egy értékelő lista azokról a készülékekről, amelyeket érdemes megvásárolni, pozitív értékelést kaptak és működik. Van egy olyan lista is, ami pedig a negatív értékeléseket tartalmazza, azokat a készülékeket, amelyeket semmiképpen nem szabad megvásárolni, mert nem tudja ellátni a funkcióját. És Dr. Bognár Balázs dandártábornok úr és Lakatár Gábor igazgató-helyettes úr kérésére, Egyed László alezredes úr felajánlotta a Vas Megyei Katasztrófavédelem szakmai segítségét pont a megelőző kampányhoz kapcsolódóan. Szeretném, hogyha ezzel élnénk és adott esetben a városi médiumok megkérdeznék a katasztrófavédelemnek a képviselőit is ebben az ügyben és több interjú is történne velük. Dr. Kecskés László képviselőtársamnak a felvetésére válaszolva, azt azért tudni kell, hogy a Bűnmegelőzési, Közbiztonsági és Közrendvédelmi Bizottságnak, illetve Szombathely Megyei Jogú Városnak van egy Bűnmegelőzési és Közbiztonsági Koncepciója. Ehhez tartozik egy cselekvési terv, és a bizottságunknak a költségvetési tétel során szerepel egy másfél millió Ft, és ebből általában 500 000.- Ft-tal minden évben támogatjuk a katasztrófavédelmet, pont ilyen szén-monoxid érzékelő, illetve füst érzékelő berendezéseknek a beszerzésében. És ezek a készülékek olyan családokhoz kerülnek, ahol nem tudnak előre kifizetni 15 000.-, vagy akár 18 000.- Ft-ot ilyen készülékre, olyan családok, akik a FÉHE Kft., illetve a Pálos Károlynak a látókörében vannak és ezeket a készülékeket, ezeket közösen szoktuk kiosztani. Ezzel kapcsolatban tavaly is volt egy sajtótájékoztató és az idei évben is gyakorlatilag ez a tematika, hogy lesz egy ilyenfajta támogatás is az önkormányzat részéről. Köszönöm szépen!

**Dr. Nemény András polgármester:** Köszönöm. Megadom a szót Dr. Takátsné Dr. Tenki Mária képviselőasszonynak.

**Dr. Takátsné Dr. Tenki Mária városi képviselő:** Tisztelt Polgármester Úr! A módosítást én is támogatom. Kérem, hogy a rendeletet így fogadjuk el, ahogyan az előterjesztés tartalmazza. Egy érdekes folyamatra hívnám fel a figyelmet. A belvárosban, az utóbbi években, ahol már csak gáztűzhely volt a lakásokban, a társasházi közgyűlésre vitték az ügyet, és az volt az érdekes, hogyha ezeket az ablakcseréket, egyebeket csinálták, akkor felmerült annak a lehetősége, hogy döntsön a társasház, vagy az elektromos vezetéket, vagy a gázvezetéket, a gázkészülékre előírt követelményeket teljesítik. A társasházak több része, így a Szelestey utcában is azt döntötték, hogy kiiktatták a társasházból a gázüzemelést, a Fő téren is van most egy épület, ahol szintén így döntöttek, és csak az elektromos vezeték maradt a lakóházban. Kérem szépen az adatot arról, mint a belváros képviselője, hogy az önkormányzati lakásokban, most jelentős számú ellenőrzés volt, mekkora a belvárosi választókerületemben az önkormányzati lakások száma, amelyekben konvektor, nyílt égésterű gázkazán van, akár fűtés, meleg víz, vagy mindkettő szolgáltatására. Ugyanis én emlékszem arra polgármester úr, hogy önök a választási kampányban azt hangoztatták, hogy kazáncsere programot indítanak. Ennek a napirendnek kapcsán szeretném felhívni erre a figyelmüket. Tehát az önkormányzati lakásokban is kötelező az, hogyha ezekhez a készülékekhez az önkormányzat, SZOVA a kezelő szerv, de az önkormányzat is rendelkezése szerint hozzányúl, akkor például a nyílt égésterű kazánoknál már csak kondenzációst szerelhet fel. Annak viszont számos olyan járulékos költségei vannak, kémény, egyéb, amelyekben helyt kell állni. Tehát nemcsak erről van szó, hogy ez a készülék, amivel nagyon helyesen, a szén-monoxid mérővel tudjuk hirtelen és rögtön ezt a támogatást megadni a lakosoknak, az önkormányzati lakásokban és a nem önkormányzati lakásokban, de a jövőre nézve ebben is gondolkodni kell. És a programjukra nagyon kíváncsiak lennénk mi, ellenzék, hogy mit gondoltak erről? Mert most már csak egy év van, akkor most ezt felejtsük el, vagy lesz-e esetleg ezzel a programmal is valami továbblépésük? Köszönöm!

**Dr. Nemény András polgármester:** Köszönöm képviselő asszony! Nemzeti kazárcsere-programról is volt szó korábban és annak a megfelelő önkormányzati részének a biztosításában gondolkoztunk, de aztán ilyen nem volt. Az pedig nem várható el egy önkormányzattól, hogy önmagában, maga cserélje ki minden lakásnál a kazánt. Tehát ez egy lakosság, kormányzat, önkormányzat közötti együttműködést feltételezett, amit persze nem adtunk fel, de a jelen körülmények között, valahol gondolom az ország gazdasági helyzete miatt a kormányzat sem vitte tovább ezt a gondolatot. Mi sem tudtuk megtenni, látszik, hogy pontosan mire költöttük a pénzeket a költségvetésből, erre nem futotta. További jelentkezőt nem látok, a vitát lezárom és akkor szavazni fogunk. Egy határozati javaslatunk van és egy rendelet megalkotása tulajdonképpen. A rendeletről szavazunk először és utána a határozatról. Akkor most a rendeletet teszem fel szavazásra. Ritkán van, hogy rendeletet alkotunk meg, ez most egy ilyen. Képviselőasszony meg akarta szavazni szerintem.

Megállapítom, hogy a testület, 21 egyhangú igen szavazattal elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**19/2023. (XI.30.) önkormányzati rendelete**

**a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester**: Szerintem örüljünk annak, amit sikerült elérnünk, aztán majd még lesz lehetősége képviselőasszonynak mondani. És a határozati javaslatról szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**375/2023. (XI.30.) Kgy. számú határozat**

1. Szombathely Megyei Jogú Város Közgyűlése felkéri a SZOVA NZrt. vezérigazgatóját, hogy a SZOVA NZrt. költségén haladéktalanul gondoskodjon megfelelő szén-monoxid érzékelő mérőkészülék beszerzéséről, szakszerű felszereléséről, szükséges cseréjéről minden olyan, az önkormányzat, vagy a SZOVA NZrt. tulajdonában lévő bérlakás vonatkozásában, ahol ilyen készülék telepítése műszaki szempontból szükséges.
2. A Közgyűlés felkéri a polgármestert, hogy minden szombathelyi háztartás figyelmét hívja fel a szén-monoxid mérgezés veszélyére, a megelőzés módjára és az Önkormányzat által biztosított támogatási lehetőségre.
3. Szombathely Megyei Jogú Közgyűlése elhatározza, hogy az 1-2. pontokban írtak végrehajtásához szükséges költségvetési forrást a mindenkori költségvetési rendeletében biztosítja.

**Felelős:** Dr. Nemény András polgármester

Dr. László Győző alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Kovács Cecília, SZOVA NZrt. vezérigazgatója)

**Határidő:** 2024. január 31. (az 1. pont vonatkozásában)

2023. december 31. (a 2. pont vonatkozásában)

a mindenkori költségvetési rendelet elfogadása (a 3. pont vonatkozásában)

**Dr. Nemény András polgármester:** Köszönöm mindenkinek, hogy ilyen konstruktívan állt ehhez a kérdéshez. Szerintem ez egy fontos, közös pont, ami egyértelmű, hogy a szombathelyi választók érdekét képviseli.

***5./ Javaslat a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosítására*** */az előterjesztés később kerül kiküldésre/*

***Előadók:*** *Dr. Nemény András polgármester*

*Horváth Soma alpolgármester*

*Dr. Károlyi Ákos jegyző*

***Meghívott:*** *Kovács Cecília, a SZOVA NZrt. vezérigazgatója*

**Dr. Nemény András polgármester:** Áttérünk a következő napirendi pontunkra, kérdezem, hogy van-e jelentkező? Megadom a szór Dr. Takátsné Dr. Tenki Mária képviselőasszonynak.

**Dr. Takátsné Dr. Tenki Mária városi képviselő:** Köszönöm szépen! Polgármester úrnak szeretném megköszönni azt, hogy ezt az előterjesztést ilyen formában és ilyen tartalommal leszignálta és a Közgyűlés elé tette. Az apparátusnak pedig a munkáját, jegyző úrnak is. Még hogyha egy kicsit késve is, de megkaptuk ennek az előterjesztési anyagát. A rendeletmódosítást kérem, hogy képviselőtársaim fogadják el. Több sétát tettem azóta a parkolóinkban, és valóban vannak üres helyek. Tényleg elértük azt a célt alpolgármester úr, hogy a 600,- Ft-os emeléssel kevesebb parkoló gépjármű van. De hát kössük össze a kellemetlent a hasznossal, azzal, hogy így szóba kerülhetett valóban az, és nagyon örülök, hogy polgármester úr is egyet értett vele, hogy a belvárosban lakók, lakásonként a 2 szürkebérletet - egyelőre egy évi időtartamra - megkaphassák. Polgármester úr, azért egy dolgot hadd mondjak el. Nagyon jó az előterjesztés, a módja, tehát az, hogy a Momentum megyei elnökét hívja oda az asztalhoz és engem nem hív, aki 17 éve vagyok a belváros önkormányzati képviselője. Nem tudom, mi motoszkálhat polgármester úrban ilyenkor. Ő nem is tagja a testületnek. Nem tudom, mi motoszkálhat, talán az, hogy 2006-ban győztem a választáson, az önkormányzatin ön ellen? Ezt most már félre kellene tenni. Nem tudom, mi motoszkál, egyszerűen nem hív meg ezekre a megbeszélésekre. Szívesen jövök ám, ha az az időpontját közli, ami a belvárost érinti. Nagyon szeretném, ha ezekre a megbeszélésekre meghívna. Meghívna olyanra is, hogyha valami útfelújítás történik, még ha egy kevés szakaszon is, de ne a Momentum megyei elnökét hívja már meg, hát itt vagyok én, aki a választókörzetnek a képviselője. És nagyon szépen kérem, hogy tegye meg, hogy hívjon meg ezekre a konzultációkra, tegye meg azt, hogy a rendelet-tervezetre is, ehhez is lett volna számos kiegészítő módosításom, amivel még pontosítani tudtuk volna, de remélem, hogy az egy év során, a tapasztalatok összegyűjtése során ezeket a módosításokat majd megtehetem. Körülbelül olyan 10 városnak néztem át az anyagát, és azokból a tapasztalatokat nagyon szépen beleültethetnénk, hogy ne is lehessen visszaélni ezzel a joggal. Sőt, még volt olyan kérés is, hogy esetleg, aki kizárólagos céges autót használ, magánautóra nem kér, de akkor, ha igazolást hoz, akkor a céges autóval is tudjon ezzel élni, tehát majd az egy év során lesz lehetőségünk arra, hogy az új városvezetés egy év múlva, ugye a választások lezajlanak, egy kibővítettebb anyaggal foglalkozzon ebben a tekintetben és meghosszabbítsa ezt. Köszönöm!

**Dr. Nemény András polgármester:** Köszönöm szépen képviselőasszony! Azért volt ott Lukács Dániel egyébként, akkor nevezzük nevén a fiatalembert, aki egyébként bizottsági tag, tehát az önkormányzaton is belül van, tehát már csak ezért is bármikor fogadhatom és tárgyalhatok vele. De valóban, ő lesz annak a képviselő-jelöltje az Éljen Szombathely! részéről, és hát nyilván, mint ilyen, már járja a körzetet és elég sokszor egyeztetünk és beszámolt arról, hogy az ott élőknél - mert direkt kértem is, hogy ennek a kérdésnek is járjon utána, - ennek nagyon erős támogatottsága lenne a választókörzetben. Az ő véleményét ismertem, mert elég határozottan és egyértelműen állt ki mellette. Ellentétben képviselőasszony véleményével, aki hol ezt mondta, hol azt mondta. Hát az elmúlt 10 évet, ha végignézzük, és szerintem erre elég erős jegyzőkönyvi alapok is vannak, a tisztelt képviselőasszony abban a 9 évben, amikor vezették a várost, nemhogy nem javasolta ezt a dolgot a Közgyűlésnek, hanem leszavazta. Le tetszett szavazni. Nyilvánvaló, hogy leszavazta, csak nem tudom, hogy miért? Tehát, amikor, meg is tetszik mondani, ezt értem, kíváncsi is vagyok, hogy miért szavazta le azt a javaslatot, amiről most azt gondolja, hogy erősen támogatnia kell. De hát Lukács Dániel erről végig azt mondta, hogy ezt szeretné, ön pedig, amikor városvezetők voltak, akkor ellene szavazott, amikor az Éljen Szombathely! frakcióból, vagy akkor még talán más is volt a neve, ilyen javaslatok voltak. Szerintem érdemes ezt visszaidézni önnek. Lehet, hogy most szkeptikus, de én hiszek benne, hogy voltak ilyen javaslatok és épp ezért én úgy gondoltam, hogy azokat a körzeti képviselőket, akiket érint. és aki a javaslatot tette, őket hívtam fel, és még egyébként több más embert is, szerintem ez jogom, hogy ezt megtegyem. Az ön véleményét, a legutolsó álláspontját ismertem e tekintetben, tehát nem kellett megkérdeznem, úgyhogy nyilvánvaló, egy ilyen esetben, amikor egy ilyen javaslatot hozunk elő, akkor városvezetői szintről nézve nemcsak egy körzetet kell nézni, hanem az összvárosi kérdést, nemcsak azt, hogy mit szólnak hozzá a városlakók, hanem hogyan érinti ez az egész parkolási rendszert, a SZOVÁ-nak a véleményét ebben be kell kérni. Én azt mondtam legutóbb, amikor Közgyűlésen ez felmerült, hogy próbálunk egy hatástanulmányt csinálni, amit sajnos nem lehet tökéletesen megtenni, de az összes rendelkezésre álló adat szerint megnéztük, hogy körülbelül hányan vannak, akik most esetleg a szürke bérlet mellett vesznek más bérleteket és mondjuk, ez egy pénzügyi kérdés, hogy akkor innentől kezdve őnekik nem kell, ez mit jelent költségvetési szempontból. Ilyenkor mérlegelni kell azt is, hogy ha ezen felül is vannak olyan autók, amik nem parkolnak ilyenkor a belvárosban, hanem kijjebb parkolnak, akkor azok bejöhetnek értelemszerűen ide. De hát azok is parkolnak valahol, a lakótelepeink is eléggé tele vannak, akár csak a Joskar-Olát említem, tehát felszabadulhatnak helyek, tehát komplexen kell ezt a dolgot nézni, ezért jó pár képviselővel együtt megvitattuk, hogy mit lehetne tenni és erre a megoldási javaslatra jutottunk. Én örülök, hogyha tetszik támogatni most, ebben a mostani Közgyűlési felállásban, remélem, hogy a szavazásnál is ezt fogja jelenteni, és a korábbi véleményéhez képest változtatást fog eszközölni. Megadom a szót Kelemen Krisztián elnök úrnak.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke:** Köszönöm szépen a szót! Tisztelt Polgármester Úr, Tisztelt Közgyűlés! Hogy Dr. Takátsné Dr. Tenki Mária képviselőasszonynak mennyire ingadozó az álláspontja ebben a kérdésben, ezt szeretném alátámasztani egy kis monológgal. De ehhez vissza kell nyúlnom a 2014-es önkormányzati választáshoz, amikor is Joskar-Ola lakótelep képviselője lettem, és nyilván végigjárva a lakótelepet, szembesültem azzal, hogy az én választókörzetem egy része a zöld parkolási övezetbe tartozik, egy része viszont nem, tehát ingyenes a parkolás. És gyakorlatilag nekem már akkor, 2015-ben jelezték a lakók, hogy szeretnék, hogyha nemcsak egy autóra kaphatnának kedvezményes, évente 5200.- Ft-ért megvásárolható szürke bérletet, hanem a második autójukra is. És nyilván kicsit jobban körbejártam ezt a dolgot, és valóban indokoltnak tűnt, ugyanis az történik, hogy a két autóval rendelkezők, akik ott laknak a Szent Márton utca, illetve a Barátság utca piac felőli részén, úgy a szürke bérletes autójukkal ott parkolnak. Igen ám, de a másik autójukra nem szeretnék megvásárolni az éves kedvezmény nélküli bérletet, ami egyébként havonta 5200.- Ft-ba kerül, tehát éves szintem 60 000.- Ft, hanem egy háztömbbel arrébb állnak meg, és ez komoly parkolási problémákat okoz a mai napig a Barátság utca 1-19 tömbbelsőben, illetve a Barátság utca 2-20 tömbbelsőben, de talán ez elnyúlik még a Pázmány Péter körútig is. És azt gondolom, hogy amit polgármester úr előterjesztett, ez megoldja ezt a problémát, hiszen be tudnak parkolni a Barátság utcában, illetve a Szent Márton utcában lakók mindkét autójukkal a társasház mellé. És így gyakorlatilag az előbb említett két tömbbelsőben viszont parkolóhelyek szabadulnak fel, így az ott élők is meg tudnak állni a saját lépcsőházuk előtt. No, de megismerve ezt a problémát, én jeleztem a városvezetés felé 2016. március 22-én. Majd ezt követően, és ebben gyakorlatilag a kérés, az abszolút a lakók kérése volt, hogy a lakók kérik, hogy a parkolási övezetben lakásonként ne csak egy, hanem kettő szürke bérletet tudjanak vásárolni. Majd 2016. június 9-ei Közgyűlésen össze is raktam ebből egy határozati javaslatot. Nyilván megkaptam a kifogásokat és el is mondtam azon a Közgyűlésen, hogy én értem a városvezetés, illetve a SZOVA érvelését, de valamilyen megoldást erre a problémára mégiscsak kellene találnunk, ezért azt javasoltam, hogy lakásonként a második autó 50 %-os kedvezményben részesüljön, és gyakorlatilag ezt önök akkor leszavazták. Tehát én azért egy kicsit vérlázítónak tartom, és szégyellhetik magukat, hogy most a Facebookon paroláznak mindenféle videóban, hogy ez az önök ötlete volt, és az önök javaslata. Gyakorlatilag itt Putz Attila képviselőtársamat, Bokányi Adrienn képviselőtársamat, és Lukács Dánielt keresték meg a lakók, úgyhogy polgármester úr velünk egyeztetett, mert igazából ezzel a problémával, ami a városban élők érdekeit képviseli, mi foglalkozunk a legrégebb óta. Úgyhogy én azt gondolom, az, hogy megszavazásra kerül ez az előterjesztés, ez nem az önök érdeme, hanem ez az Éljen Szombathely! városvezetés érdeme. Köszönöm szépen!

**Dr. Nemény András polgármester:** Kíváncsi vagyok, hogy Dr. Takátsné Dr. Tenki Mária mit mond, hogy annak idején miért szavazta le még az 50 %-os módosítást is, és hogy 9 év alatt miért nem sikerült ezt a javaslatot megcsinálni. Holott ugye elhangzott és mindenki tudja, hogy sokkal jobb gazdasági helyzet és környezet volt akkor, sokkal több pénz volt mindenre és mégsem. Képviselőasszonynak megadom a szót.

**Dr. Takátsné Dr. Tenki Mária városi képviselő:** A jelenlegi városvezetés hozzájárult ahhoz, hogy ez a javaslatom már többször előjöjjön, ugyanis a következő a helyzet, ha önök nem emelik meg 600.- Ft-ra a parkolási díjat, akkor én ezzel a javaslattal lehet, hogy nem is tudtam volna ilyen sikeresen előjönni. De mivel a belvárosnak, nem a zöldövezetnek, meg nem a többinek, én a belvárosnak vagyok a képviselője. A belvárosi övezet a centrális övezet, egészen máshogy viselkedik, mint mondjuk egy másik képviselőtársamé, aki most az előbb ismertette az ő álláspontjait az évek során. A belvárosi képviselőnek igenis, hogy napi szinten kell foglalkozni azzal, hogy ezek a parkolók hogyan működnek. A fizetőparkolóknak a 70 %-a ebben a belvárosi övezetben van, különböző tarifákkal. De a centrális övezet ugye a 600. Na, most nekem legjobban ebből az övezetből jöttek a lakóknak a megkeresései. Ebből az övezetből kérték azt, hogy szeretnék, hogyha a két gépjárművel is valahol a közelükben meg tudnának állni, hiszen az utóbbi években megduplázódtak itt is a gépjárművek. Tehát a városban is általános jelenség az, hogy a gépjárművek száma megszaporodott, de a belvárosi lakásoknál is általános jelenség, hogy megszaporodtak. Tehát egyrészt az önök 600,- Ft-ja, hogy felemelték, és itt vannak az üres parkolóhelyek sokszor a fizetőparkolóban, másrészt megszaporodtak a gépjárművek, harmadrészt, az egyre gyakoribb megkeresések. Tehát ezek voltak azok, ezek tették össze azt, hogy a véleményem ez lett végül is. És többször javasoltam. És nagyon örülök, hogy végül is a városvezetés is egyetértett ezzel. Azzal természetesen a város lakói nem értenek egyet, hogy 600,- Ft, de itt most a belvárosi lakóknak ez előnyére szolgál, hogy most itt a városvezetés is egyetért ebben, és mi is egyetértünk, köszönöm!

**Dr. Nemény András polgármester:** Köszönöm. Hát szerintem ezt már 10 évvel ezelőtt is kérték a lakók, de ön is, már korábbi közgyűléseken, nem volt 600,- Ft, még akkor is mondta, tehát ez az érv, ez nem valid ebből a szempontból. Ráadásul az emelkedés mértéke egyébként a bérletesek esetében nem volt akkora, mint a bedobós fizetős egy óra mértéke, vagy hát a mobiltelefonon elérhető lehetőség. Tehát, ha a bérleteket nézzük, akkor nem volt ilyen különbség. Ugyanakkor az infláció az elmúlt években sokszorosa volt a korábbinak. Tehát, hogyha inflációkövetően emeltük volna ebben a ciklusban egyébként, figyel képviselőasszony? Mert úgy érzem, hogy hiába beszélek így. Az inflációnál tartottam éppen, hogyha inflációkövetően emeltük volna ebben a ciklusban, sokkal magasabbnak kéne lenni, mint 600,- Ft. Tehát, hogy nem az inflációt követte, hanem egyébként attól eltérően, egy egyszeri emelés volt, amit az infláció azóta már réges-rég túlhaladott. A bérletek ára meg mondom, most látom figyel, a bérletek ára nem emelkedett ilyen mértékkel, ön korábban is mondta már, hogy szeretne második bérletet, de amikor mi voltunk városvezetés, mi vezettük már a várost, de az előző városvezetés idején ide az asztalra nem hozott ilyent. Amikor meg mi tettünk javaslatot, ezek szerint Kelemen Krisztián által, hogy csak 50 %-os legyen a másikhoz képest a kedvezmény, azt is leszavazta. Tehát én úgy látom, hogy a különbség inkább ott van az ön esetében, hogy ahogy ellenzékbe került, hirtelen egy javaslat jónak tűnt, mert lehet mondani, most meg kicsit csodálkozik, hogy mi ezt így elfogadtuk, merthogy csináltunk hozzá hatástanulmányt, hogy meg akarjuk nézni, hogy mit jelent ez a gyakorlatban. Hogy a parkolási rendszerbe, amikor belenyúltunk, akkor ne felejtsük el, hogy a sárga zónában plusz egy, a zöld zónában plusz két óra van és egyébként ezeket a lakók nagyon szeretik és használják is. Semmilyen más városban nincs ilyen, hogy szombaton nincsen parkolás, a legtöbb szomszédos városhoz képest. Tehát mi nagyon nagy kedvezményeket adtunk összességében, valójában Szombathelyen a legkedvezőbb összességében a parkolási lehetőség. De, ezt kiszámoltuk, tényleg! Ha megnézzük az átlagot, ezt múltkori közgyűlésen elmondtam a pontos számokat, minden más környékbeli városnál kedvezőbb összességében a parkolás. Persze, ha csak az első számú zónát hasonlítjuk össze, és annak a díját, akkor értelemszerűen nem, de ha már a második, harmadikat és a plusz egy, plusz két órákat, plusz a szombati parkolást, akkor minden más városnál kedvezőbb. Veszprém az, amelyik még egyébként olyan, ahol viszonylag kedvező a parkolás és vannak olyan zónák, ahol kedvezőbb, de ott sem, összességében a plusz egy, plusz két órával sehol se kedvezőbb, mint Szombathelyen. Állítom ezt, és meg lehet nézni, ki lehet számítani úgy, ahogy van, ezzel meg még inkább kedvezőbbé tesszük az ott élőknek, akik nyilván a saját utcájukban tudnak parkolni, és meg kell néznünk, hogy valójában ez mit jelent a forgalom szempontjából. Az a lehetőség most is megvan mindenkinek, hogy a SZOVA parkolót használja, ami sokkal olcsóbb a belvárosban, a másik oldalon pedig sárga zónás parkolók vannak a közelben, tehát igazából ez nem okozhat fennakadást, és reméljük, hogy így is lesz. Megadom a szót, mindenki mindenkire mutogat, Czeglédy Csaba, ő nem szokott mutogatni senkire sem, neki adom meg a szót.

**Dr. Czeglédy Csaba, a Szociális és Lakás Bizottság elnöke:** Tisztelt Polgármester Úr, Tisztelt Közgyűlés! Ebbe a nem is tudom milyen méregetésbe, érdekérvényesítő képesség méregetésbe akkor én is beszállnék. Azt hiszem ebben a ciklusban talán én hoztam elő először, hogy ez a 2022. tavaszi választási kampány, ugye eléggé tisztességesen jártam le a belvárost is, ahol szintén több szavazókört megnyertem, összességében nyilván nem számított, de hogy pontosan megismertem, a belvárosi lakosok, akik nagyon keveset látják képviselőasszonyt, nagyon szeretik és tisztelik képviselőasszonyt, csak keveset látják önt. Erre panaszkodtak, de biztos más társaságba járunk, hogyha a belvárosi választókat kell felkeresni. Plusz a mindegyikünk által szeretett, különböző mértékben szeretett Farkas Balázs tollából is már sokat olvashattuk, és én vetettem fel, talán ezt egy 2022. májusi vagy júniusi közgyűlésen. Hát nem aratott osztatlan sikert a városvezetésnél a felvetésem, de nagyon örülök, hogy polgármester úr, ígéretét betartva, átgondolták, értékelték, és erre a döntésre jutottak. Hozzátehetném egy kis malíciával, hogy ez is bizonyítja, hogy sűrűbben kellene lenni önkormányzati választásoknak, mert ilyenkor azért a választók több szempontból jól járnak. Nyilván nincs összefüggés a jövő évi választás és ezen előterjesztés között, de ha mégis lenne, akkor nyilván ez egy szerencsés helyzet az ott élőknek. Nemcsak akceptáljuk, hanem nem teszünk az ellen semmit, komolyra fordítva a szót, hogy lakosok sok autóval parkolnak a lakótelepeken. Már nem a második autóval való parkolás, hanem a harmadik vagy negyedik, egy háztartáshoz tartozó autó parkolás jelent gondot. És amíg a város több részén két, három, négy autóval parkolnak, én azt gondolom, hogy rendkívül életszerű dolog, hogy a belváros, illetve a belváros közvetlen környékén lévőknek is van legalább kettő autója, és legalább nem sújtjuk őket és nincsenek hátrányosan megkülönböztetve. És akkor ezen napirend keretében megköszönöm, hogy - én mindig csak városüzemeltetési bizottságnak hívom, bár ez nincs is benn a nevében, de mégiscsak városüzemeltetéssel foglalkozik - a Tóth Kálmán által vezetett sporttal, idegenforgalommal foglalkozó bizottság többek között támogatta azt a forgalmi rend változást. Hogy ráerősítünk, hogy már ki lettem külön oktatva, tehát ráerősítünk arra, hogy a Bartók-Perintparti-Rohonci út által határolt lakó-pihenő övezetben 3,5 tonna hasznos tömeg fölötti haszongépjárművek nem hajthatnak be este 7 és reggel 8 óra között, remélem, hogy jól mondom fejből a saját javaslatomat. Ez a hivatal háromszori felmérése alapján, ami egyezik az én felmérésemmel, vélhetően 8 parkolóhelyet fog felszabadítani. Ami nem egy nagy dolog, de ez is azt mutatja, hogy a három véletlenszerű ellenőrzésen, ez csak a hivatalnak a hivatalos felmérése, 8 db 3,5 tonna fölötti gépjárművet találtak, akik egyébként sem parkolhatnának ott, mert lakó-pihenő övezet, de ott parkoltak, a rendőrhatóság is úgy kezeli, ezt elmondták a Közrendvédelmi Bizottság ülésén, hogy a rendőrhatóság is ezt egy ráerősítésként kezeli. És én kértem is a hatóságot, hogy december 15-e után ezt fokozottabban ellenőrizzék. ugye a közterület-felügyelet nem tudja ellenőrizni a mozgó gépjárműveket, tehát miközben ők behajtanak a területre, a közterület-felügyelet nem tudja őket megállítani, és a most ott parkoló, például GLS-es 3,5 tonna fölötti gépjármű esetében pedig hát mondhatják, hogy munkavégzés céljából vannak ott, pedig hát nyilvánvalóan lakók is használnak ilyen jellegű gépjárművet. És én kívánom, hogy a választásokat követően legyen bátorsága a testületnek hozzáállni és azt megszabályozni, hogy a parkoló övezeten kívül a lakossági parkolást, tehát a lakossági parkolás szabályozására parkoló övezeten kívül legyen elég bátorsága majd a testületnek. Ugyanis polgármester úr, én azt gondolom, hogy nagyon fontos lenne a lakótelepeken 1 fő 1 gépjárművel, 1 háztartás maximum 2 gépjárművel parkolhasson, aminek a nyilvántartása gyakorlatilag egy matrica, vagy valamilyen külön szélvédő mögé felhelyezhető valamilyen engedélynek a birtoklásához lenne kötve, ez nyilván a lakosságnak egy egyszeri adminisztrációs kötelezettséget jelentene. De én azt gondolom, hogy nem tudjuk a parkolóhelyeket olyan ütemben növelni a lakótelepeken, ahogy egyébként a gépjárműveknek a száma növekszik. Lehetetlen helyzet van, gyakorlatilag, ha mindent beépítünk, sem lenne elég parkolóhely, úgyhogy kívánom, remélhetőleg nagyjából ugyanez a testület, ha jóisten is úgy akarja, nagyjából ugyanezen szereplők lesznek itt, remélhetőleg ugyanebben a felállásban a képviselőtestületben. Tehát legyen elég bátorságunk ahhoz, hogy ebben komoly lépéseket tegyünk és én kívánom, hogy a Derkovits egészén, illetve a lakótelepeinken ezeket a lépéseket tegyük meg.

**Dr. Nemény András polgármester:** Köszönöm elnök úrnak. Illés Károly frakcióvezető úrnak adom meg a szót.

**Illés Károly városi képviselő, frakcióvezető:** Tisztelt Polgármester Úr, Tisztelt Közgyűlés! Hát sok minden elhangzott. Először is, mi mindenképp üdvözöljük és támogatjuk az előterjesztést, hiszen úgy gondolom, hogy ez nagy segítség a belvárosban élőknek mindenképp. Polgármester úrtól is elhangzott, relatív, hogy mi drága, mi nem, tehát kvázi, hogy mi vagyunk a legolcsóbbak parkolók tekintetében, nem tudom, én ezt vitatom, de legyen így. Egy biztos, hogy az ingyenes parkolásnál biztos, hogy drágább, szemben az önök választási ígéretével egyébként, ami annak idején így fogalmazódott meg, hogy ingyenes lesz majd a parkolás Szombathelyen. De hát ez nem a mi ígéretünk volt. Nekem egy kérdésem lenne egyébként az előterjesztéshez kapcsolódóan, a SZOVA véleménye nem készült el időben, vagy pedig tudatosan került visszatartásra az egész előterjesztés kiküldése? Amennyiben pedig igen, és politikai okokból, akkor ki utasította a hivatalt, hogy ne küldjék ki időben az anyagot? Köszönöm!

**Dr. Nemény András polgármester:** A SZOVA véleményét hétfőn kaptuk meg, de ugye a dolog nagyon őszintén szólva, ha egy ilyen döntést meghozunk, annak úgy van értelme, hogy ezen a Közgyűlésen tesszük meg, mert ha decemberben, akkor már elkezdték vásárolni a bérleteket, tehát ha a következő évre nézve meg kell hozni egy döntést, akkor ez. És rendkívül rövid határidő állt rendelkezésre, és igazából még ilyenkor ez egy vezetői döntés vagy javaslat elsősorban, össze kell állítanunk, hogy milyen típusú segítséget akarunk adni, aminek azért több változata volt. Mondhattuk volna azt, hogy a zöld bérlet árát, a sárga bérlet árát, vagy felezni, vagy mondjuk 10 000.- Ft-ért, tehát csak azért mondom, hogy ilyen javaslatok is elhangzottak és nem volt még meg ebben a vezetői döntés. Azt biztosan tudtuk, hogy kell dönteni benne, hogyha akarjuk, én azt gondoltam, hogy fontos, hogy tegyünk valamit és ide kell hozni a közgyűlés elé, de nem volt meg a végső mondás, hogy mi és ehhez kértünk egyáltalán háttérszámításokat a SZOVÁ-tól, mi magunk is, a városvezetés részéről konkrétan próbáltunk még számításokat végezni, tehát az idő hiánya volt ez, ami okozta. És abból, hogy napirendre felvettük, hogy parkoló kérdés változtatása, egyébként már lehetett volna gondolni, akár tarthattak volna sajtótájékoztatót. Nem akkor tettük ki mi sem a Facebook posztot, amikor kiküldtük az anyagot, hanem két nappal később, vagy három nappal később ahhoz képest, hogy kiment az anyag, hogy a napirendek között szerepel a parkolási rendelet módosítása. Tehát ebből a szempontból nem arról szólt a történet, hogy nagyon gyorsan legyen ez meg, meglehetett volna előtte két nappal, és akkor aznap kiraktuk volna. Egyszerűen nem volt még meg a konkrét anyag és döntés, van ilyen, amikor azt tudjuk, hogyha most nem döntünk, akkor egy évet elhalasztottunk ebben a történetben, ezt padig nem szerettem volna, így ment ki egyébként az anyag, semmiféle visszatartás nem volt, egyszerűen ez volt a lehetőség, akkor írtam alá, akkor készült el. Tényleg így van. Megadom a szót Tóth Kálmán frakcióvezető úrnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Köszönöm a szót polgármester úr. Tisztelt Közgyűlés! Részben nyilván bizottsági elnökként kell megvédenem polgármester urat, hiszen két bizottságban is tárgyaltuk ezt az előterjesztést és ott már hála istennek megismerhették a Fidesz delegáltjai is egyébként ezt az anyagot. Tehát ebben semmi olyan különlegesség nem volt, akkor kiosztott anyagként, most meg nyilvánvalóan az internetre feltöltött anyagként szerepelt. Ez a technikai része az egésznek. A tartalmi részéhez annyit szeretnék hozzátenni, ami nagyon fontos, hogy az a hatástanulmány, ami ezzel kapcsolatban elkészült, megmutatta, hogy körülbelül milyen bevétel kiesése lesz a SZOVÁ-nak ebből, és ezért is döntöttünk úgy, hogy az előterjesztés azt tartalmazza, hogy 2024. december 31-éig pilot jelleggel vezetjük be ezt a szabályozást. Én azt gondolom, hogy ez azért szükséges, mert egy ekkora lépés - akármilyen számításokat is végzünk el, - azért ez mégiscsak bizonyos kockázatokat rejt magában és azt gondolom, hogy egy év alkalmas arra, hogy ezeket a kockázatokat értékeljük, aztán meglátjuk, hogy mi lesz belőle. Ugyanakkor folyamatosan szeretném felhívni arra, és ezt minden egyes parkolással kapcsolatos felszólalásomnál elmondom, hogy a parkolás, hogy mennyibe kerül, az másodsorban bevételszerzési cél. Elsősorban forgalomszabályozási eszköz. Ezt mindig elmondjuk. A rendelet atyja Tóth Andor, aki a 90-es években volt itt képviselő, ő mondta el azt, hogy ki kell nézni a 6. emeletről, a városházáról, és ha látunk üres parkolókat, akkor a díj a helyén van, akkor körülbelül jól lőttük be. Ha tele van az összes parkoló, akkor meg kell emelni a díjat. Nagyjából ez lenne a lényege az egésznek és persze, természetesen örült Dr. Ipkovich György a kétezres évek elején, amikor a Fő tér felújítása zajlott, hogy ebből tudta megfinanszírozni a Fő térnek a felújítását, szintén képviselőasszony körzetében. Tehát nyilván ez egy jó dolog ilyen szempontból, költségvetési szempontból, de mindig elmondom ilyenkor, hogy a legfontosabb az, hogy lehessen parkolni a városban. Ez az érdeke a kereskedőknek, ez az érdeke az itt lakóknak és egyébként ez az érdeke mindenkinek, aki a városba érkezik, akár idegenforgalmi szempontból. Az, hogy az érvelésben keveredik a sok autó, meg az, hogy drága a parkolás és ezért üresek a parkolók, ezt azért én valamilyen szinten ellentmondásnak érzem. Valójában az. De polgármester úr elmondta azt is, hogy a bérletek ára sokkal kevésbé emelkedett, mint amennyire a jegyek ára, ez megint tulajdonképpen azoknak az érdekeit szolgálta, akik rendszeresen használják a citynek a parkolóit, ebbe beleértve természetesen az ott lakókat is. Azt meg nem tudja elvenni tőlünk képviselőasszony, hogy Kelemen Krisztián által, egyébként akkor is megalapozottan tett javaslatot önök nem gondolták végig. Mi végiggondoltuk. Mi számoltunk. Mi modelleztük, hogy milyen kifutása, milyen hatásai lehetnek ennek. Ez egy megfontolt döntéshozatal. Az, hogy jön egy ellenzéki javaslat, és önök gondolkodás nélkül leszavazzák, az meg politizálás ebben az ügyben. Úgyhogy ebből a szempontból én hadd köszönjem meg azt a bölcsességet, amit egyébként a mi városvezetésünk önök felé, meg egyáltalán a régi mi saját javaslataink iránti hűségből megtettünk, és szerintem ezt a vitát ezen a ponton le is zárhatjuk. Köszönöm.

**Dr. Nemény András polgármester:** Köszönöm! És tényleg, mert további jelentkezőt nem látok, a vitát lezárom. Én a magam részéről abban nem látok problémát, itt az elhangzott, hogy mondjuk Illés frakcióvezető úr és a képviselőasszony parolázik, és ez megjelenik különböző jobboldali sajtóorgánumokban, mert nem tudom azt mondani, hogy esetleg nem csinálnánk ezt nagyjából, fordítva egy ilyen estben, mert mit lehet tenni ugye, hogyha ez így van. Tehát én nem tudom erre azt mondani, hogy elítélném, valamit kell csinálni. Ha pedig egy olyan javaslatot, amit mi terjesztünk be, támogat a másik frakció, annak meg mindenképpen örülünk, mert attól még kiderül, hogy az egy jó javaslat. A szén-monoxid érzékelővel kapcsolatban is ugyanezt gondoltam, amikor láttam a hasonló természetű videót.

*Mikrofon nélkül Illés Károly városi képviselő, frakcióvezető mond valamit*

**Dr. Nemény András polgármester:** Igen, ez kétségtelen. Én érzékeny vagyok itt a szóhasználatra is, tehát egy kicsit néha úgy tűnik, hogy ezek a javaslatok így maguktól jönnének be, de valójában ez meg a mi dolgunk, hogy elmondjuk a választóknak, hogy mi vagyunk a városvezetés és mi tesszük ezért a javaslatokat. Ez egy jó kommunikációs meccs, ezzel szerintem semmi probléma nincsen. Hát azzal, hogy a múltat újraértelmezzük, képviselőasszony ebben nagyon jó úgyis, úgy látom. Tehát ehhez megvan a képessége, én azt látom, úgyhogy ezt csak továbbra is csinálja így. És a lényeg az, hogy a végén azt hiszem, hogy megint egyhangúan fogunk szavazni, és a belvárosban élők pedig biztos vagyok benne, hogy örülni fognak ennek a javaslatnak. Egyben persze fel is hívjuk a figyelmüket, és ez is dolgunk, hogy holnaptól talán már indul a bérletvásárlási lehetőség, és akkor holnaptól a kedvezményes bérletvásárlással éljenek, úgyhogy erre figyeljenek oda, hogy nem kell megvenni az éves bérletet, amit korábban megvettek azért többen is. Szavazunk. Először a rendelet módosításról szavazunk most.

Megállapítom, hogy a testület 21 egyhangú igen szavazattal elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**23/2023. (XII.7.) önkormányzati rendelete**

**a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Most a határozatról szavazunk.

Megállapítom, hogy a testület 20 egyhangú igen szavazattal – *1 képviselő nem vett részt a szavazásban* – elfogadta a javaslatot és a következő határozatot hozta:

**376/2023.(XI.30.) Kgy. számú határozat**

A Közgyűlés megtárgyalta a „Javaslat a fizetőparkolók működésének és igénybevételének rendjéről szóló 21/2012. (V.10.) számú rendelet módosítására” című előterjesztést, és felkéri a Szova NZrt-t, hogy a 2. szürke bérlet bevezetésének tapasztalatairól adjon tájékoztatást a 2024. novemberi Közgyűlés ülésére.

**Felelősök:** Dr. Nemény András polgármester

Horváth Soma alpolgármester

Dr. Horváth Attila alpolgármester

(A végrehajtás előkészítéséért:

Kalmár Ervin, a Városüzemeltetési Osztály vezetője

Kovács Cecília, a Szova NZrt, vezérigazgatója)

**Határidő:** 2024. novemberi Közgyűlés

***6./ Javaslat bérleti díj támogatás feltételrendszerének módosítására***

***Előadók:*** *Dr. Nemény András polgármester*

*Dr. László Győző alpolgármester*

*Dr. Károlyi Ákos jegyző*

**Dr. Nemény András polgármester:** A következő napirendnél kérdezem, hogy van-e jelentkező? Elnök úr nagyon belemerült a laptopjába, pedig ez az ő napirendje. Szerintem megér egy-két mondatot azért. Talán mert a Közgyűlésen is tudjuk ezt egy kicsit reklámozni. Elnök úr.

**Dr. Czeglédy Csaba, a Szociális és Lakás Bizottság elnöke:** Tisztelt Polgármester Úr, Tisztelt Közgyűlés! Köszönöm szépen a városvezetésnek, hogy akceptálták a szakemberek, magamat nyilván nem sorolom a szakemberek közé, de az ügyben talán elhivatottan dolgozó személy javaslatát. Ugye az látszik, a tendencia az előterjesztésben is, hogy évről-évre a szándékunk és akaratunk ellenére csökkent a támogatást igénybe vevő családoknak a száma. Most már csak százhuszon valamennyi - az előterjesztésben benne van - család tudta - ez októberi adat – igénybe venni. A hivatal pedig kidolgozta ezt a javaslatot, amit én teljes mértékben elfogadhatónak tartok. Ugye ennek három fő eleme van. Egyik, hogy a 2020. januárjától, akkor 30 000.- Ft-ra emeltük a támogatás mértékét, ezt nyilván az infláció is indokolja, most 40 000.- Ft-ra lenne a havi támogatás mértéke emelve. Most már másodjára módosítunk szerintem az összegen, most 2500.- Ft lesz az 1 m2-re jutó, hogyha a Közgyűlés megszavazza, bérleti díj összege, ez azt jelenti, hogy egy 50 m2-es lakásnál támogatásra jogosult lesz az, aki maximum 125 000,- Ft-ot fizet. Én azt gondolom, hogy azért 50 m2-es lakást lehet 125 000,- Ft-on belüli összegen bérelni, ez nem nagyjából, hanem biztosan a realitásokkal megegyezik. És akkor, ami egyébként egy novum, a kormányzat is példát vehetne Szombathelyről, tehát az aktuális, a most december 1-jétől hatályos nettó minimálbér összegének, ha fölé emeljük 1-2 fős háztartás esetén az 1 főre jutó jövedelemnek a maximum értékét, ez azt jelenti, hogyha valaki minimálbért kap, és egyedülálló, abban az esetben is igénybe fogja tudni venni a támogatást. Tehát nem zárjuk ki a törvényileg legkevesebbet keresőknek a támogatását a rendszerből. Én azt várom egyébként, hogy egy picit csökkenjen a teher az önkormányzati bérlakást igénylőkön, ami az ő részükről jelentkezik, azt már több helyen elmondtam, hogy az új ügyfelek, tehát ilyen 30-40-en jönnek egy héten a fogadónapomra, amit hetente tartok most már, és az új ügyfeleknek a közel, vagy inkább több, mint 60 %-a azért akar önkormányzati lakást, mert nagyon magas összegűek a bérleti díjak. És én azt gondolom, hogy ezzel az albérleti díj támogatással ehhez azért hozzá fogunk tudni járulni, egy havi maximum 40 000,- Ft-os támogatással én azt gondolom, hogy egy nagyon komoly támogatás, nem is hiszem, hogy sok példa van ilyenre az országban, ez talán valamelyest fogja csökkenteni a terhet. Nyilván érdemes lesz ezt júniusban felülvizsgálni, látva az akkori adatokat. Én azt gondolom, hogy ez egy komoly előrelépés, illetve én azt kérem a sajtótól is, illetve a városvezetéstől, hogy a sajtón keresztül, Savaria Fórum, városi tévé, propagáljuk, hogy január 8-án már adják be a kérelmet, hogy ha jól mondom fejből, az igazgatási szünet után január 8-a talán az első munkanap, igen, jegyző úrra néztem, oké. Január 8-a az első munkanap, közben osztályvezető asszony bólogatott, tehát én azt kérem a városvezetéstől, hogy az elkövetkezendő hetekben propagáljuk, hogy január 8-án a bérleti szerződésekkel, illetve a nyugdíj kimutatásokkal, vagy a jövedelem igazolásokkal, minél előbb jöjjenek a polgárok, mert január 8-9-e környékén beadott kérelmeket még egész hónapra számított kérelmeknek fogjuk tekinteni, úgyhogy jöjjenek bátran és adják be. Azt hozzáteszem, hogy van egy pozitív változás az elmúlt években, hogy talán tízből egy alkalommal hallunk olyant, hogy nincs aláírt, tehát létező bérleti szerződés, tehát tízből egy alkalommal hallunk olyant, hogy valószínű, hogy feketén fizet a szegény bérlő a tulajdonosnak. Tehát tízből kilenc esetben pedig már van aláírt szerződés, nyilván a támogatás feltétele, hogy az illető tudja bemutatni a bérleti szerződést, amit megkötött, úgyhogy én is bátorítok mindenkit, hogy jöjjön és adják be. Havi maximum 40 000.- Ft-tal számolva, évi 480 000.- Ft támogatást tudnak kapni a rászorulók, én azt gondolom, hogy ez egy rendkívül jelentős szociális alapú támogatás az önkormányzatunk részéről.

**Dr. Nemény András polgármester:** Köszönöm szépen elnök úrnak! Sokszor mondjuk, így is gondoljuk, hogy egy szociálisan érzékeny városvezetés és egyébként Közgyűlés a szombathelyi. Nyilván megfelelő keretfeltételek meghatározása, az egy fontos dolog és alkalmas eszközökkel kell élnünk, vagy birtokolnunk. Ez az eszköz most nem volt alkalmas az elmúlt időben, hiszen olyan változások voltak, ami miatt kezdetben jó volt, de változtatásra szorul. Szerencsére a szakemberek egyből jeleznek ilyenkor, elnök úr meg figyel erre, úgyhogy így került elénk ez az előterjesztés. Én mindenkinek támogatásra javaslom, mert így tudunk csak érdemi segítséget adni azoknak, akik rászorulnak. Ezek után a szavazásra kerül sor. A rendelet megalkotásáról fogunk szavazni most.

Megállapítom, hogy a testület 20 egyhangú igen szavazattal *- 1 képviselő nem vett részt a szavazásban* – elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**21/2023. (XII.6.) önkormányzati rendelete**

**a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.01.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

***7./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Horváth Soma alpolgármester*

*Dr. Horváth Attila alpolgármester*

***Meghívottak:*** *Gráczer György, a FALCO KC Szombathely Kft. ügyvezető igazgatója*

*Kovács Cecília, a SZOVA NZrt. vezérigazgatója és a Szombathelyi Sportközpont és Sportiskola NKft. ügyvezető igazgatója*

*Taoufik Roland, a SZOMHULL NKft. ügyvezető igazgatója*

*Dr. Kovácsné Takács Klaudia, a Savaria Városfejlesztési NKft. ügyvezető igazgatója*

*Grünwald Stefánia, a Savaria Turizmus NKft. ügyvezető igazgatója*

*Horváth Zoltán, az AGORA Savaria Kulturális és Médiaközpont NKft. ügyvezető igazgatója*

**Dr. Nemény András polgármester:** A 7. napirendi pontunk következik, itt vannak a cégvezetőink, nagy szeretettel köszöntök mindenkit. Gráczer Györgynek külön is gratulálok a tegnapi nagyon sikeres mérkőzéshez, nem volt lehetőségem tegnap gratulálni, bár már a félidőben látszott, hogy jó véget érhet. És így is lett. És akkor a napirendi pont tárgyalásra rátérve, Koczka Tibornak adom meg a szót először.

**Koczka Tibor városi képviselő:** Köszönöm a szót polgármester úr! Tisztelt Közgyűlés! Nem látom Horváth Zoltán igazgató urat az AGORA részéről, lehet, hogy személyi változás történt esetleg az AGORA élén, vagy a Savaria Fórum élén? Csak azért kérdezem, mert a Fidesz frakció egy másfél évvel ezelőtt bojkottot hirdetett, miután elégedetlenek voltak a műsorokkal, illetve az újság szerkesztésével kapcsolatban, és akkor azt nyilatkozták, hogy amíg nem történik személyi változás a Médiaközpont élén, illetve az újság élén, addig nem mennek be a műsorokba, és nem akarnak szerepelni az újságban. Az elmúlt hetekben láttam, hogy frakcióvezető úr szerepelt a televízióban, újságban is szerepelt, tehát úgy gondolom, hogy akkor jobb belátásra tértek ez ügyben. Ahogy annak idején, egy hónappal ezelőtt, az október 23-ai megemlékezés kapcsán is, hiszen egyik nap még külön ünnepeltek azzal a felhanggal, hogy a várossal nem fognak, mert a Mécs Imre egyszer beszédet mondott a városi megemlékezésen, majd aztán másnap mégis megjelentek a városi ünnepségen, aminek én rendkívül örültem, mert így legalább végig hallgathatták Katona Attila történész remek beszédét. De visszatérve a Médiaközpontra, a mai előterjesztés IX. határozati javaslata arról szól, hogy műsorok készítéséhez támogatásra pályázik az AGORA Médiaközpont. Úgy gondolom, hogyha a Fidesz frakció módosította az álláspontját, és mégis élni kíván a városi tévé adta lehetőségekkel, akkor ezt az előterjesztést, illetve ezt a határozati javaslatot is megszavazza, hiszen, ha nem sikerül nyerni a pályázaton, előfordulhat, hogy ez a műsor például nem fog elkészülni, úgyhogy bízom benne, hogy ezt a határozati javaslatot is támogatja a Fidesz frakció. Köszönöm szépen!

**Dr. Nemény András polgármester:** Köszönöm szépen képviselő úr! Arra én is így kíváncsi lennék, hogy a Médiacentrummal kapcsolatban ez a változás, ez milyen okból kifolyólag történt, hogy újra itt vannak és nyilatkoznak, meg műsorokban is szerepelnek. De bármi okból is történt, örülünk neki, hiszen ez a normális. Az ünnepségekkel kapcsolatban, ott javítanom kell képviselő urat, mert az évben, amikor Mécs Imre volt, a városi emlékezésen is szerintem ott voltak, az önkormányzatin biztos, hogy ott voltak, mert szerintem nem volt abban kihagyás, most nézek így abba az irányba. Igen, tehát, hogy meg volt hirdetve, hogy van külön ünnepség, de a közösön is ott voltak. Az 56-os Szövetség volt, aki nem vett részt a városi ünnepségen, és azóta sem egyébként, amit nyilvánvalóan sajnálunk, de ettől még a városi ünnepség így is teljes. Megadom a szót Dr. Czeglédy Csaba képviselő úrnak.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Ha már önkormányzati tulajdonú gazdasági társaságokról van szó, akkor pár mondattal a Szombathelyi Haladás Kft-re hadd térjek vissza ezen napirend keretében. Egyrészről volt többségi tulajdonunk a Szombathelyi Haladás Kft. és nyilván jól állunk az idővel, de nem akarok extra vitát generálni, én azt gondolom, hogy amikor én 2014-ben az ellenzéki frakció vezetőjenként elmondtam, hogy visszafordíthatatlan folyamatok fognak elindulni, hogyha az önkormányzatunk lemond a többségi tulajdonáról, még hogyha az azt követő egy-két évben pozitívnak látszódtak a jelek, oda jutottunk el, ahova én azt sajnos pontosan megjósoltam. 9 évvel később az önkormányzatunk azzal, hogy gyakorlatilag elveszítette a kontrollt saját döntéséből fakadóan, gyakorlatilag legyártódott az a helyzet, hogy a szombathelyi labdarúgást részben szerencselovagok, részben a saját zsebüket tömők a saját céljaikra használták. És nem értek egyet Ágh Ernő képviselőtársammal, aki azt mondta, hogy ilyen rémhírek terjesztődnek, de olyan helyzet következett be, ami egy önkormányzati tulajdonú cégnél nem következhetne be, még hacsak 10 %-unk is van, hogy már több, mint 45 napja nem kaptak fizetést az ott dolgozók, ezt gondolom Ágh Ernő képviselőtársam sem veszi rémhírnek. A felügyelőbizottság elnöke megerősítette hivatalos levelében, amit a városvezetésnek írt, én azt gondolom, hogy az már a vég kezdete, amikor, a Styl-ben legalább 50 000.- Ft-ot fizettek szegény ott dolgozó nőknek, ami részben siralmas, de ott legalább valami fizetési szándékot mutatott a tulajdonos, aki ki tudja mennyi pénzt vitt haza egyébként a Styl-ből. A Szombathelyi Haladás Kft-nél pedig a fizetésnek a legkisebb szándékát és jelét sem mutatták. Nem ragozva tovább a Haladásnak a dolgát, még annyit kérek a városvezetéstől, hogy a könyvvizsgálót is hívjuk meg a december 14-ei közgyűlésre, lehet, hogy ő lesz az egyetlen személy, aki a Haladás részéről el fog jönni, de én úgy gondolom, hogy a könyvvizsgáló, ismerve, van annyira tisztességes, hogy a kisebbségi tulajdonos, és egyébként a szombathelyiek érdekét képviselő Szombathelyi Önkormányzatnak a meghívásának eleget fog tenni. Úgyhogy én azt kérem, hogy még vele egészítsük ki a meghívottak körét.

**Dr. Nemény András polgármester:** Köszönöm szépen, így lesz! Koczka Tibornak adom meg a szót.

**Koczka Tibor városi képviselő:** Tisztelt Polgármester Úr, Tisztelt Közgyűlés! Valóban tévedtem, megnéztem, az 56-os Szövetség bojkottálta a városi ünnepséget, az más kérdés, hogy az 56-osok ünnepségén is részt vett a Fidesz frakció. Ez az egyik, a másik pedig, kapcsolódva Czeglédy Csabához, én optimista voltam azzal kapcsolatban, hogy az önkormányzatunk a többségi tulajdonrészéről lemond a Haladás Labdarúgó Kft-ben 2015-ben, a következő évek ezt a döntést, ezt az optimizmust tükrözték, hiszen a költségvetése külső szponzor bevonásával megduplázódott. Az eredmények is ezt igazolták, hiszen az elmúlt 100 év legjobb eredményét érte el a Haladás Labdarúgó Klub, hiszen az NB I-es bajnokságban 5.,6., és 8. helyen végzett 2015-16-17, vagy 2016-17-18-ban. Az más kérdés, hogy az utolsó időben, és akkor még futott a szekér, azért látszottak jelek, hogy bármennyire is az volt annak idején a mondás, hogy majd a szakma jobban fogja tudni csinálni a focit, mint a politikusok, azért elég józan paraszti ésszel belátni, hogy egy olyan labdarúgó csapatnál, ahol több, mint 40 profi játékost szerződtetnek, csak zárójelben jegyzem meg, akik nem annyira ismerősek a sportágban, tehát 11-en játsszák a játékot, tehát ahol több, mint 40 játékos szerepel a keretben, több milliós fizetésért, ott azért látszik, hogy ez rövidtávon is, de középtávon is rendkívül fenntarthatatlan. ezt szóvá is tette egyébként annak idején Csányi Sándor, az MLSZ elnöke, és akkor arról volt szó, hogy kellene húzni egy határt, hogy mondjuk a profi klubok 32 játékosnál többet ne igazolhassanak. Úgy gondolom, hogy a rengeteg pénz, elszálltak, ezt látjuk most, de remélem, két hét múlva eljönnek a meghívottak, meghívandó sportvezetők és majd választ kapunk arra, hogy hogyan kerülhetett ilyen helyzetbe a Haladás Labdarúgó Kft? Köszönöm szépen!

**Dr. Nemény András polgármester:** Köszönöm képviselő úrnak, jelentkezőt nem látok, a vitát lezárom. Szavazás következik, 9 határozati javaslatunk van. Kezdjük az I. határozati javaslattal, ami a Szombathelyi Sportközpont és Sportiskola beszámolója, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**377/2023. (XI. 30.) Kgy. sz. határozat**

1./ Szombathely Megyei Jogú Város Közgyűlése a Szombathelyi Sportközpont és Sportiskola Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2022/2023-as üzleti évre vonatkozó beszámolóját

1.166.192 eFt mérlegfőösszeggel

38.501 eFt eFt adózott eredménnyel elfogadja.

2./ A Közgyűlés az adózott eredményt az eredménytartalékba helyezi.

3./ A Közgyűlés a Szombathelyi Sportközpont és Sportiskola Nonprofit Kft. által elkészített 2022/2023-as üzleti évre vonatkozó közhasznúsági mellékletet jóváhagyja.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője)

**Határidő:** azonnal

**Dr. Nemény András polgármester:** Jön a II. határozati javaslat, a FALCO KC beszámolója. Szerintem Lendvai Ferenc is el akarta fogadni.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**378/2023. (XI. 30.) Kgy. sz. határozat**

1./ Szombathely Megyei Jogú Város Közgyűlése a FALCO KC Szombathely Kft.-nek a számvitelről szóló 2000. évi C. törvény 4. § (1) bekezdése alapján elkészített 2022/2023-as üzleti évre vonatkozó beszámolóját

284.554 eFt mérlegfőösszeggel   
 18.881 eFt adózott eredménnyel elfogadja.

2./ A Közgyűlés az adózott eredményt az eredménytartalékba helyezi.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Gráczer György, a FALCO KC Szombathely Kft. ügyvezetője)

**Határidő:** azonnal

**Dr. Nemény András polgármester:** A III. határozati javaslat, a Sportiskola üzleti terve.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**379/2023. (XI. 30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Szombathelyi Sportközpont és Sportiskola Nonprofit Kft. 2023/2024. üzleti évre vonatkozó évi üzleti tervét 325.000.000 Ft önkormányzati működési támogatással, 23.635 eFt tervezett adózott eredménnyel jóváhagyja.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője)

**Határidő:** azonnal

**Dr. Nemény András polgármester:** IV. határozati javaslatunk a FALCO KC üzleti terve kerül sorra.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**380/2023. (XI. 30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a FALCO KC Szombathely Kft. 2023/2024. üzleti évre vonatkozó évi üzleti tervét 420.000.000 Ft önkormányzati működési támogatással, 2.200 eFt tervezett adózott eredménnyel jóváhagyja.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Gráczer György, a FALCO KC Szombathely Kft. ügyvezetője)

**Határidő:** azonnal

**Dr. Nemény András polgármester:** V. határozati javaslat, a SZOVA Zrt. tőketartalék felhasználása, erről szavazunk most.

Megállapítom, hogy a testület 13 igen, 0 nem, 8 tartózkodással elfogadta a javaslatot és a következő határozatot hozta:

**381/2023. (XI. 30.) Kgy. sz. határozat**

Szombathely Megyei Jogú Város Közgyűlése úgy dönt, hogy a SZOVA Nonprofit Zrt. a 307.784 eFt összegű tőketartalékát a társaság negatív eredménytartalékának ellentételezésére használja fel.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a SZOVA NZrt. vezérigazgatója)

**Határidő:** azonnal

**Dr. Nemény András polgármester:** Jön a VI. határozati javaslat, a Savaria Városfejlesztési Nonprofit Kft. részére biztosított kölcsön visszafizetési határidejének meghosszabbítása, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**382/2023. (XI. 30.) Kgy. sz. határozat**

Szombathely Megyei Jogú Város Közgyűlése a Savaria Városfejlesztési Nonprofit Kft. részére biztosított 20.000.000,- Ft összegű tagi kölcsön visszafizetési határidejét 2024. december 31. napjáig meghosszabbítja.

A Közgyűlés felhatalmazza a Polgármestert a tagi kölcsön szerződés - visszafizetési határidőre vonatkozó - módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Dr. Kovácsné Takács Klaudia, a társaság ügyvezetője)

**Határidő:** 2023. december 20.

**Dr. Nemény András polgármester:** A VII. határozati javaslat következik, a Savaria Turizmus Nonprofit Kft. pályázatával kapcsolatos javaslat.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**383/2023. (XI. 30.) Kgy. sz. határozat**

Szombathely Megyei Jogú Város Közgyűlése jóváhagyja a Savaria Turizmus Nonprofit Kft. részvételét a Nemzeti Kulturális Alap Fesztiválok Kollégiuma 5.000 eFt összegű önrészt igénylő 206107/259 kódszámú pályázatán, amely az önkormányzat részéről többletforrást nem igényel.

**Felelős:**  Dr. Nemény András polgármester

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Grünwald Stefánia, a Savaria Turizmus Nonprofit Kft. ügyvezetője)

**Határidő:** azonnal

**Dr. Nemény András polgármester:** Jön a VIII. határozati javaslat, szintén a Savaria Turizmus Nonprofit Kft. módosított üzleti tervére vonatkozó javaslat.

Megállapítom, hogy a testület 13 igen, 0 nem, 8 tartózkodással elfogadta a javaslatot és a következő határozatot hozta:

**384/2023. (XI. 30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Savaria Turizmus Nonprofit Kft. 2023. évi módosított üzleti tervét változatlan összegű, 46.897 eFt önkormányzati működési támogatással, -21.107 eFt tervezett adózott eredménnyel jóváhagyásra javasolja a társaság taggyűlésének.

A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:**  Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Grünwald Stefánia, a társaság ügyvezetője)

**Határidő:** azonnal

**Dr. Nemény András polgármester:** Jön a IX. határozati javaslat, az AGORÁ-ra vonatkozó pályázatok benyújtása.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**385/2023. (XI. 30.) Kgy. sz. határozat**

Szombathely Megyei Jogú Város Közgyűlése jóváhagyja, hogy az AGORA Savaria Kulturális és Médiaközpont Nonprofit Kft. a Médiatanács által kiírt TVALLANDÓ2023 kódszámú felhívásra pályázatot nyújtson be. A pályázati díjak, valamint a 33 % önerő megfizetésére a társaság szokásos működési költségei nyújtanak fedezetet.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(végrehajtásért:

Nagyné dr. Gats Andrea, a Jogi és Képviselői Osztály vezetője

Horváth Zoltán, a Kft. ügyvezetője)

**Határidő:** azonnal

**Dr. Nemény András polgármester:** Ezzel, ennek a napirendi pontnak is végére értünk, az ügyvezetőknek, vezérigazgató asszonynak, ha nincs több napirend, amiben érintettek, akkor köszönjük szépen, hogy itt voltak.

***8./ Javaslat egyes önkormányzati rendeletekkel kapcsolatos döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Dr. Horváth Attila alpolgármester*

*Horváth Soma alpolgármester*

*Dr. Károlyi Ákos jegyző*

**Dr. Nemény András polgármester:** Következő napirendi pontunknál jelentkezőt nem látok, úgyhogy a vitát lezárom, és akkor szavazunk is, 4 rendelet módosításról fogunk szavazni. Jön az első, ami a lakások elidegenítésének szabályairól szóló rendelet módosítás, szavazunk most.

Megállapítom, hogy a testület 21 egyhangú igen szavazattal elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**22/2023. (XII.6.) önkormányzati rendelete**

**egyes lakás- és helyiséggazdálkodással kapcsolatos önkormányzati rendeletek módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** És tulajdonképpen ez egy salátarendelet, tehát 4 rendeletet érint, de egy szavazással ezt letudtuk. Úgyhogy itt nem szavazunk többet, hanem áttérünk a következő napirendi pontunkra.

***9./ Javaslat Szombathely Megyei Jogú Város közigazgatási területén keletkező, nem közművel összegyűjtött háztartási szennyvíz begyűjtéséről és ártalommentes elhelyezéséről szóló közszolgáltatás ellátásával kapcsolatos döntés meghozatalára***

***Előadók:*** *Dr. Nemény András polgármester*

*Horváth Soma alpolgármester*

*Dr. Horváth Attila alpolgármester*

*Dr. Károlyi Ákos jegyző*

***Meghívott:*** *Vörös Andrea, a KALAMÁR TRANS Szolgáltató és Kereskedelmi Kft. ügyvezetője*

**Dr. Nemény András polgármester:** 9. napirendi pontunk, javaslat Szombathely Megyei Jogú Város közigazgatási területén keletkező, nem közművel összegyűjtött háztartási szennyvíz begyűjtéséről és ártalommentes elhelyezéséről szóló közszolgáltatás ellátásával kapcsolatos döntés meghozatalára. Ki tudja ezt megismételni úgy, hogy nem néz bele a papírba? Senki nem akar hozzászólni, úgyhogy a vitát le is zárom.

**Mikrofon nélkül Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** bizottságon megtárgyaltuk.

**Dr. Nemény András polgármester:** Igen? Alaposan meghányták-vetették a dolgot? Rendelet és határozat, ezekről fogunk szavazni. Először a rendeletről szavazunk most.

Megállapítom, hogy a testület 21 egyhangú igen szavazattal elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**20/2023. (XI.30.) önkormányzati rendelete**

**a nem közművel összegyűjtött háztartási szennyvíz begyűjtéséről és ártalommentes elhelyezéséről szóló 25/2013. (VI. 25.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Jön a határozati javaslatról történő szavazás. Szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**386/2023. (XI. 30.) Kgy. sz. határozat**

A Közgyűlés a Szombathely város közigazgatási területén keletkező nem közművel összegyűjtött háztartási szennyvíz begyűjtéséről és ártalommentes elhelyezéséről szóló közszolgáltatás ellátásával kapcsolatos előterjesztést megtárgyalta, és az alábbi döntést hozta:

1. A Közgyűlés felkéri a polgármestert, hogy a kötelező közszolgáltatás folyamatos ellátása érdekében kössön közszolgáltatási szerződést 2023. december 1. – 2026. november 30. közötti időszakra a KALAMÁR TRANS Szolgáltató és Kereskedelmi Kft.-vel

* a 2023. december 1-31. közötti időszakra vonatkozóan a nem közművel összegyűjtött háztartási szennyvíz begyűjtéséről és ártalommentes elhelyezéséről szóló 25/2013. (VI. 25.) önkormányzati rendeletben jelenleg hatályos közszolgáltatási díjak alapján számított,
* a 2024. január 1. és 2026. november 30. közötti időszakra vonatkozóan pedig a 2. és 3. pontokban meghatározott

veszteségfinanszírozás alapján.

1. A Közgyűlés úgy dönt, hogy a folyamatos szolgáltatás biztosítása érdekében 2024. január 1. napjától az önkormányzati rendeletben meghatározott lakossági díj összegén felüli 3317,- Ft/m3 + ÁFA összeget veszteségpótlásként megtéríti a szolgáltató részére.
2. A Közgyűlés úgy dönt, hogy a folyamatos szolgáltatás biztosítása érdekében 2024. január 1. napjától a lakossági ingatlanok esetében az 5 m3-nél kevesebb szennyvíz felvétele, szállítása és elhelyezése esetén a szennyvíz felvételezett mennyisége és az 5 m3 közötti különbséget megtéríti a szolgáltató részére a nyertes pályázatban megadott 3924 Ft/m3 + Áfa alapdíjjal számolva.
3. A Közgyűlés a 2. és 3. pontban foglalt veszteségfinanszírozás fedezetét a közszolgáltatás ellátása érdekében az önkormányzat költségvetésében biztosítja.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. pont vonatkozásában: 2023. december 10.

* 1. pontok vonatkozásában: 2024. január 1. napjától folyamatosan

1. pont vonatkozásában: a 2024., 2025., 2026. évi önkormányzati költségvetés elfogadása

***10./ Javaslat ingatlanokkal kapcsolatos döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

**Dr. Nemény András polgármester:** Jön a következő napirendi pont, van-e jelentkező? Már úgy keresek lasszóval jelentkezőt, mert negatív rekordot fogunk dönteni. Horváth Attila jelentkezik talán?

**Mikrofon nélkül Dr. Horváth Attila alpolgármester**: Nem, nem!

**Dr. Nemény András polgármester:** Horváth Attila már szavazott valójában, de erre csak most lesz lehetősége, a vitát lezárom, és szavazunk. Három határozati javaslatból az elsőről.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**387/2023. (XI. 30.) Kgy. sz. határozat**

Szombathely Megyei Jogú Város Közgyűlése úgy dönt, hogy a szombathelyi 1006/7 hrsz.-ú, természetben a Farkas Károly utcában található, jelenleg beépítetlen terület megnevezésű ingatlanon felépített társasház 1006/7/A/5 hrsz.-ú, 1006/7/A/12 hrsz.-ú, és 1006/7/A/13 hrsz.-ú, lakás megnevezésű önálló albetétjei tekintetében Szombathely Megyei Jogú Város Önkormányzata – az Étv. 7. § (2) bekezdés b) és 17. § d) pontjai, valamint a HÉSZ 62. § (7) bekezdése alapján „sport, szabadidő” biztosítása céljából fennálló – elővásárlási jogával nem él.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Jön a II. határozati javaslat, egy másik nagyon fontos javaslat, erről szavazunk most.

Megállapítom, hogy a testület 20 egyhangú igen szavazattal – *1 képviselő nem vett részt a szavazásban* – elfogadta a javaslatot és a következő határozatot hozta:

**388/2023. (XI. 30.) Kgy. sz. határozat**

Szombathely Megyei Jogú Város Közgyűlése úgy dönt, hogy a szombathelyi 5688/1/A/6 hrsz.-ú, természetben a Károlyi Gáspár tér 11. I. emelet 6. szám alatt található, társasházi lakás megnevezésű, 59 m² alapterületű ingatlan tekintetében, a 2023. november 3. napján kelt adásvételi szerződésben foglalt feltételekkel Szombathely Megyei Jogú Város Önkormányzata – az Étv. 7. § (2) bekezdés o) és 17. § d) pontjai, valamint a HÉSZ 62. § (7) bekezdése alapján „az infrastrukturális erőforrások optimálás kihasználása” céljából fennálló – elővásárlási jogával nem él.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester**: Jön a III. határozati javaslat, ez a 10467 hrsz.-on magánútról szóló javaslat, szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**389/2023. (XI. 30.) Kgy. sz. határozat**

1. Szombathely Megyei Jogú Város Közgyűlése a nemzeti vagyonról szóló 2011. évi CXCVI. törvény 13. §-ában foglaltak, valamint az állami vagyonról szóló 2007. évi CVI. törvény 42/O. § (1) bekezdés a) pontja alapján a Maradványvagyon-hasznosító Zrt.-nél kezdeményezi és kérelmezi a Magyar Állam tulajdonában lévő, Szombathely 10467 hrsz.-on felvett, kivett „közforgalom elől el nem zárt magánút” megnevezésű, 2667 m² területű ingatlan 1/1 arányú tulajdoni hányadának ingyenes önkormányzati tulajdonba adását.
2. Az ingatlant az Önkormányzat a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott településüzemeltetési feladatainak ellátása érdekében kívánja tulajdonba venni, és energiaellátási célra kívánja felhasználni azzal, hogy a konkrét felhasználási cél a helyi adottságokhoz illeszkedő, megújuló energiaforrások kiaknázására irányuló energiaellátás megvalósítása napelemes kiserőmű létesítése és üzemeltetése révén.
3. Szombathely Megyei Jogú Város Önkormányzata vállalja a tulajdonba adás érdekében felmerülő költségek – ideértve a művelési ág szükséges megváltoztatásának, ingóság elszállításának – megtérítését.
4. Az Önkormányzat tudomással bír arról, hogy az igényelt ingatlan a kulturális örökség védelméről szóló 2001. évi LXIV. törvény 11. § (2) bekezdése értelmében régészeti védelem alatt álló területen fekszik, és az ingatlan önkormányzati tulajdonba kerülése esetén vállalja az ehhez kapcsolódó kötelezettségek megtartását és teljesítését.
5. A Közgyűlés felhatalmazza a polgármestert, hogy a szombathelyi 10467 hrsz.-ú ingatlan ingyenes önkormányzati tulajdonba adásával kapcsolatos eljárás során a Maradványvagyon-hasznosító Zrt. felé teljes jogkörben eljárjon, és valamennyi nyilatkozatot megtegyen, valamint az ingyenes önkormányzati tulajdonba adásra vonatkozó megállapodást aláírja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

***11./ Tájékoztató a lejárt határidejű közgyűlési határozatok végrehajtásáról***

***Előadó:*** *Dr. Károlyi Ákos jegyző*

**Dr. Nemény András polgármester:** 11. napirendi pontunkra térünk rá, itt sem látok jelentkezőt, úgyhogy a vitát lezárom és szavazunk.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**390/2023. (XI.30.) Kgy. számú határozat**

1. A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

2. A Közgyűlés jóváhagyja a 303/2023. (IX.28.) Kgy. számú határozat határidejének a Gazdasági és Jogi Bizottság 2024. januári ülésére történő módosítását.

**Felelős:** Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** a 2. pontban foglaltak szerint

***12./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről***

***Előadó:*** *Dr. Károlyi Ákos jegyző*

**Dr. Nemény András polgármester:** A nyílt ülésünk végére értünk volna, de jegyző úr nagyon figyelmesen, a jegyzői tájékoztató semmiképp se maradjon el, ez a 12. napirendi pontunk. Megkérdezem, hogy jegyző úron kívül bárki is készült-e erre valamilyen kérdéssel? Semmi ilyesmi nincsen és én se kérdezek semmit sem, nagyon furcsa lenne. Úgyhogy a vitát lezárom, és szavazni fogunk.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**391/2023. (XI. 30.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal

**Dr. Nemény András polgármester:** Nyílt ülésünk végére értünk, zárt ülés következik, hogyha valaki nagyon későn ér haza, tudják mindenki otthon, hogy nagyon sok napirendi pontunk van a zárt ülésen, nagyon tartalmasnak ígérkeznek, hosszan tartó, szűnni nem akaró vitákra számíthatunk. Köszönöm szépen a figyelmet és mindenkinek, a decemberi közgyűlésen találkozunk, itt pedig folytatjuk a munkát a zárt üléssel.

*A Közgyűlés nyilvános ülését polgármester úr 16 óra 32 perckor berekesztette.*

**/: Dr. Nemény András :/ /: Dr. Károlyi Ákos:/**

**polgármester jegyző**

**Záradék:**

A Közgyűlés ülésén megalkotott normatív határozatok 2023. november 30. napján, a

* a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról 19/2023. (XI.30.) önkormányzati rendelet, valamint a
* a nem közművel összegyűjtött háztartási szennyvíz begyűjtéséről és ártalommentes elhelyezéséről szóló 25/2013. (VI. 25.) önkormányzati rendelet módosításáról szóló 20/2023. (XI.30.) önkormányzati rendelet

2023. november 30. napján, a

* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.01.) önkormányzati rendelet módosításáról szóló 21/2023. (XII.6.) önkormányzati rendelet, valamint
* az egyes lakás- és helyiséggazdálkodással kapcsolatos önkormányzati rendeletek módosításáról szóló 22/2023. (XII.6.) önkormányzati rendelet

2023. december 6. napján, a

* a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosításáról szóló 23/2023. (XII.7.) önkormányzati rendelet

2023. december 7. napján került kihirdetésre a Polgármesteri Hivatal hirdetőtábláján történő kifüggesztés útján.

**/: Dr. Károlyi Ákos :/**

**jegyző**